31
ປັຣນາຍ ຕຽຮ ໂອນ ເຕືາວ ປັຣເຍືາ
1 ປັຣນາຍ ເຕືາວ ປັຣເຍືາ ເລມູເອລ ຕຽຮ; ປັຣນາຍ ໄນ່ ອຶມເປ່ອ໌ ອັນ ເບີມ ກາ ອາຕີ.
2 ໄມ່ ລາ ກອນ ກາ ອຶມເປ່ອ໌ ອາໂຢ່ະ ລາລື່;
ໄມ່ ລາ ເຢືາງ ເຈົາຣາຊີ ໂອນ ຍ່ອນ ເກົາ ແຊອ໌ ແຕ ອັນ. ອຶນເຕົ່າ ດິ ໄມ່ ຢໍອ໌ ເກົາ ອຶມເປ່ອ໌ ອາຕີ ໄມ່?
3 ອຶນໂຈຍ ອາລັ່ອຮ ເຣ່ງ ໄມ່ ເປາະ ລາເງີ່ບ ລາແປີ,
ກະ ອຶນໂຈຍ ມ່ອບ ປຣະ ໂອນ ມັນແຊມ ຈິ ຈະ, ຍ່ອນ ມັຮ ມັນແຊມ ກັອຍ ອາປິ່ດ ເຕືາວ ປັຣເຍືາ ຊາອຶ່ຍ ນະ ເຈີ່.
4 ເລມູເອລ ເອີຍ! ອຶງເຄາະ ໄມ່ ຊາງັດ ນໍ!
ຕາ ເບີນ ອໍ ໂອນ ເຕືາວ ປັຣເຍືາ ງ່ອຍ໌ ເລືອຍໆ ບຼັອງ ອາງຸ່ນ,
ແຕີລາ ມັ່ກ ລາລື່ ງ່ອຍ໌ ຈາ ກູຕາ ກູລຍາອ໌.
5 ແຕີ່ອ໌ ມັຮ ເຕືາວ ປັຣເຍືາ ງ່ອຍ໌ ບຼັອງ, ໄລ່ ຊາລີຣ ອຶນແຍ່ະ ມັຮ ຄານອດ,
ກະ ຕາ ເບີນ ຊາແຍີ ນັ່ອງ ມັຮ ກວາຍ ຕຸ່ຮ ກູປາຍຮ ມາເຍືາຍຮ ໂດຍ.
6 ໂອນ ບຼັອງ ປໍ ກວາຍ ກາ ແຈ່ະ ອີ ກູຈີດ,
ກະ ໂອນ ມັຮ ກວາຍ ກາ ຕຸ່ຮ ງໍ່.
7 ໂອນ ໄລ່ ງ່ອຍ໌ ເຢືາອ໌ ຊາລີຣ ຊັອງ ມັຮ ຣາມຶ່ຮ ຕຸ່ຮ ກາດີດ,
ກະ ໂອນ ໄລ່ ຕາ ເບີນ ຊາແຍີ ນັ່ອງ ມັຮ ຣາມຶ່ຮ ຕຸ່ຮ ອາຣຶ່ກ.
8 ອຶງເຄາະ ໄມ່ ຣາປາຍ ຈ່ອຍ ມັຮ ກວາຍ ກາ ປາຍ ຕາ ເກືາ ກາຮາ ຕາ ແບຼງ,
ດໍອ໌ ຣາຈ່ອຍ ໄລ່ ກາ ແອິ ອຶນຕຸ ປັ່ອງ.
9 ອຶງເຄາະ ໄມ່ ຣາປາຍ ຈ່ອຍ ໄລ່, ກະ ປັຣຈີນ ໂອນ ຕານັ່ອງ ລາລື່.
ອຶງເຄາະ ໄມ່ ເນ່ ຊາລີອ໌ ກວາຍ ກາ ແອິ ຊັຣນາ ເລືາ ອຶນແຕີດ, ກະ ຕະ ຕານັ່ອງ ຕາປຶ່ງ ເລືອຍໆ ໂຈະ ໄລ່.
ລາກວຍ ກາ ອໍ
10 ລາກວຍ ກາ ເບີນ ຣາງຶ່ຮ ຣາແຮີ ອໍ, ລາ ເບີນ ເກືາ ກາເລີຍ ແຕ ມັຮ ຕາເມົາ ເປ່ງ,
ມາ ກັ່ດ ລາລື່ ອີ ຣາມົຮ ມັນແຊມ ກາ ນ່ະກັອຍ.
11 ກາຢາອ໌ ນັ່ບ ອຶນແຍ່ະ ຣາງຶ່ຮ ລາກວຍ ກາ ເບີນ ຣາງຶ່ຮ ອໍ,
ກະ ຕາ ເກີ່ຍ ແອິ ມວຍ ຣາມຶ່ຮ ອໍ ອຶນເຕົ່າ.
12 ຊົດ ແດີຍ ອາມົ່ງ, ມັນແຊມ ກັອຍ ຕະ ແອີງ ຣານະ ອໍ ໂອນ ກາຢາອ໌ ອັນ;
ກະ ອັນ ຕາ ເກີ່ຍ ຕະ ຕາ ອໍ ອຶນເຕົ່າ ໂຈະ ກາຢາອ໌ ອັນ.
13 ອາຕີ ອັນ ແຕັຮ ຕານ ຕາ ເກີ່ຍ ຕາງິ່ດ,
ອັນ ຕານ ຕຳປັອກ ແຕ ໂຊະ ແກະ ກະ ອາຣິ ກຼໍອ໌ ລາເກືາ ເປ່ງ.
14 ອັນ ປາໂຣມ ດໍອ໌ ເກຣີ່ງ ຊັຣນາ ຊາອຶ່ຍ ລາລື່ ຕຶ່ງ ດຸງ ອັນ,
ນ່ະ ຕົວະ ລາຮອຍ ປາຕຸ່ ມັຮ ເກຣີ່ງ ຈິແຈີງ ແຕ ອຶນຕຸ ກາ ເຢີ່ງ ລາລື່.
15 ອັນ ຕາແມີ ແຕ ອຶນນັ່ອງ ການຳ ດໍອ໌ ກຽມ ຊັຣນາ ໂອນ ດຸງຊູ ອັນ,
ດິ່ຮ ກຽມ ຣານະ ໂອນ ມັຮ ມັນແຊມ ກາ ຕະ ຣານະ ອັນ.
16 ອັນ ຣຽຮ ກະ ແຈີງ ອຶນຕຸ ກູແຕອ໌ ດໍອ໌ ຕະ ຊວນ ຈົຮ ປາໄລ ອາງຸ່ນ
ແຕ ປຣະ ອັນ ຈໍ່ອ໌ ເບີມ.
17 ອັນ ລາ ມັນແຊມ ເຣ່ງ ກະ ແທຣິງ ລາລື່.
18 ອັນ ດັງ ເງ່ ຈິແຈີງ ກາ ເບີນ ກຳໄລ,
ກະ ອັນ ຕະ ຣານະ ຕາພັອງ ດີດຶ່ກ ດີດື່ນ.
19 ອັນ ອູອຍາດ ເບີມ ກູປາຍຮ,
ກະ ຕານ ເລືອຍໆ ອາຣິ.
20 ອັນ ເບີນ ຣາງຶ່ຮ ຕາຮັຣ ໂຈະ ກວາຍ ກາດີດ
ກະ ກວາຍ ຕຸ່ຮ ອາຣຶ່ກ.
21 ພໍກາ ແຕີ່ອ໌ ຍາມ ອາງີ່ນ, ອັນ ຕາ ເບີນ ຄຶ່ດ ອຶນເຕົ່າ,
ຍ່ອນ ກອນ ກາຢາອ໌ ອັນ ເຈີ່ ເບີນ ກູ່ ມັຮ ຕຳປັອກ ໂອນ ແກີດ ຊັງອຳ.
22 ອັນ ຕານ ດໍອ໌ ອາແຢີ
ກະ ຕຳປັອກ ແຕ ອາຣິ ແຈບ ອໍ ຊີ ອາອູຍ.
23 ຣາມຶ່ຮ ກາຢາອ໌ ອັນ ແກີດ ດັອຮ ບຸມບວລ ຮູລ ຢຸນຢົ່ງ,
ກະ ກາຢາອ໌ ອັນ ຕາກູ ມັນຕຸ ກະ ກວາຍ ອາໂຢ່ງ ມັຮ ກອນແຊມ.
24 ອັນ ຕະ ຕຳປັອກ ແຕ ອາຣິ ກຼໍອ໌ ແຈບ ອໍ, ຕະ ກັນຕັ່ນ,
ກະ ຈິ ໂອນ ກວາຍ ລາຮອຍ.
25 ອັນ ລາ ມັນແຊມ ບັນ ເຣ່ງ ລາລື່ ກະ ເບີນ ຊະເຢືາງ;
ກະ ອັນ ຕາ ເບີນ ຄຶ່ດ ອຶງກັອຮ ອຶນເຕົ່າ ແຕ ແດີຍ ອາມົ່ງ ອັນ ປໍ ເມືາງ.
26 ອັນ ຕະ ອຶນຕີ ລາວິ່ ນ່ະ ດາຍ ລາເວືາຍ ນ່ະ ແດີອ໌;
ກະ ອັນ ກາໄຕ່ຮ ອາຕີ ອຶນເຕົ່າ ລາ ແຄວ໌ ລາລື່.
27 ອັນ ເນ່ ເລືອຍໆ ມັຮ ຣານະ ແຕ ດຸງຊູ ອັນ;
ກະ ອັນ ກູດຸ ຕະ ກາດະ ຈາ ເລືອຍໆ.
28 ມັຮ ກອນ ອັນ ຊັອງ ຣໍ່ອ໌ ລາລື່ ໂຈະ ອັນ ກະ ປາຍ ບຸ່ນ ໂອນ ອັນ;
ກະ ກາຢາອ໌ ອັນ ຍ່ອງ ອັນ.
29 ກາຢາອ໌ ອັນ ປາຍ ນ່ະໄນ່: “ມັນແຊມ ເບີນ ຣາງຶ່ຮ ອໍ ລາ ຊາອຶ່ຍ ນະ,
ມາ ໄມ່ ເບີນ ຣາງຶ່ຮ ອໍ ກາເລີຍ ແຕ ມັຮ ມັນແຊມ ກັອຍ.”
30 ຊາແນ ແກີດ ອໍ ບີ່ອ໌ ຢັ່ຮ ນໍ່ອ໌ ຊັອງ, ກະ ຣູ່ບເຣືາງ ອໍ ລາ ມາໂຮຍ ຊັອງ;
ມາ ມັນແຊມ ກາ ຢຳນັ່ບ ເຢືາງ ເຈົາຣາຊີ, ປຍາຍ໌ ເນົ່າ ຍ່ອງ ອັນ.
31 ອຶງເຄາະ ເຍືາ ກູລັຮ ເກືາ ເຣ່ງ ໂອນ ມັນແຊມ ໄນ່ ຍ່ອນ ແຕ ມັຮ ຣານະ ອັນ ຕະ.
ປຍາຍ໌ ລາລື່ ໂອນ ກູ່ ນະ ກຳ ຢຳ ປັຣນາຍ ອັນ.