16
ປັຣນາຍ ປາລີ່ ພາຍາ ແຕ ແດີຍ ອາມົ່ງ ກະ ຣານະ ຕະ
1 ມັຮ ກວາຍ ດຸ ອາລັ່ອຮ ເງ່;
ມາ ກູ່ ປັຣນາຍ ອຶງເຄາະ ເຢືາງ ເຈົາຣາຊີ ປຣ່ອມ ແຕ ເຕ່ອ໌ ແກີດ.
2 ມັຮ ກວາຍ ຄຶ່ດ ກູ່ ຣານະ ໄລ່ ຕະ ລາ ປຍາຍ໌;
ມາ ເຢືາງ ເຈົາຣາຊີ ດັງ ກູ່ ຣາມຶ່ຮ ຕຶ່ງ ຣາງຶ່ຮ ຣາແຮີ ໄລ່.
3 ມັຮ ຣານະ ໄມ່ ອີ ຕະ, ອຶງເຄາະ ໄມ່ ມ່ອບ ໂອນ ເຢືາງ ເຈົາຣາຊີ,
ເຈີ່ ກູ່ ຣານະ ກັອຍ ລື່ ຕະ ແກີດ ແປີດ ແຮີຍ.
4 ກູ່ ຣານະ ເຢືາງ ເຈົາຣາຊີ ຕະ ລາ ອັນ ເບີນ ເງ່ ເຈີ່;
ດິ່ຮ ອາກັນ ເກຣ່າະ ກຣຍາດ ລາ ອັນ ກຽມ ດໍອ໌ ໂອນ ກວາຍ ແຣັ່ງ ເຈີ່.
5 ເຢືາງ ເຈົາຣາຊີ ຊາອັຣ ມັຮ ກວາຍ ໂອດ ອົງ;
ປຍາຍ໌ ລາລື່ ໄລ່ ຕາ ເຕ່ອ໌ ແວັດ ແຕ ອັນ ຕະ ໂຕ່ດ ໄລ່.
6 ຄັນ ກວາຍ ຕະ ຕານັ່ອງ ຕາປຶ່ງ ກະ ອາໂຢ່ະ ເຢືາງ ເຈົາຣາຊີ, ລື່ ເຢືາງ ເຈົາຣາຊີ ຕັຮ ໂລ່ຍຮ ອັນ;
ຄັນ ກວາຍ ອາແລ່ະ ຢຳນັ່ບ ເຢືາງ ເຈົາຣາຊີ, ກວາຍ ກັອຍ ເຕ່ອ໌ ວຍາຣ ແວັດ ແຕ ມັຮ ຣານະ ຕາ ອໍ.
7 ແຕີ່ອ໌ ກວາຍ ອາແລ່ະ ຕະ ໂອນ ເຢືາງ ເຈົາຣາຊີ ຊັອງ ຣໍ່ອ໌ ຣາງຶ່ຮ;
ອຶມປຶ່ ກວາຍ ກາ ດໍອ໌ ມິ່ດ ຊາກິ່ດ ຣ່ອຍ໌, ລາ ເຢືາງ ເຈົາຣາຊີ ຕະ ໂອນ ແກີດ ຣາຕອຍ ລັ່ຮ ກະ ອັນ.
8 ຄາອ໌ ເບີນ ປຣະ ບີ່ອ໌ ມາ ຕະ ຕານັ່ອງ ຕາປຶ່ງ ອໍ,
ແຕ ເບີນ ປຣະ ຊາອຶ່ຍ ມາ ກຸມປູ່ຣ ກູເວືາດ ໂລ່ບ ເລືອຍໆ ກວາຍ ການໍ່ອ໌.
9 ກວາຍ ດຸ ອາລັ່ອຮ ມັຮ ເງ່;
ມາ ແອີງ ເຢືາງ ເຈົາຣາຊີ ແຕິ່ ອາໂຢ່ງ ຣານະ ອັນ ຕະ.
10 ແຕີ່ອ໌ ເຕືາວ ປັຣເຍືາ ປາຍ ມວຍ ຣາມຶ່ຮ ອຶນເຕົ່າ, ລາ ອັນ ປາຍ ຕາງ ແບອ໌ ເຢືາງ ເຈົາຣາຊີ;
ອຶງເຄາະ ອັນ ຕຳເປຣ່ອ໌ ປັຣນາຍ, ຕາ ເບີນ ຮັກບັງ ຊັງບຍາງ.
11 ເຢືາງ ເຈົາຣາຊີ ຢໍອ໌ ລາລື່ ຊິງ ພາດີ ກະ ຕຳເປ່ກ ເຕ່ກ ຣາລີ,
ກະ ຣານະ ຈິແຈີງ ລາ ອັນ ຢໍອ໌ ອີ ໂອນ ແກີດ ນ່ະກັອຍ ເຕ່.
12 ມັຮ ເຕືາວ ປັຣເຍືາ ຊາອັຣ ຣານະ ຕາ ອໍ,
ຍ່ອນ ອຳນາດ ຊົດ ໄລ່ ເຕ່ອ໌ ແກີດ ຄຳ ຄັນ ເບີນ ຣາມຶ່ຮ ປຍາຍ໌ ອໍ.
13 ມັຮ ເຕືາວ ປັຣເຍືາ ຢໍອ໌ ລາລື່ ຊາງັດ ກວາຍ ຕະ ອຶນຕີ ຣາມຶ່ຮ ປຍາຍ໌;
ໄລ່ ຊັອງ ຣໍ່ອ໌ ກະ ກວາຍ ອາຕີ ແອີງ ປັຣນາຍ ຕານັ່ອງ ອໍ.
14 ກວາຍ ຣາໄງ່ອ໌ ຣາລັ່ງ ຕະ ໂອນ ເຕືາວ ປັຣເຍືາ ຕາ ເບີນ ໂຍ່ບ ເຣືາຍ;
ຄັນ ເຕືາວ ປັຣເຍືາ ຊັອງ ອຶງຄື່ນ, ເຕ່ອ໌ ອັນ ຕະ ໂອນ ເນົ່າ ກູຈີດ.
15 ແຕີ່ອ໌ ເຕືາວ ປັຣເຍືາ ກາຈັງ ກັຣຮຽວ, ລາ ຕະ ໂອນ ກອນແຊມ ແກີດ ກົງ ອາມົ່ງ ດູ່ນ;
ກະ ຄັນ ອັນ ຊັອງ ໄກຣ ຣາງຶ່ຮ, ຣາມຶ່ຮ ກັອຍ ລາ ນ່ະ ເມືາ ປຣຍາຮ.
16 ຄາອ໌ ເບີນ ຣາງຶ່ຮ ຣາໄງ່ອ໌ ຣາລັ່ງ ກະ ດັງ,
ແຕ ເບີນ ປຣະ ແຢງ ຊາອຶ່ຍ.
17 ກວາຍ ເປາະ ຕຶ່ງ ຣານາ ປຍາຍ໌, ອັນ ເຕ່ອ໌ ວຍາຣ ເຢີ່ງ ແຕ ຣານະ ຕາ ອໍ;
ກວາຍ ກາ ເນ່ ກຣັ່ກ ຕຶ່ງ ຣານາ ອັນ ເປາະ, ເຕ່ອ໌ ອັນ ກູຣຍາອ໌ ແດີຍ ອາມົ່ງ ອັນ.
18 ຣານະ ອາຊັອຮ ຈະ ຕະ ຣາລຸຮ ຕຣໍ່ ຣາລໍ່ ວີ່ລ,
ກະ ກວາຍ ໂອດ ແກີດ ຊາຕຣົ່ຮ.
19 ຄາອ໌ ອາແຊງ ຈະ ເບີມ ກະ ແອີດ ມັນຕຸ ກະ ກວາຍ ກາດີດ,
ແຕ ຈຸງ ມັຮ ເກຣີ່ງ ກຸມປູ່ຣ ກູເວືາດ ມັນຕຸ ກະ ກວາຍ ກາ ປັຣໂອດ.
20 ອຶງເຄາະ ໄມ່ ຕະ ຕາປູ່ນ ມັຮ ປັຣນາຍ ເນົ່າ ກາໄຕ່ຮ ອາຕີ, ເຈີ່ ແດີຍ ອາມົ່ງ ໄມ່ ແກີດ ອໍ ເລືອຍໆ;
ບຸ່ນ ລາລື່ ກວາຍ ກາ ຊາອຳ ເລືອຍໆ ເຢືາງ ເຈົາຣາຊີ.
21 ກວາຍ ກາ ດັງ ໄວ່ ເນົ່າ ປາຍ ອັນ ຣາໄງ່ອ໌ ຣາລັ່ງ;
ກວາຍ ກາ ອາຕີ ປັຣນາຍ ລາເມ່ນ ອໍ, ເນົ່າ ຊາງັດ ອີດ.
22 ຣາໄງ່ອ໌ ຣາລັ່ງ ແກີດ ນ່ະ ປັຣໂລ່ຍ໌ ແດີອ໌ ໂອນ ກວາຍ ຣາໄງ່ອ໌ ຣາລັ່ງ ເບີນ ອາມົ່ງ;
ມາ ກວາຍ ຊາກູລ ຣັ່ບ ລັ່ຮ ເກືາ ແຕ ຣາມຶ່ຮ ຊາກູລ ອັນ.
23 ກວາຍ ຣາໄງ່ອ໌ ຣາລັ່ງ ຄຶ່ດ ອຶນໂຍ່ງ ເວືາຍ ແຕ ປາຍ;
ເຈີ່ ແບອ໌ ປັຣນາຍ ອັນ ແກີດ ບຼະ ແບຼງ.
24 ປັຣນາຍ ລາເມ່ນ ອໍ ລາ ອຶງເງືາມ ນ່ະ ແດີອ໌ ກາຮຍາລ;
ຕະ ໂອນ ຈະຈັ່ນ ແກີດ ບັນ ເຣ່ງ.
25 ເບີນ ມວຍ ຣານາ ກວາຍ ຄຶ່ດ ປາຍ ປຍາຍ໌ ເຈີ່,
ມາ ປັຣຊົດ ລາລື່ ຣານາ ກັອຍ ເດີງ ອັນ ເຈົາ ປໍ ອຶນຕຸ ກູຈີດ.
26 ມາເຍືາຍຮ ປຸ່ງ ຕະ ໂອນ ກວາຍ ແກີດ ແທຣິງ;
ອັນ ກາດຸ ຕະ ຍ່ອນ ອັນ ຊັອງ ຢໍອ໌ ອີ ຈາ.
27 ກວາຍ ແຣັ່ງ ອາລັ່ອຮ ເລືອຍໆ ເງ່ ອີ ຕະ ກວາຍ ການໍ່ອ໌;
ເລືາຍຮ ອັນ ແກີດ ນ່ະ ອູ່ຍຮ ກູເລົ່າອ໌ ເບຼືານໆ.
28 ກວາຍ ດຸ ກັຣຈຸ່ກ ຕະ ໂອນ ແກີດ ຣາໂລຍຮ;
ກວາຍ ກາ ຕາແມີຍຮ ຈາ ອຶນຕຣິ່ນ ຕາມິ່ນ ຈາ ອຶນຈີ ຕະ ໂອນ ເຢົ່າ ຣາຕັຮ.
29 ກວາຍ ຊາອ໌ ດຸ ອາໂລກ ເຢົ່າ,
ເຈີ່ ເດີງ ໄລ່ ເປາະ ຕຶ່ງ ຣານາ ກູຈີດ ປິ່ດ ແດັດ ດຽລ.
30 ອຶງເຄາະ ໄມ່ ເນ່ ໂອນ ອໍ ແຕີ່ອ໌ ກວາຍ ມາຍີ່ວ ມັ່ດ ກະ ກາຈັງ ກັຣຮຽວ;
ອຶງກັອຮ ປຍາຍ໌ ຣາງຶ່ຮ ໄລ່ ອີ ກູແຕັລ ເຍືາ ຕຶ່ງ ປຣຸ່ງ ອຶນຕຣູ່ ຕູ່ ຮັບ.
31 ແກີດ ກົງ ອາມົ່ງ ດູ່ນ ລາ ເກືາ ກວາຍ ຕານັ່ອງ ອໍ;
ໂຊະ ປຼວາອ໌ ລາ ນ່ະ ກຸນຕຣວາອ໌ ໂອນ ກວາຍ ຕານັ່ອງ ອໍ.
32 ເບີນ ຣາງຶ່ຮ ຈາ ອຶງກ່ອຍ ນ່ອຍ໌ ງ່ອຍ໌ ອຶງກ່ອຍ ອາຕີ ອໍ ກາເລີຍ ແຕ ເບີນ ອຳນາດ;
ກະ ກວາຍ ກາ ດັງ ກຍາອ໌ ຈະ ເບີມ ລາ ອໍ ກາເລີຍ ແຕ ກວາຍ ກາ ຣາຈິ່ລ ເຣືາບ ມັຮ ເມືອງ.
33 ກວາຍ ດຸ ມັນຕັດ ຢໍອ໌ ອີ ດັງ ເງ່ ເຢືາງ ເຈົາຣາຊີ;
ມາ ກູ່ ຣາມຶ່ຮ ເມ່ນ ເຢືາງ ເຈົາຣາຊີ ແຕິ່ ກາ ເຕ່ອ໌ ອາປັຮ.