18
1 ກວາຍ ຕາ ເບີນ ຣາຕອຍ ກະ ເຢົ່າ ໄບ, ລາ ອັນ ຣາບູລ ແອີງ ແຕ ຈະ ອັນ ເບີມ;
ອັນ ຕາ ເບີນ ປຣ່ອມ ກະ ຣານະ ປຍາຍ໌.
2 ກວາຍ ຊາກູລ ຕາ ເບີນ ຣາບູລ ອີ ດັງ ມວຍ ຣາມຶ່ຮ ອຶນເຕົ່າ;
ມາ ອັນ ຣາເມົ່າ ອີ ອາປັຮ ແອີງ ຣາງຶ່ຮ ອັນ ຄຶ່ດ ເບີມ.
3 ອາກັນ ໂລ່ຍຮ ກະ ອາກັນ ກູມາລ ລາ ເປາະ ມັນຕຸ.
ຄັນ ອາກັນ ກູມາລ ແຕີ່ອ໌, ເຈີ່ ເບີນ ແຕິ່ ປັຣນາຍ ພາມາດ.
4 ມັຮ ປັຣນາຍ ກວາຍ ຣາໄງ່ອ໌ ຣາລັ່ງ ແກີດ ນ່ະ ປັຣໂລ່ຍ໌ ອາກັນ ຣາໄງ່ອ໌ ຣາລັ່ງ,
ອຶນຕຣູ່ ນ່ະ ທາເລ, ກະ ຣາລັ່ງ ນ່ະ ແດີອ໌ ຕູມ ກາ ປຼົຮ.
5 ຕາ ເບີນ ປຍາຍ໌ ຮັກບັງ ຊັງບຍາງ ໂອນ ກວາຍ ໂລ່ຍຮ
ແຕີລາ ຕູນ ອາແປັດ ກວາຍ ຕາ ເບີນ ຕະ ໂລ່ຍຮ ອຶນເຕົ່າ.
6 ຄັນ ກວາຍ ຊາກູລ ຈໍ່ອ໌ ເລືອຍໆ ອີ ຣາໂລຍຮ,
ກັອຍ ລາ ນ່ະ ອັນ ມັນຕຣັ່ນ ໂອນ ເນົ່າ ປຍາຍຮ ອັນ.
7 ປັຣນາຍ ກວາຍ ຊາກູລ ປາຍ ລາ ອາປິ່ດ ຈະ ອັນ ເບີມ;
ອັນ ຕານ ຊາງ ກູວາງ ໂຈະ ຈະ ອັນ ເບີມ.
8 ຣານະ ຕາແມີຍຮ ເຢົ່າ ແກີດ ບະ ປາຈົກ ນ່ະ ຣາແວັ່ຮ;
ກະ ກວາຍ ອາແລ່ະ ຊາງັດ ປັຣນາຍ ກັອຍ, ອັນ ລື່ນ ໄຈ ລາລື່ ຣາມຶ່ຮ ກັອຍ.
9 ກວາຍ ອາລັ່ຮ ກະ ກວາຍ ມັ່ກ ຕາລຸຮ ລາ ລີ ຣາລີ.
10 ຣາມຶ່ຮ ເຢືາງ ເຈົາຣາຊີ ແກີດ ນ່ະ ດຸງ ຍາມ ຄຳ ລາລື່,
ລາ ອຶນຕຸ ກວາຍ ຕານັ່ອງ ອໍ ເຕ່ອ໌ ປັ່ອງ ໂອນ ແກີດ ກຼີດ ກຼອດ ຈອດ ອໍ.
11 ມັຮ ກວາຍ ຊຸ ດຸ ຄຶ່ດ ປາຍ ມູ່ນມັ່ງ ໄລ່ ເຕ່ອ໌ ກຸ່ມກຍາອ໌ ໄລ່,
ແກີດ ນ່ະ ວຍາງ ດໍອ໌ ກູຣຍາອ໌ ເມືອງ.
12 ກວາຍ ປັຣໂອດ ຈະ ເບີມ ແກີດ ແດັດ ປິ່ດ ຊາລີຣ,
ມາ ກວາຍ ອາແຊງ ຈະ ເບີນ ຊະເຢືາງ ປັຣເລືາງ ປາເນົາ.
13 ຊາງັດ ອຶນໂຍ່ງ ເວືາຍ ແຕ ຕາແອີຍ;
ຄັນ ຕາແອີຍ ອຶນໂຍ່ງ ຊາງັດ, ລາ ຊາກູລ ກະ ກູມາລ ຕະ ລາລື່.
14 ຣາງຶ່ຮ ບັນ ເຣ່ງ ເຕ່ອ໌ ຈີວ໌ ເລືອຍໆ ອາອີ່ ຕາກົຮ;
ມາ ກວາຍ ກາ ແອິ ຣາງຶ່ຮ ອຶງກ່ອງ ອັນ ຕາ ເຣືາບ ຈີວ໌ ອຶນເຕົ່າ ນັ່ອງ.
15 ມັຮ ກວາຍ ຣາໄງ່ອ໌ ຣາລັ່ງ ອູອຍາຣ ອູໄອອ໌ ອີ ຣຍານ ໂອນ ດັງ;
ໄລ່ ກູຕົງ ອຶນແຍ່ະ ຣາງຶ່ຮ ຣາແຮີ ຈໍ່ອ໌ ອີ ແກີດ ຣາໄງ່ອ໌ ຣາລັ່ງ.
16 ຄັນ ຢໍອ໌ ອີ ຣາມົຮ ກວາຍ ເບີນ ອຳນາດ ປື່ດ,
ຣາມຶ່ຮ ກັອຍ ອຽນ ລາລື່ ຄັນ ໄມ່ ອາແຕີ່ອ໌ ຣັງອອຍ ປໍ ອັນ.
17 ກວາຍ ກາ ຕາແບິ ລາລື່ ລັ່ອຮ ຕະ ອຶນຕີ ຕຶ່ງ ອຶນຕຸ ປັຣຈີນ, ປັຣນາຍ ອັນ ປາຍ ອາຣັ່ງ ປຍາຍ໌,
ພໍກາ ແຕີ່ອ໌ ມານະ ແອັນ ຕະ ອຶນຕີ ຣາລັ່ດ ລັ່ຮ ກວາຍ ກັອຍ, ກັອຍ ແຕ ເນົ່າ ດັງ ແຈງ.
18 ຄັນ ບາຣ ນະ ກວາຍ ຊົດ ຣາຈຽນ ຕຶ່ງ ອຶນຕຸ ປັຣຈີນ ປັຣນາຍ,
ອຶງເຄາະ ໄລ່ ປັຣຈີນ ໂອນ ແມິ່ມ ຣານາ ມັນຕັດ ອາຍຸ່ ແອັນ.
19 ຣາຈ່ອຍ ມັຮ ແຊມອາຍ, ລາ ມູເຈິງ ກະ ຕະ ວຍາງ ເມືອງ ໂອນ ຄຳ ລາລື່;*
ມາ ແຊມອາຍ ກາ ຣາໂລຍຮ ຣາແລັຮ, ລາ ມູເຈິງ ອີດ ຕາອ໌ ກຼັງ ດໍອ໌ ງັ່ຮ ຕົ່ງ ຕາ ໂອນ ມູ່ດ ນັ່ອງ.
20 ປັຣໄລຮ ປັຣນາຍ ກວາຍ ແຄວ໌ ຕະ ອຶນຕີ, ລາ ນ່ະ ຣາແວັ່ຮ ແອມ ອໍ;
ອັນ ຕະ ໂອນ ກວາຍ ຊັອງ ຣໍ່ອ໌ ນ່ະ ປຸ່ງ ກາ ຈາ ປາໄຊ.
21 ມັຮ ປັຣນາຍ ລັ່ອຮ ແຕ ແບອ໌, ເຕ່ອ໌ ຈ່ອຍ ໂອນ ອັນ ເບີນ ອາມົ່ງ ແຕີລາ ໂອນ ກູຈີດ;
ກວາຍ ກາ ອຶນຊອຍ໌ ແບອ໌, ລາ ອຶງເຄາະ ຣັ່ບ ເກືາ ແຕ ປັຣນາຍ ອັນ ປາຍ.
22 ຣາເລົາ ກາ ຣາມົຮ ລາກວຍ ລາ ນ່ະ ອັນ ຣາມົຮ ຣັງອອຍ ເບີນ ເກືາ ລາລື່;
ອັນ ຣັ່ບ ບຸ່ນ ເກີ່ຍ ຣາແອີຍ ປັ່ນ ແຕ ເຢືາງ ເຈົາຣາຊີ.
23 ກວາຍ ຕຸ່ຮ ກາດີດ ກູໂກຼຍ໌ ກູເກຼ່ງ ໂອນ ເນົ່າ ຊັອງ ອາໂຢ່ະ ຕະ;
ມາ ກວາຍ ຊຸ ຕາແອີຍ ຊັງໄກຮ ຊັງແກີລ.
24 ເບີນ ເຢົ່າ ຣາຕອຍ ຊາອຶ່ຍ ນະ, ມາ ຕາ ເບີນ ຣາຕອຍ ດູ່ນ;
ມາ ເບີນ ເຕ່ ເຢົ່າ ຣາຕອຍ ລາລື່ ກາ ແຈ່ະ ຊຍາດ ກາເລີຍ ແຕ ແຊມອາຍ ເບີມ.
* 18:19 ຣານາ 19 ໄນ່ ຕາ ເບີນ ແຈງ ຕຶ່ງ ປັຣນາຍ ເຮັບເຣີ. ເບີນ ເນົ່າ ອາຕີ ປາຍ: ‘ຄັນ ຕະ ໂອນ ແຊມອາຍ ຊັອງ ອວານ, ກັ່ດ ລາລື່ ໂອນ ແກີດ ຣາຕອຍ ລັ່ຮ, ກັ່ດ ກາເລີຍ ແຕ ອີ ປູຣ ອີດ ເມືອງ ເບີນ ວຍາງ ຄຳ ແອັນ.’