22
1 ຄັນ ເນົ່າ ປາຣຽຮ ແຕ ຊຸ ເບີນ ກະ ດັອຮ ບຸມບວລ ຮູລ ຢຸນຢົ່ງ,
ອໍ ໂອນ ຣຽຮ ອີດ ດັອຮ ບຸມບວລ ຮູລ ຢຸນຢົ່ງ.
2 ກວາຍ ຊຸ ກະ ກວາຍ ກາດີດ ເບີນ ມວຍ ຣາມຶ່ຮ ກາ ມູເຈິງ,
ບາຣ ນະ ໄລ່ ລາ ເຢືາງ ເຈົາຣາຊີ ແຕິ່ ກາ ແຕງ.
3 ກວາຍ ຣາໄງ່ອ໌ ຣາລັ່ງ ເຮີມ ເຕຣົາຕຣູລ ອີ ແຕີ່ອ໌ ປໍ ອັນ; ນ່ະກັອຍ ອັນ ວຍາຣ ຕັຮ ແຕ ຣາມຶ່ຮ ກັອຍ;
ມາ ກວາຍ ຕາ ເບີນ ດັງ ອຶນເຕົ່າ, ອັນ ລາລີວ ເປາະ, ເຈີ່ ອັນ ຣາມົຮ ເລືອຍໆ ຣາມຶ່ຮ ຕຸ່ຮ ກັ່ດ.
4 ຄັນ ກວາຍ ຕະ ຕາປູ່ນ ເຢືາງ ເຈົາຣາຊີ ກະ ອາແຊງ ຈະ ເບີມ, ລື່ ອັນ ແກີດ ຊຸ ເບີນ ເຕີນ ປໍອ໌;
ຊະເຢືາງ ປັຣເລືາງ ປາເນົາ, ກະ ແກີດ ກົງ ອາມົ່ງ ດູ່ນ ແຮີ.
5 ມັຮ ຣານາ ກວາຍ ຕາ ອໍ ເປາະ ເບີນ ແອີງ ຣາບາງ ກະ ຊັຣເລືາ;
ມາ ກວາຍ ດັງ ກຍາອ໌ ອໍ ແດີຍ ອາມົ່ງ, ອັນ ເຕ່ອ໌ ວຍາຣ ແວັດ ແຕ ຣາມຶ່ຮ ກັອຍ.
6 ອຶງເຄາະ ອາຣຍານ ປາຕັບ ປານໍ ປາຕໍ ປາກິ່ຣ ມັຮ ກອນ,
ເຈີ່ ແຕີ່ອ໌ ອຶນຕູ່ນ ໄລ່ ຕະ ຕາປູ່ນ ເລືອຍໆ ຊົດ ແດີຍ ອາມົ່ງ ໄລ່.
7 ມັຮ ກວາຍ ກາດີດ ແກີດ ຊູລ ໂອນ ກວາຍ ຊຸ;
ກວາຍ ກາ ວ່ະ ປຣະ, ອັນ ແກີດ ຊູລ ໂອນ ກວາຍ ກາ ອາວະ.
8 ກວາຍ ກາ ຕຣຶ່ຮ ຣາມຶ່ຮ ຕາ ອໍ, ອັນ ເບີນ ຊອດ ຣາມຶ່ຮ ຕຸ່ຮ ກັ່ດ;
ກະ ກວາຍ ອາແລ່ະ ດົຮ ກວາຍ ການໍ່ອ໌, ປັຣແນີ ມັນເຕຣືາ ຣານະ ອັນ ແກີດ ປິ່ດ ເມືາດ.
9 ອຶງເຄາະ ໄມ່ ເບີນ ຣາງຶ່ຮ ຣາແຮີ ຕາຮັຣ ກະ ອຶມແປອ໌ ຊັຣນາ ໂອນ ກວາຍ ກາດີດ,
ເຈີ່ ບຸ່ນ ເກີ່ຍ ຣາແອີຍ ປັ່ນ ແຕີ່ອ໌ ປໍ ໄມ່.
10 ຄັນ ຕູ່ຍຮ ອາລັ່ອຮ ກວາຍ ດຸ ຣາໂລຍຮ, ຕາ ເບີນ ເບີນ ນັ່ອງ ຣານະ ຣາຈຽນ ຣາຕວາອ໌,
ແຕີລາ ຣາໂລຍຮ ຣາແລັຮ ຣາແຈັ່ຮ ຣາຢັອງ.
11 ກວາຍ ເບີນ ຣາງຶ່ຮ ບຣັຮ ອໍ ກະ ຕະ ອຶນຕີ ປັຣນາຍ ລາເມ່ນ ອໍ,
ລື່ ເຕືາວ ປັຣເຍືາ ຢໍອ໌ ອີ ແກີດ ເຢົ່າ ກະ ອັນ ກັອຍ.
12 ເຢືາງ ເຈົາຣາຊີ ກຸ່ມກຍາອ໌ ເລືອຍໆ ຣາມຶ່ຮ ປຍາຍ໌;
ມາ ອັນ ຕະ ໂອນ ປັຣນາຍ ກວາຍ ຕະ ອຶນຕີ ອາໂລກ ແກີດ ແດັດ ປິ່ດ ຊາລີຣ.
13 ກວາຍ ອາລັ່ຮ ຢໍອ໌ ອີ ແອີດ ອຶນດຸງ ເລືອຍໆ; ອັນ ປາຍ ອາເກີນ ນ່ະໄນ່:
“ອຶງກັອຮ ປຍາຍ໌ ເບີນ ກູຊັນ ເກຣາະ ຕຶ່ງ ຣານາ ກູລາ ເກຣາະ ຕຶ່ງ ກາຕຣໍ່ ອີ ກັບ ຈາ ເກົາ.”
14 ມັນແຊມ ກາ ເປາະ ປັຣລື່ຍ, ລາ ນ່ະ ອັນ ປິ່ ປຣຸ່ງ ໂອນ ປັອງ ຕໍ ຊາຣັອງ ໂອນ ຈວາດ;
ປຣຸ່ງ ໄນ່ ແອີດ ເກຣາະ ກວາຍ ກາ ຕະ ໂອນ ເຢືາງ ເຈົາຣາຊີ ອຶງຄື່ນ ຊາປິ່ລ ອາແຊງ.
15 ກັຣແນນ ດຸ ຕະ ມາເລີ່ຍ໌ ມາເລີ່ງ,
ມາ ເຕ່ອ໌ ເນົ່າ ແອບ ອາຕີ ອັນ ໂອນ ຕະ ຣານະ ອໍ.
16 ກວາຍ ອາແລ່ະ ເດີງ ຣັງອອຍ ຊາດາລ ມັ່ດ ໂອນ ກວາຍ ຊຸ,
ແຕີລາ ຕະ ຕຸ່ຮ ກວາຍ ກາດີດ ຍ່ອນ ຢໍອ໌ ອີ ແກີດ ຊຸ ເຕ່,
ກວາຍ ກັອຍ ລື່ ຕະ ໂອນ ຈະ ອັນ ເບີມ ແອິ ຊັຣນາ ເລືາ ອຶນແຕີດ.
ປັຣນາຍ ຣາໄງ່ອ໌ ຊາອຶ່ຍ ຣາມຶ່ຮ
17 ອຶງເຄາະ ໄມ່ ຊາງັດ ນໍ! ເກົາ ອີ ອາຣຍານ ໂອນ ໄມ່ ດັງ ແຕ ມັຮ ປັຣນາຍ ກວາຍ ຣາໄງ່ອ໌ ຣາລັ່ງ;
ອຶງເຄາະ ໄມ່ ຣຍານ ແຕ ມັຮ ຣາມຶ່ຮ ເກົາ ອາຕີ.
18 ຄັນ ໄມ່ ຊາແຍີ ກະ ເຕ່ອ໌ ອາຕີ ລັ່ຮ ມັຮ ຣາມຶ່ຮ ໄນ່,
ລື່ ໄມ່ ແກີດ ຣໍ່ອ໌ ບູຍ.
19 ເກົາ ຢໍອ໌ ໄມ່ ຊາອຳ ເຢືາງ ເຈົາຣາຊີ ອຶນແຍ່ະ ຣາງຶ່ຮ ຣາແຮີ;
ຍ່ອນ ນ່ະກັອຍ ເກົາ ອາຕີ ໄມ່ ແຕ ປັຣນາຍ ຣາໄງ່ອ໌ ຣາລັ່ງ ໄນ່.
20 ເກົາ ຄຽນ ໄປ ຈິ່ດ ປັຣນາຍ ຕຽຮ ໄນ່ ໂອນ ໄມ່,
ຢໍອ໌ ໄມ່ ດັງ ກະ ຊາປຸ່ຮ ແຕ ຣາມຶ່ຮ ອໍ ລາລື່ ໄນ່.
21 ມັຮ ຣາມຶ່ຮ ໄນ່ ອີ ອາຣຍານ ໄມ່ ໂອນ ດັງ ແຕ ມັຮ ຣາມຶ່ຮ ປຍາຍ໌ ລາລື່.
ກະ ຄັນ ເນົ່າ ແປຣີ ໄມ່ ເປາະ ຈໍ່ອ໌ ຣາມຶ່ຮ ປຍາຍ໌ ກັອຍ, ລາ ໄມ່ ເຕ່ອ໌ ເດີງ ອາເຈົາ ປັຣນາຍ ຕາແອີຍ ປຍາຍ໌ ລາລື່.
-1-
22 ອຶນໂຈຍ ກຸມປູ່ຣ ກວາຍ ກາດີດ ຍ່ອນ ເຍືາ ເບີນ ອຳນາດ ກາເລີຍ ແຕ ໄລ່;
ອຶນໂຈຍ ຕະ ຕຸ່ຮ ກວາຍ ກາ ຕາ ເບີນ ເນົ່າ ຣາປາຍ ຈ່ອຍ ປໍ ອຶນຕຸ ປັຣຈີນ ປັຣນາຍ.
23 ຍ່ອນ ເຢືາງ ເຈົາຣາຊີ ຕະ ປັຣນາຍ ຈ່ອຍ ໄລ່,
ກະ ອັນ ຕາເຕາະ ອີ ຕະ ເລືອຍໆ ແດີຍ ອາມົ່ງ ກວາຍ ກັອຍ.
-2-
24 ອຶນໂຈຍ ຣາຕອຍ ກະ ກວາຍ ອາຕູຍຮ ປັຣໄງຮ ອາໄຕຮ ປັຣງັອງ,
ອັນ ກາ ຕີອ໌ ຣາງິ່ລ ຈິ່ລ ກູແຕອ໌.
25 ອຶງກັອຮ ປຍາຍ໌ ໄມ່ ຣາປັ່ດ ມູ່ລ ຣາບູລ ລຶ່ມ,
ເຈີ່ ຕາ ເຕ່ອ໌ ຣາປຽນ ນັ່ອງ.
-3-
26 ອຶນໂຈຍ ກ່ຳ ຕູ່ ຕາງ ເຢົ່າ,
ແຕີລາ ລັບ ຕູ່ ໂອນ ກວາຍ ການໍ່ອ໌.
27 ຄັນ ໄມ່ ມາ ຕາ ເບີນ ອຶນເຕົ່າ ອີ ກູລັຮ ຕູ່,
ກາ ອຶນຕິ ໄມ່ ບິ ລາ ປັຣຮຍາດ ອຶນແຍ່ະ ເນົ່າ ອີດ.
-4-
28 ອຶນໂຈຍ ອາລຽນ ລັກ ຣາລັ່ນ ຕຍາ,
ກາ ອາຈວາຍຮ ອາເຈ່ຮ ເຍືາ ຈົຮ ດໍອ໌.
-5-
29 ຄັນ ໄມ່ ເຮີມ ເບີນ ກວາຍ ເຈືາງ ຕະ ຣານະ ອໍ,
ກວາຍ ກັອຍ ເຕ່ອ໌ ຕະ ຣານະ ໂອນ ເຕືາວ ປັຣເຍືາ,
ຕາ ແກີນ ໂອນ ກວາຍ ເມືາດ ຊັອງ.