24
-19-
1 ອຶນໂຈຍ ຊັຣແມງ ແຕ ມັຮ ກວາຍ ຕາ ອໍ;
ອຶນໂຈຍ ຣາຕອຍ ກະ ໄລ່.
2 ໄລ່ ຄຶ່ດ ເລືອຍໆ ອີ ຕະ ໂອນ ແກີດ ຣາລຸຮ;
ແບອ໌ ໄລ່ ມັ່ກ ລາລື່ ຕະ ໂອນ ກວາຍ ການໍ່ອ໌ ຣາມົຮ ຕຸ່ຮ ກັ່ດ.
-20-
3 ຍ່ອນ ເບີນ ຣາໄງ່ອ໌ ຣາລັ່ງ ກະ ຊາປຸ່ຮ,
ແຕ ເຕ່ອ໌ ເນົ່າ ປາຕຶ່ງ ດຸງ.
4 ຍ່ອນ ດັງ ຊາອຶ່ຍ ເງ່, ນ່ະກັອຍ ຕຶ່ງ ການົງ ດຸງ ປັ່ນ ແອີງ ເກຣີ່ງ ເປ່ງ
ກະ ມັຮ ມູ່ນ ອໍ.
-21-
5 ກວາຍ ຣາໄງ່ອ໌ ຣາລັ່ງ, ອັນ ລື່ ແກີດ ກວາຍ ເບີນ ອຳນາດ;
ກະ ກວາຍ ດັງ ຊາອຶ່ຍ, ອັນ ແກີດ ເຣ່ງ ອາຊັອຮ.*
6 ຄັນ ໄມ່ ຢໍອ໌ ອີ ມູ່ດ ປໍ ອຶນຕຸ ຣາຈິ່ລ, ອຶງເຄາະ ໄມ່ ອາລັ່ອຮ ເງ່ ຣາຈິ່ລ ອຶນໂຍ່ງ ເວືາຍ.
ກະ ຄັນ ເບີນ ຊາອຶ່ຍ ນະ ກວາຍ ຕຽຮ, ເຕ່ອ໌ ໄມ່ ຣາຈິ່ລ ເຣືາບ.
-22-
7 ປັຣນາຍ ກວາຍ ຣາໄງ່ອ໌ ຣາລັ່ງ ປາຍ ລາ ອຶນຕຣູ່ ລາລື່; ກວາຍ ຊາກູລ ຕາ ເຕ່ອ໌ ຊາປຸ່ຮ ປັຣນາຍ ກັອຍ.
ແຕີ່ອ໌ ເບີນ ຣາມຶ່ຮ ຊັຣຮົງ ແຈ່ະ ງັ່ຮ ຕົ່ງ ເມືອງ, ກວາຍ ຊາກູລ ຕາ ເບີນ ອຶນເຕົ່າ ອີ ປາຍ.
-23-
8 ຄັນ ໄມ່ ມາ ອາລັ່ອຮ ເລືອຍໆ ເງ່ ຕາ ອໍ,
ກູ່ ນະ ກວາຍ ເບີນ ດັງ ລາ ໄມ່ ອາລັກ ອາແລວ໌.
9 ມັຮ ຣານະ ອຶນເຕົ່າ ກວາຍ ຊາກູລ ຄຶ່ດ ແກີດ ຣານະ ໂລ່ຍຮ ອຶນແຍ່ະ.
ເນົ່າ ຊາອັຣ ກວາຍ ດຸ ອີ ກາຈັງ ເຈືາດ ພາມາດ ເຣືາງ ກວາຍ ການໍ່ອ໌.
-24-
10 ຄັນ ໄມ່ ເປ່ ຣາງຶ່ຮ ບັອງ ຣາມຶ່ຮ ຕຸ່ຮ ກັ່ດ ແຕີ່ອ໌,
ເຈີ່ ບັນ ເຣ່ງ ໄມ່ ລື່ ແກີດ ອຽວ໌ ແຕິ່.
-25-
11 ອຶນໂຈຍ ກຣໍ ຣາຈ່ອຍ ກວາຍ ກາ ເນົ່າ ຮອຣ ອີ ກາຈີດ,
ອຶມປຶ່ ກວາຍ ກັອຍ ຕາ ເບີນ ຕະ ໂລ່ຍຮ ອຶນເຕົ່າ.
12 ຄັນ ໄມ່ ປາຍ ນ່ະໄນ່: “ຣາມຶ່ຮ ກັອຍ ຕາ ແກີນ ຣານະ ເກົາ.”
ມາ ເຢືາງ ເຈົາຣາຊີ ແອີດ ເນ່ ເລືອຍໆ ໄມ່; ອັນ ດັງ ກູ່ ຣາມຶ່ຮ ຕຶ່ງ ຣາງຶ່ຮ ໄມ່,
ກະ ອັນ ກູລັຮ ເກືາ ຕາປູ່ນ ຣານະ ກາ ໄມ່ ຕະ.
-26-
13 ກອນ ເອີຍ! ອຶງເຄາະ ໄມ່ ງ່ອຍ໌ ແດີອ໌ ກາຮຍາລ, ຍ່ອນ ແດີອ໌ ກາຮຍາລ ກັອຍ ແອມ ລາລື່.
ແດີອ໌ ກາຮຍາລ ກັອຍ ອຶງເງືາມ ຕຶ່ງ ເລືາຍຮ ໄມ່.
14 ອຶງເຄາະ ໄມ່ ດັງ ເຕ່ ລາ ຣາມຶ່ຮ ຣາໄງ່ອ໌ ຣາລັ່ງ ແກີດ ອໍ ໂອນ ແດີຍ ອາມົ່ງ ໄມ່.
ອຶງເຄາະ ໄມ່ ຣັ່ບ ຣາໄງ່ອ໌ ຣາລັ່ງ, ເຈີ່ ປໍ ເມືາງ ໄມ່ ຕະ ແກີດ ແປີດ ແຮີຍ.
-27-
15 ອຶນໂຈຍ ແກີດ ນ່ະ ກວາຍ ຕາ ອໍ ອາລັ່ອຮ ເງ່ ອີ ປູຣ ກວາຍ ຕານັ່ອງ ອໍ,
ແຕີລາ ໂລ່ບ ດຸງ ອັນ.
16 ຍ່ອນ ກວາຍ ຕານັ່ອງ ອໍ ແດິມ ຕາປູ່ລ ເຮີບ, ລາ ອັນ ຢວຣ ຕາຢຶ່ງ ລັ່ຮ;
ມາ ຄັນ ກວາຍ ຕາ ອໍ ແດິມ ມູ ເຮີບ ຊັອງ, ລາ ອັນ ກູຈີດ ປິ່ດ ແດັດ ດຽລ.
-28-
17 ອຶນໂຈຍ ຊັອງ ຣໍ່ອ໌ ແຕີ່ອ໌ ກວາຍ ກາ ດໍອ໌ ມິ່ດ ຊາກິ່ດ ຣ່ອຍ໌ ກະ ໄມ່ ຣາມົຮ ຕຸ່ຮ ກັ່ດ,
ກະ ອຶນໂຈຍ ຊັອງ ແອີນ ແຕີ່ອ໌ ອັນ ແດິມ.
18 ຄັນ ໄມ່ ມາ ປາອຽບ ອັນ ໂອນ ປຣຍາອ໌, ເຢືາງ ເຈົາຣາຊີ ດັງ, ກະ ອັນ ຕາ ເບີນ ຣໍ່ອ໌ ແຕ ຣາມຶ່ຮ ກັອຍ;
ອຶງກັອຮ ປຍາຍ໌ ອັນ ຕາ ເບີນ ໂຈະ ໂຕ່ດ ກວາຍ ກັອຍ ລາ ເບີນ.
-29-
19 ອຶນໂຈຍ ຊັອງ ຕຸ່ຮ ຕຶ່ງ ຣາງຶ່ຮ ຣາແຮີ ຍ່ອນ ແຕ ກວາຍ ແຣັ່ງ;
ອຶນໂຈຍ ຊັຣແມງ ກູມິ່ ໄລ່.
20 ຍ່ອນ ແດີຍ ອາມົ່ງ ກວາຍ ຕາ ອໍ ຕາ ເບີນ ອຶງກ່ອງ ແກີດ ອໍ ອຶນເຕົ່າ;
ແດີຍ ອາມົ່ງ ອັນ ແກີດ ນ່ະ ຕາກຍາງ ກາ ລາລີວ ອີ ປັດ.
-30-
21 ກອນ ເອີຍ! ອຶງເຄາະ ໄມ່ ຢຳນັ່ບ ເຢືາງ ເຈົາຣາຊີ, ກະ ເຕືາວ ປັຣເຍືາ ແຮີ.
ອຶນໂຈຍ ປຣ່ອມ ກະ ມັຮ ກວາຍ ກາ ຣາຄັດ ໂຈະ ເຢືາງ ເຈົາຣາຊີ ກະ ເຕືາວ ປັຣເຍືາ,
22 ຍ່ອນ ໄຈ ລາລື່ ກວາຍ ກາ ຕະ ນ່ະກັອຍ ອີ ຣາມົຮ ເກຣ່າະ ກຣຍາດ.
ໄມ່ ຕາ ເຕ່ອ໌ ດັງ ຣາມຶ່ຮ ກູຈີດ ຊາແຣັຮ ຊາຣວຍ ອຶນເຕົ່າ ແອັນ ອີ ແຕີ່ອ໌ ປໍ ໄລ່.
ມັຮ ປັຣນາຍ ຣາໄງ່ອ໌ ການໍ່ອ໌ ແອັນ
23 ກວາຍ ຣາໄງ່ອ໌ ຣາລັ່ງ ປາຍ ເຕີມ ແອັນ ນ່ະໄນ່:
ລື່ ຕາ ເບີນ ປຍາຍ໌, ຄັນ ປັຣຈີນ ປັຣນາຍ ມາ ຮັກບັງ ຊັງບຍາງ.
24 ຄັນ ກວາຍ ປັຣຈີນ ປັຣນາຍ ມາ ປາຍ ກວາຍ ໂລ່ຍຮ ແກີດ ຕາ ເບີນ ໂລ່ຍຮ,
ລື່ ປຍາຍ໌ ມັຮ ກວາຍ ອຶງຄື່ນ ກະ ເວ່ນ ອັນ ກາ ປັຣຈີນ ກັອຍ.
25 ມາ ຄັນ ອັນ ປັຣຈີນ ໂອນ ກວາຍ ໂລ່ຍຮ ຣັ່ບ ໂຕ່ດ,
ລາ ອັນ ເບີນ ຣັ່ບ ບຸ່ນ ເກີ່ຍ ຣາແອີຍ ປັ່ນ ຊະເຢືາງ ປັຣເລືາງ ປາເນົາ.
26 ກວາຍ ກາ ຕາແອີຍ ຕານັ່ອງ,
ລື່ ອາປັຮ ອັນ ແກີດ ເຢົ່າ ໄມ່.
27 ອຶງເຄາະ ໄມ່ ຈັ່ດ ຈອຍ ໄທຣ ໄມ່ ໂອນ ແມິ່ມ ອຶນແຍ່ະ ເວືາຍ;
ແວັດ ກັອຍ ແຕ ໄມ່ ຕະ ດຸງ ແອີດ.
28 ອຶນໂຈຍ ຕູນ ອາແປັດ ກວາຍ ການໍ່ອ໌ ບັອງ ເນົ່າ ຕັດຊີ່ນ;
ກະ ອຶນໂຈຍ ອາໂລກ ກວາຍ ຕັດຊີ່ນ.
29 ອຶນໂຈຍ ປາຍ ນ່ະໄນ່: “ເກົາ ອີ ຕະ ລັ່ຮ ອັນ ນ່ະ ອັນ ຕະ ໂຈະ ເກົາ;
ເກົາ ອີ ກູລັຮ ແດີອ໌ ລັ່ຮ ໂຈະ ອັນ.”
ຣານະ ກວາຍ ອາລັ່ຮ
30 ເບີນ ມວຍ ຕາໄງ ເກົາ ເປາະ ຊາລັຮ ໄທຣ,
ກະ ຊວນ ອາງຸ່ນ ກວາຍ ອາລັ່ຮ ກະ ຊາກູລ.
31 ຊວນ ກັອຍ ເບີນ ແອີງ ປູ່ລ ຊັຣເລືາ, ກະ ເບີນ ແອີງ ບັດ.
ວຍາງ ຕາເມົາ ກາ ກຣ່ອງ ຊວນ ກັອຍ ລາ ຣາລຸຮ ອຶນແຍ່ະ.
32 ເກົາ ແອີດ ຄຶ່ດ ກະ ຕາຕ່ອຍ໌ ແຕ ມັຮ ຣາມຶ່ຮ ກັອຍ,
ເຈີ່ ເກົາ ດັງ ປາຍ:
33 ບິ ຕານັ່ອງ ອຶງກີງ ເວືາຍ,
ກະ ຣາລູ່ ມາໂຮຍ;
34 ບັອງ ກັອຍ ແຕິ່, ຣາມຶ່ຮ ຕຸ່ຮ ກາດີດ ແຕີ່ອ໌ ປໍ ໄມ່ ນ່ະ ກວາຍ ຣາປົນ ແຕີ່ອ໌;
ກະ ຣາມຶ່ຮ ຕຸ່ຮ ກູປາຍຮ ມາເຍືາຍຮ ໂດຍ ແຕີ່ອ໌ ນ່ະ ຊາແວງ ເດີງ ດາວ ແຕີ່ອ໌ ຣາຈິ່ລ ກະ ປົນ ອີດ ອຶນແຍ່ະ ເກຣີ່ງ ໄມ່.
* 24:5 ເບີນ ເນົ່າ ອາຕີ ຣານາ 5 ໄນ່ ປາຍ: ‘ຄາອ໌ ແກີດ ກວາຍ ຣາໄງ່ອ໌ ຣາລັ່ງ ແຕ ເບີນ ອຳນາດ ຊາອຶ່ຍ; ກະ ກວາຍ ດັງ ຊາອຶ່ຍ ອໍ ກາເລີຍ ແຕ ແກີດ ກວາຍ ເຣ່ງ.’