20
1 ງ່ອຍ໌ ບຼັອງ ລວາດ ງື່ ຕະ ໂອນ ກວາຍ ຊູລີ່ ກະ ຣາໂລຍຮ ເລືອຍໆ;
ກວາຍ ມັ່ກ ງ່ອຍ໌ ບຼັອງ ລາ ຕາ ແກີນ ກວາຍ ຣາໄງ່ອ໌ ຣາລັ່ງ.
2 ແຕີ່ອ໌ ເຕືາວ ປັຣເຍືາ ໂຍ່ບ, ລາ ນ່ະ ກູລາ ຊິງ ອາຣື່;
ກວາຍ ກາ ຕະ ໂອນ ເຕືາວ ປັຣເຍືາ ອຶງຄື່ນ, ລາ ນ່ະ ອັນ ກາຈີດ ຈະ ອັນ ເບີມ.
3 ອໍ ລາລື່ ໂອນ ກວາຍ ວຍາຣ ແຕ ຣາໂລຍຮ;
ມາ ກູ່ ນະ ກວາຍ ຊາກູລ ໄຈ ລາລື່ ຣາໂລຍຮ.
4 ກວາຍ ກາ ອາລັ່ຮ ຕາ ເບີນ ຊາຕວງ ເນືາ ແຕີ່ອ໌ ຍາມ ຊາຕວງ,
ເຈີ່ ແຕີ່ອ໌ ຍາມ ຣິ່ ອັນ ຕາ ເບີນ ອຶນເຕົ່າ ອີ ຣິ່.
5 ຣາງຶ່ຮ ກວາຍ ຄຶ່ດ ລາ ອຶນຕຣູ່ ນ່ະ ກຼົງ ແດີອ໌;
ມາ ກວາຍ ອາແລ່ະ ເຕ່ອ໌ ດັງ ຣາມຶ່ຮ ກັອຍ, ອັນ ເຕ່ອ໌ ຊາປຸ່ຮ ຣາງຶ່ຮ ກວາຍ.
6 ເບີນ ຊາອຶ່ຍ ນະ ກວາຍ ອາງ ປາຍ ໄລ່ ຕະ ຕານັ່ອງ ຕາປຶ່ງ;
ມາ ກັ່ດ ລາລື່ ຈໍ່ອ໌ ກວາຍ ກາ ເຈຍ ຕານັ່ອງ ຕາປຶ່ງ.
7 ບຸ່ນ ລາລື່ ມັຮ ກອນ ກາ ເບີນ ອຶມປໍ່ ຕານັ່ອງ ອໍ ກະ ຕະ ປຍາຍ໌ ເລືອຍໆ.
8 ພໍກາ ເຕືາວ ປັຣເຍືາ ບັອງ ປັຣຈີນ ປັຣນາຍ,
ແຕີ່ອ໌ ອັນ ເຮີມ ຣານະ ຕາ ອໍ ລາ ອັນ ຊາກັ່ລ ແຕິ່.
9 ເນົ່າ ກາ ຍັ່ນ ປາຍ ນ່ະໄນ່: "ຣາງຶ່ຮ ເກົາ ບຣັຮ ອໍ ເລືອຍໆ.
ກະ ເກົາ ແອິ ໂລ່ຍຮ ອຶນເຕົ່າ ເລີຍ”?
10 ເຢືາງ ເຈົາຣາຊີ ຊາອັຣ ກວາຍ ກາ ໂລ່ບ ແຕ ຊິງ,
ກະ ເຕ່ກ ຕຳເປ່ກ ກາ ຕາ ເບີນ ປຍາຍ໌.
11 ອຶມປຶ່ ກັຣແນນ ລາ ອາປັຮ ໂອນ ເນົ່າ ເຮີມ ຣານະ ອັນ ຕະ;
ເຈີ່ ໄຮ ດັງ ອັນ ລາ ກວາຍ ອໍ ກະ ຕານັ່ອງ ຕາປຶ່ງ ມາ ຕາ ເບີນ.
12 ເຢືາງ ເຈົາຣາຊີ ແຕງ ກູຕູຣ ໂອນ ໄຮ ຊາງັດ,
ແຕງ ມັ່ດ ໂອນ ໄຮ ເນ່.
13 ກວາຍ ກາ ຢໍອ໌ ອີ ບິ ລຳແປ່ະ ລັງຮຍາ, ລາ ອັນ ແກີດ ກາດີດ;
ກວາຍ ກູດຸ ຕະ ກາດະ ຈາ, ອັນ ລື່ ເບີນ ໂດຍ ພໍ ຈາ ອາກາ ພໍ ບຸຮ.
14 ກວາຍ ມັ່ກ ຕິ ປາຍ ເກຣີ່ງ ເປ່ງ ລາລື່,
ມາ ແຕີ່ອ໌ ອັນ ລັ່ອຮ ແຕ ອຶນຕຸ ເນົ່າ ຈິ, ອັນ ໂອດ ປາຍ ອັນ ແຈີງ ອຶງແຮລ ລາລື່.
15 ປັຣນາຍ ກວາຍ ຣາໄງ່ອ໌ ຣາລັ່ງ ອາຕີ,
ລາ ເບີນ ເກືາ ກາເລີຍ ແຕ ແຢງ ກະ ຕາເມົາ ເປ່ງ.
16 ຄັນ ກວາຍ ຊາກູລ ເບີນ ລັບ ຕູ່ ຕາງ ໂອນ ກວາຍ ຕາ ເບີນ ຊາກັ່ລ ມັ່ດ ຊາກັ່ດ ເມືາງ,
ປຍາຍ໌ ເນົ່າ ອີດ ມູ່ນ ອັນ ປັງ ດໍອ໌.
17 ເບີນ ເກຣີ່ງ ແຕ ຣາພິ, ລາ ນ່ະ ຣາແວັ່ຮ ປາຈົກ ລາລື່;
ມາ ແວັດ ກັອຍ, ຕຶ່ງ ແບອ໌ ອັນ ເບີນ ແອີງ ຊັຣຮັນ ຊາງາຍ໌.
18 ປັຣນາຍ ຕຽຮ ອໍ ຕະ ໂອນ ຣານະ ແກີດ ແມິ່ມ;
ອຶນໂຈຍ ເປາະ ຣາຈິ່ລ ຄັນ ຕາ ຢວາຮ ອາລັ່ອຮ ເງ່ ຣາຈິ່ລ.
19 ກວາຍ ອຶນຊອຍ໌ ແບອ໌ ຕາ ເຕ່ອ໌ ປາໂຕ່ະ ປັຣນາຍ ແກຣ່ະ;
ອຶງເຄາະ ໄມ່ ແອີດ ເຢີ່ງ ແຕ ກວາຍ ປາຍ ລຶ່ບ ຕາ ລຶ່ບ.
20 ກວາຍ ເວ່ນ ອຶມເປ່ອ໌ ຕີອ໌ ອຶມປໍ່,
ແດີຍ ອາມົ່ງ ອັນ ແກີດ ນ່ະ ຕາກຍາງ ປັຣຍຶ່ບ ປັດ ຕຶ່ງ ອຶນຕຸ ການຳ.
21 ມູ່ນ ກາ ເບີນ ລຳໂບຍ໌ ໂຕຍ໌ ລຳແບີ,
ແຕີ່ອ໌ ປັຣຊົດ ມູ່ນ ກັອຍ ຕາ ເບີນ ເກືາ ອຶນເຕົ່າ.
22 ອຶນໂຈຍ ປາຍ ນ່ະໄນ່: “ລື່ ເກົາ ກູລັຮ ແດີອ໌ ລັ່ຮ ຍ່ອນ ໄມ່ ຕະ ໂລ່ຍຮ ໂຈະ ເກົາ.”
ມາ ອຶງເຄາະ ເຍືາ ອາກັ່ນ ເຢືາງ ເຈົາຣາຊີ, ຍ່ອນ ອັນ ເຕ່ອ໌ ຈ່ອຍ ເຍືາ.
23 ເຢືາງ ເຈົາຣາຊີ ອຶງຄື່ນ ກວາຍ ແຕັດ ຊິງ ມາ ຕາ ເບີນ ປຍາຍ໌.
24 ກູ່ ຕັນຢັຮ ໄຮ ເປາະ, ລາ ເຢືາງ ເຈົາຣາຊີ ແຕິ່ ອາໂຢ່ງ ຣານາ ໄຮ.
ຕາ ເບີນ ເນົ່າ ເຕ່ອ໌ ດັງ ແຕ ເຈືາດ ອັນ ເບີມ.
25 ອຶງເຄາະ ຄຶ່ດ ລາລື່ ເວືາຍ ແຕ ປັຣຄັນ ກະ ເຢືາງ ເຈົາຣາຊີ ປາຍ ອີ ມ່ອບ ຊາງ ເກຣີ່ງ ໂອນ ອັນ.
ອຶງກັອຮ ປຍາຍ໌ ອຶນຕູ່ນ ກັອຍ, ເຍືາ ແກີດ ປາຊິ ຕາແອອ໌ ອີ ມ່ອບ ນັ່ອງ ເກຣີ່ງ ກັອຍ.
26 ເຕືາວ ປັຣເຍືາ ກາ ຣາໄງ່ອ໌ ຣາລັ່ງ, ເຕ່ອ໌ ອັນ ດັງ ອາແລ່ະ ກາ ຕະ ໂລ່ຍຮ,
ເຈີ່ ອັນ ໂຈະ ໂຕ່ດ ແຕິ່ ກວາຍ ກັອຍ, ກະ ຕາ ເບີນ ອາໂຢ່ະ ຕະ ນັ່ອງ.
27 ປັ່ງ ແຕ ເຢືາງ ເຈົາຣາຊີ ປາເລືາງ ຕາຕ່ອຍ໌ ເຮີມ ອຶນແຍ່ະ ມັຮ ຣາງຶ່ຮ ຣາແຮີ ກວາຍ,
ກະ ມັຮ ມິ່ດ ໄລ່ ຄຶ່ດ.
28 ເຕືາວ ປັຣເຍືາ ເຕ່ອ໌ ແກີດ ຊົດ ດູ່ນ ຄັນ ອັນ ອາໂຢ່ງ ໂອນ ຣາຕອຍ ຣາເດີງ ຣາເຕີງ ຣາບັນ;
ຄັນ ອັນ ຕາ ເບີນ ຮັກບັງ ຊັງບຍາງ, ລາ ເຢືາງ ເຈົາຣາຊີ ກູຣຍາອ໌ ອັນ.
29 ກວາຍ ດຸ ຍ່ອງ ກວາຍ ນຸ່ມ ຍ່ອນ ໄລ່ ບັນ ເຣ່ງ;
ກະ ກວາຍ ເທົາ ແກີດ ຊະເຢືາງ ປັຣເລືາງ ປາເນົາ ລາ ຍ່ອນ ໄລ່ ເບີນ ໂຊະ ປຼວາອ໌.
30 ອໍ ໂອນ ຕະ ໂຕ່ດ ກວາຍ ອຶນຕັອງ ລາລື່,
ຍ່ອນ ຣານະ ຕຸ່ຮ ກັ່ດ ກັອຍ ເຕ່ອ໌ ແອບ ໂອນ ກວາຍ ແກີດ ຣາງຶ່ຮ ຕາໄມ ແອັນ.