28
1 ກວາຍ ຕາ ອໍ ຕາລຸ່ຮ ອຶມປຣາຍຮ ອຶມປຣັງ ອຶມປຶ່ ຕາ ເບີນ ເນົ່າ ໄລ;
ມາ ກວາຍ ຕານັ່ອງ ອໍ ຍັ່ນ ນ່ະ ກູລາ ຊິງ.
2 ແຕີ່ອ໌ ກອນແຊມ ຕຶ່ງ ມວຍ ກຣວາງ ຣາໂລຍຮ ຣາຕວາອ໌,
ໄລ່ ຣາປຽນ ເລືອຍໆ ກວາຍ ຊົດ.
ມາ ແຕີ່ອ໌ ເບີນ ກວາຍ ຊົດ ຣາໄງ່ອ໌ ຣາລັ່ງ ກາ ຕະ ແກີດ ແປີດ ແຮີຍ,
ກຣວາງ ກັອຍ ເຕ່ອ໌ ແກີດ ຄຳ ດູ່ນ ກູມໍ ກຣໍ ກາໄຊ.
3 ກວາຍ ຊົດ ມາ ເນືາບ ກວາຍ ກາດີດ,
ລາ ມູເຈິງ ເມືາ ຈັ່ນ ປຸ່ຮ ມັຮ ປາໄລ ຊັຣນົຮ ໂອນ ທຣູ່ອ໌ ອຶນແຍ່ະ.
4 ມັຮ ກວາຍ ກາ ຕັຮ ຄານອດ, ໄລ່ ຍ່ອງ ກວາຍ ຕາ ອໍ;
ມາ ມັຮ ກວາຍ ກາ ຕະ ປວາຍ ຄານອດ, ໄລ່ ຣາຈຽນ ລັ່ຮ ກະ ກວາຍ ຕາ ອໍ.
5 ມັຮ ກວາຍ ຕາ ອໍ ຕາ ເບີນ ດັງ ເລີຍ ຣາມຶ່ຮ ຕານັ່ອງ;
ມາ ມັຮ ກວາຍ ກາ ຕາປູ່ນ ເຢືາງ ເຈົາຣາຊີ, ໄລ່ ດັງ ຣາມຶ່ຮ ຕານັ່ອງ ລາລື່.
6 ຄາອ໌ ແກີດ ກວາຍ ກາດີດ ກາ ຕານັ່ອງ ຕາປຶ່ງ,
ແຕ ແກີດ ກວາຍ ຊຸ ຍ່ອນ ກຸມປູ່ຣ ກູເວືາດ ເນົ່າ.
7 ມັຮ ກວາຍ ນຸ່ມ ກາ ຢຳນັ່ບ ຄານອດ, ໄລ່ ລາ ກວາຍ ຣາໄງ່ອ໌ ຣາລັ່ງ;
ມາ ໄລ່ ກາ ຣາຕອຍ ກະ ກວາຍ ຈາ ຕາ ຄຳ ຕາ ແຢິຮ, ຕະ ໂອນ ອຶມປໍ່ ໄລ່ ຊັອງ ກູມາລ.
8 ກວາຍ ກາ ເບີນ ມູ່ນມັ່ງ ຊັງ ຊານາ ຍ່ອນ ໂລ່ບ ຈາ ປຣະ ແຢງ;
ປັຣແນີ ມັນເຕຣືາ ກວາຍ ການໍ່ອ໌ ກາ ເບີນ ຣາງຶ່ຮ ຣາແຮີ ຢໍອ໌ ອີ ຈ່ອຍ ກວາຍ ກາດີດ ແອັນ ເບີນ ຕັອກ ມູ່ນ ກັອຍ.
9 ກວາຍ ອາແລ່ະ ມາ ຕາ ເບີນ ຕະ ປວາຍ ຄານອດ,
ເຢືາງ ເຈົາຣາຊີ ອຶງຄື່ນ ປັຣນາຍ ກວາຍ ກັອຍ ເກົາແຊອ໌.
10 ກວາຍ ອາແລ່ະ ກາ ປາເຕີຣ ກວາຍ ຕານັ່ອງ ອໍ ຕະ ໂລ່ຍຮ,
ກວາຍ ກັອຍ ລື່ ຊາປິ່ລ ລັ່ຮ ຕຶ່ງ ປຣຸ່ງ ອັນ ເບີມ;
ມາ ກວາຍ ກາ ຕາ ເບີນ ໂລ່ຍຮ, ອັນ ເບີນ ຣັ່ບ ຣາມຶ່ຮ ອໍ ແກີດ ເກືາ.
11 ກວາຍ ຊຸ ດຸ ຄຶ່ດ ປາຍ ອັນ ເບີນ ຣາງຶ່ຮ ຣາໄງ່ອ໌ ຣາລັ່ງ;
ມາ ກວາຍ ກາດີດ ກາ ດັງ ແຈງ, ອັນ ດັງ ກວາຍ ກັອຍ ຕາ ເບີນ ລື່ ຣາໄງ່ອ໌ ຣາລັ່ງ ອຶນເຕົ່າ.
12 ແຕີ່ອ໌ ກວາຍ ຕານັ່ອງ ອໍ ຣັ່ບ ອຳນາດ ແກີດ ຊົດ, ມັຮ ກວາຍ ຊັອງ ຣໍ່ອ໌;
ມາ ແຕີ່ອ໌ ກວາຍ ແຣັ່ງ ຕະ ຊົດ, ມັຮ ກອນແຊມ ອຶມປຣາຍຮ ອຶມປຣັງ ໂຕ່ະ.
13 ກວາຍ ອາແລ່ະ ມາ ປູ່ລ ປາໂຕ່ະ ມັຮ ຣານະ ໂລ່ຍຮ ອັນ, ແດີຍ ອາມົ່ງ ກວາຍ ກັອຍ ຕະ ນານ່ະ ລາ ຕາ ລັ່ອຮ;
ມາ ກວາຍ ອາແລ່ະ ງີ່ນ ຄໍ ໂລ່ຍຮ ອັນ, ເຢືາງ ເຈົາຣາຊີ ອາໂຢ່ະ ຕະ ກວາຍ ກັອຍ.
14 ກວາຍ ອາແລ່ະ ຕະ ຕາປູ່ນ ເຢືາງ ເຈົາຣາຊີ, ກວາຍ ກັອຍ ເບີນ ບຸ່ນ;
ມາ ກວາຍ ອາແລ່ະ ກັ່ອງ ເງືານ, ກວາຍ ກັອຍ ແກີດ ຣຸ່ງ.
15 ກວາຍ ແຣັ່ງ ກາ ຊົດ ມັຮ ກວາຍ ກາດີດ,
ອັນ ລາ ນ່ະ ກູລາ ຊິງ ອາຣື່, ແຕີລາ ຊາເກົ່າ ປາລັອງ ອີ ກັບ ມັຮ ກວາຍ ກາ ແອິ ມູ່ ກາ ຈ່ອຍ.
16 ກວາຍ ຊົດ ມາ ຊາອ໌ ລາລື່, ອັນ ເນືາບ ເລືອຍໆ ກອນແຊມ;
ມາ ກວາຍ ຊົດ ກາ ຊາອັຣ ຣານະ ກຸມປູ່ຣ ກູເວືາດ, ລື່ ອັນ ແກີດ ຊົດ ດູ່ນ ກູມໍ ກຣໍ ກາໄຊ.
17 ກວາຍ ກາຈີດ ກວາຍ ການໍ່ອ໌,
ລື່ ອັນ ຣ່ະ ອຶນແຍ່ະ ແດີຍ ອາມົ່ງ ອັນ.
ອຶນໂຈຍ ໂອນ ກວາຍ ອາແລ່ະ ຈ່ອຍ ອັນ!
18 ກວາຍ ອາແລ່ະ ມາ ເປາະ ຕຶ່ງ ຣານາ ຕານັ່ອງ ຕາປຶ່ງ, ກວາຍ ກັອຍ ແອີດ ກຼີດ ກຼອດ ຈອດ ອໍ;
ກວາຍ ອາແລ່ະ ມາ ຕາ ເບີນ ຕານັ່ອງ ຕາປຶ່ງ, ອັນ ກັອຍ ແກີດ ແດິມ ອາແຊງ.
19 ກວາຍ ກາ ແທຣິງ ຕະ ເນືາ ໄທຣ, ກວາຍ ກັອຍ ເບີນ ໂດຍ ຕາ ຣາລໍ່ ທຣໍ ຕາ ຣາລິ່ຮ;
ມາ ກວາຍ ດຸ ເປາະ ກູເກືາງ, ອັນ ແກີດ ຕຸ່ຮ ຊັຣນາ ເລືາ ອຶນແຕີດ.
20 ກວາຍ ຕານັ່ອງ ຕາປຶ່ງ ເບີນ ບຸ່ນ ຊາອຶ່ຍ;
ມາ ກວາຍ ກຸນເຕົາ ອີ ຊຸ, ອັນ ຕາ ເຕ່ອ໌ ໄງ່ອ໌ ໂຕ່ດ.
21 ຄັນ ປັຣຈີນ ປັຣນາຍ ມາ ຮັກບັງ ຊັງບຍາງ, ຣາມຶ່ຮ ກັອຍ ຕາ ເບີນ ອໍ.
ມາ ເບີນ ເຕ່ ກວາຍ ປັຣຈີນ ປັຣນາຍ ກາ ປຣ່ອມ ຕະ ໂລ່ຍຮ ອຶມປຶ່ ມູ ຣາແບງ ໂດຍ ບີ່ອ໌ໆ ກາ ເນົ່າ ບຸ່ນ.
22 ກວາຍ ປັຣຈົ່ກ ດຸ ກຸນເຕົາ ລາລື່ ອີ ແກີດ ຊຸ;
ມາ ອັນ ຕາ ເບີນ ດັງ ແຕ ອາກັນ ກາດີດ ແອີດ ອາກັ່ນ ເລືອຍໆ ອັນ.
23 ຄາອ໌ ເນົ່າ ຕາໄມຮ ໄຮ, ແຕ ເນົ່າ ອາຈວຣ ໄຮ;
ຍ່ອນ ແວັດ ກັອຍ, ໄຮ ອີ ຍ່ອງ ກວາຍ ກາ ຕາໄມຮ ໄຮ.
24 ກວາຍ ອາແລ່ະ ຕວຍ໌ ເກຣີ່ງ ອຶມເປ່ອ໌ ອຶມປໍ່ ອັນ,
ມາ ປາຍ ອັນ ຕາ ເບີນ ຕະ ໂລ່ຍຮ ອຶນເຕົ່າ,
ລາ ຕາ ເບີນ ອຶມພາ ອຶນເຕົ່າ ກະ ກວາຍ ກູດີ່ງ ກູດາງ ກາຊາງ ກູເປືາຍ.
25 ກວາຍ ມັ່ກ ກຸມປູ່ຣ ກູເວືາດ ລາ ອາແຕີ່ອ໌໌ ຣານະ ຣາໂລຍຮ;
ມາ ກວາຍ ອາແລ່ະ ກາ ຢຳນັ່ບ ເຢືາງ ເຈົາຣາຊີ, ລື່ ອັນ ເບີນ ກູ່ ຣາມຶ່ຮ ອໍ.
26 ກວາຍ ກາ ຊາອຳ ເລືອຍໆ ຈະ ອັນ ເບີມ, ກວາຍ ກັອຍ ລາ ກວາຍ ຊາກູລ;
ມາ ກວາຍ ກາ ຕະ ຕາປູ່ນ ປັຣນາຍ ກວາຍ ຣາໄງ່ອ໌ ຣາລັ່ງ ອາຕີ, ອັນ ແອີດ ກຼີດ ກຼອດ ຈອດ ອໍ.
27 ກວາຍ ຈ່ອຍ ກວາຍ ກາດີດ, ອັນ ຕາ ເກີ່ຍ ແອິ;
ມາ ກວາຍ ກາ ເນ່ ຊັອງ ປໍ ກວາຍ ກາດີດ, ອັນ ຣັ່ບ ຊັນຕອຍ໌ ກວາຍ ກັອຍ ເວ່ນ ອັນ.
28 ແຕີ່ອ໌ ກວາຍ ແຣັ່ງ ເບີນ ແກີດ ຊົດ, ມັຮ ກອນແຊມ ໂຕ່ະ ອຶນແຍ່ະ;
ມາ ແຕີ່ອ໌ ກວາຍ ແຣັ່ງ ກັອຍ ແກີດ ຣຸ່ງ ຣາລຸຮ ເຈີ່, ເບີນ ກວາຍ ຕານັ່ອງ ອໍ ຊັອຮ ແກີດ ຊົດ ເຕ່ນ ອັນ.