21
1 ເຢືາງ ເຈົາຣາຊີ ອາໂຢ່ງ ຣາງຶ່ຮ ເຕືາວ ປັຣເຍືາ,
ນ່ະ ອັນ ອາວີ່ຮ ຣານາ ໂອນ ແດີອ໌ ປຼົຮ ປໍ ໄນ່ ປໍ ກັອຍ.
2 ກູ່ ຣານະ ກວາຍ ຕະ, ອັນ ຄຶ່ດ ປາຍ ປຍາຍ໌ ລາລື່ ເຈີ່,
ມາ ເຢືາງ ເຈົາຣາຊີ ແອີດ ຊາລີອ໌ ເລືອຍໆ ຣາງຶ່ຮ ຣາແຮີ ກວາຍ.
3 ເຢືາງ ເຈົາຣາຊີ ຢໍອ໌ ໄຮ ຕະ ຣານະ ຕານັ່ອງ ຕາປຶ່ງ ກະ ປຍາຍ໌ ອໍ,
ກາເລີຍ ແຕ ອັນ ຢໍອ໌ ໄຮ ເດີງ ເກຣີ່ງ ມ່ອບ ຊາງ ໂອນ ອັນ.
4 ກວາຍ ກາ ອາຊັອຮ ມັ່ດ ຕາແບງ ອາແຊງ ມັ່ດ ກູເຊົາ, ລາ ເບີນ ໂລ່ຍຮ ລາລື່;
ຍ່ອນ ຣານະ ກັອຍ ອາປັຮ ໂອນ ເນົ່າ ເຮີມ ປາຍ ໄລ່ ລາ ກວາຍ ຕາ ອໍ ລາລື່.
5 ອາລັ່ອຮ ເງ່ ກຣັ່ກ ອໍ ກະ ກູດຸ ຕະ ກາດະ ຈາ, ຣາມຶ່ຮ ກັອຍ ຕະ ໂອນ ແກີດ ຊຸ ເບີນ;
ມາ ຄັນ ຮັບ ກຸນເຕົາ ອີ ເບີນ ລຳໂບຍ໌ ໂຕຍ໌ ລຳແບີ, ລາ ຕະ ໂອນ ແກີດ ກາດີດ ແຕິ່.
6 ເບີນ ຕຽນ ວັ່ນ ຍ່ອນ ອາໂລກ, ແກີດ ປິ່ດ ໄຈ ລາລື່,
ແກີດ ນ່ະ ຕາລຸ່ ກາ ປັຣຮຍາດ ຢາຢຍາຮ ກະ ນ່ະ ຕານ ຊາງ ກູວາງ ຈະ ເບີມ.
7 ມັຮ ກວາຍ ຕາ ອໍ ອຶງເຄາະ ຣາມົຮ ເກຣ່າະ ກຣຍາດ ຍ່ອນ ແຕ ຣານະ ຊາອ໌ ໄລ່ ຕະ;
ໄລ່ ຕາ ມັ່ກ ລາລື່ ຕະ ຣານະ ປຍາຍ໌.
8 ມັຮ ກວາຍ ກາ ຕະ ຣານະ ໂລ່ຍຮ, ໄລ່ ເປາະ ຕຶ່ງ ຣານາ ໂກ່ະ ກີ່;
ມາ ມັຮ ກວາຍ ກາ ມັນຕັ່ດ ມັນດຍາຮ, ໄລ່ ຕະ ຣານະ ຕານັ່ອງ.
9 ຄາອ໌ ແອີດ ຕຶ່ງ ຕຳປວລ ດຸງ,
ແຕ ແອີດ ມວຍ ດຸງ ກະ ລາກວຍ ກາ ເຍ່າະ ອາເຍ່າະ ຍີ່ວ ອາຍີ່ວ.
10 ກວາຍ ຕາ ອໍ ແດັກ ປາແດັກ ຢໍອ໌ ອີ ຕະ ຣານະ ຕາ ອໍ;
ອັນ ແອິ ເລີຍ ຣາງຶ່ຮ ອາໂຢ່ະ ຕະ ໂຈະ ກວາຍ ການໍ່ອ໌.
11 ແຕີ່ອ໌ ກວາຍ ຊາກູລ ເຮີມ ເນົ່າ ໂຈະ ໂຕ່ດ ກວາຍ ອາຊັອຮ ຈະ, ເຕ່ອ໌ ອັນ ຕາຕ່ອຍ໌ ແຕ ຣາມຶ່ຮ ກັອຍ;
ແຕີ່ອ໌ ເນົ່າ ອາຕີ ກວາຍ ຣາໄງ່ອ໌ ຣາລັ່ງ, ອັນ ເບີນ ດັງ ຊາອຶ່ຍ ແອັນ.
12 ເຢືາງ ເຈົາຣາຊີ ລາ ເຢືາງ ຕານັ່ອງ ອໍ, ອັນ ດັງ ອຶນແຍ່ະ ມັຮ ຣານະ ຕາ ອໍ ຕຶ່ງ ດຸງ ກວາຍ ແຣັ່ງ,
ກະ ອັນ ຕະ ໂອນ ໄລ່ ແກີດ ແດັດ ປິ່ດ ຊາລີຣ.
13 ກວາຍ ກາ ຕາ ແອອ໌ ອີ ຊາງັດ ແຕີ່ອ໌ ກວາຍ ກາດີດ ແຊອ໌ ແຕ ອັນ,
ລາ ຕາ ເບີນ ເນົ່າ ຊາງັດ ເຕ່ ແຕີ່ອ໌ ອັນ ແຊອ໌ ໂອນ ເນົ່າ ຈ່ອຍ ອັນ.
14 ຄັນ ກວາຍ ອາແລ່ະ ໂຍ່ບ, ເນົ່າ ເກືາຍ ແກຣ່ະໆ,
ເຈີ່ ຣາງຶ່ຮ ອຶງຄື່ນ ກັອຍ ແກີດ ອຶງກ່ອຍ ປຣາຍ ລັ່ຮ.
15 ກວາຍ ຕານັ່ອງ ອໍ ຊັອງ ຣໍ່ອ໌ ຣາງຶ່ຮ ແຕີ່ອ໌ ອັນ ເຮີມ ເນົ່າ ປັຣຈີນ ປຍາຍ໌ ອໍ;
ມາ ມັຮ ກວາຍ ຕາ ອໍ, ໄລ່ ຊັອງ ເກຣ່າະ ລາລື່.
16 ອາກັນ ກູຈີດ ແອີດ ອາກັ່ນ ເລືອຍໆ,
ກວາຍ ກາ ແອີດ ແຊີຍ ແຕ ຣານາ ກາ ປຍາຍ໌ ອໍ.
17 ກວາຍ ກາ ມັ່ກ ງ່ອຍ໌ ຈາ ກູຕາ ກູລຍາອ໌, ມັ່ກ ຈາ ຊັຣນາ ເປ່ງ,
ກວາຍ ກັອຍ ຕາ ເກີ່ຍ ແກີດ ຊຸ ເບີນ.
18 ຄັນ ມັຮ ກວາຍ ຕາ ອໍ ຈໍ່ອ໌ ເງ່ ອີ ຕະ ຕຸ່ຮ ກວາຍ ຕານັ່ອງ ອໍ,
ເຈີ່ ຣາມຶ່ຮ ຕຸ່ຮ ກັອຍ ລື່ ແຕີ່ອ໌ ລັ່ຮ ປໍ ຈະ ໄລ່ ເບີມ.
19 ຄາອ໌ ແອີດ ຕຶ່ງ ຕຍາຮ,
ແຕ ແອີດ ມວຍ ດຸງ ກະ ລາກວຍ ກາ ມັ່ກ ປູປົ່ກ ຊາແບລ ຊາກອລ.
20 ກວາຍ ຣາໄງ່ອ໌ ຣາລັ່ງ ປາໂຣມ ມັຮ ມູ່ນມັ່ງ ຕຶ່ງ ດຸງ ອັນ;
ມາ ກວາຍ ຊາກູລ, ມາແລ່ະ ອັນ ເບີນ ອັນ ຕັອກ ຈາ ປັຣຮຍາດ.
21 ກວາຍ ຕານັ່ອງ ຕາປຶ່ງ ກະ ເບີນ ຣາງຶ່ຮ ອາໂຢ່ະ ຕະ, ອັນ ແກີດ ກົງ ອາມົ່ງ ດູ່ນ;
ເບີນ ເນົ່າ ຍ່ອງ ກະ ຊະເຢືາງ ປັຣເລືາງ ປາເນົາ.
22 ເນືາຍ ຕາຮານ ຣາໄງ່ອ໌ ຣາລັ່ງ, ເຕ່ອ໌ ອັນ ເຣືາບ ປູຣ ຕາລາ ເມືອງ ກາ ເບີນ ກຼຶ່ງ ຕາຮານ,
ດິ່ຮ ຕາລຸຮ ວຍາງ ເມືອງ ຄຳ ກາ ມັຮ ກອນແຊມ ປັ່ອງ.
23 ກວາຍ ດັງ ກຍາອ໌ ເລືາຍຮ ເບີມ,
ຣາມຶ່ຮ ຕຸ່ຮ ກັ່ດ ຕາ ເບີນ ແຕີ່ອ໌ ປໍ ອັນ.
24 ກວາຍ ອາຊັອຮ ຈະ ກະ ໂອດ ອົງ,
ກວາຍ ກັອຍ ມັ່ກ ລາລື່ ພາມາດ ກວາຍ ການໍ່ອ໌.
25 ກວາຍ ປາງາຍ ຣຳແປັຮ ອີ ຕະ ຣານະ,
ລາ ນ່ະ ອັນ ກາຈີດ ຈະ ອັນ ເບີມ;
26 ອັນ ກຸມປູ່ຣ ກູເວືາດ ຢໍອ໌ ອີ ເບີນ ເກຣີ່ງ ເກຣົ່າ ຊາອຶ່ຍ.
ມາ ກວາຍ ຕານັ່ອງ ອໍ ຢໍອ໌ ອີ ຈ່ອຍ ກວາຍ ການໍ່ອ໌, ຍ່ອນ ອັນ ຕາຮັຣ.
27 ເຢືາງ ເຈົາຣາຊີ ຊາອັຣ ເກຣີ່ງ ກວາຍ ແຣັ່ງ ມ່ອບ ຊາງ;
ໄລ່ ມ່ອບ ຊາງ ມາ ຣາງຶ່ຮ ໄລ່ ຄຶ່ດ ຕາ ເບີນ ອໍ.
28 ກວາຍ ຕູນ ອາແປັດ ກວາຍ ການໍ່ອ໌, ລື່ ເນົ່າ ຕາ ເບີນ ຕາຕູ່ນ ປັຣນາຍ ອັນ;
ມາ ກວາຍ ກາ ອາຕີ ປຍາຍ໌ ລາ ເນົ່າ ກຳ ຢຳ ປັຣນາຍ.
29 ກວາຍ ຕານັ່ອງ ອໍ ຄຶ່ດ ໂອນ ກຣັ່ກ ເວືາຍ ແຕ ຣານະ ອັນ ອີ ຕະ;
ມາ ກວາຍ ຕາ ອໍ ຕະ ໂຈະ ໂອນ ເນົ່າ ຄຶ່ດ ປາຍ ອັນ ດັງ.
30 ອາກັນ ຣາໄງ່ອ໌ ຣາລັ່ງ ດັງ ຊາປຸ່ຮ
ລາ ຕາຄຳ ເຢືາງ ເຈົາຣາຊີ ຄັນ ອັນ ຕາ ເບີນ ປຣ່ອມ.
31 ອຶມປຶ່ ເບີນ ມວຍ ຈຸ່ມ ອາແຊັຮ ກຽມ ດໍອ໌ ລັ່ອຮ ຣາຈິ່ລ,
ມາ ແອີງ ເຢືາງ ເຈົາຣາຊີ ແຕິ່ ໂອນ ເຕ່ອ໌ ຣາຈິ່ລ ເຣືາບ.