15
1 ປັຣນາຍ ລາວິ່ ນ່ະ ດາຍ ລາເວືາຍ ນ່ະ ແດີອ໌ ຕະ ໂອນ ຣາງຶ່ຮ ອຶງຄື່ນ ແກີດ ປຣາຍ;
ມາ ຊັນຕອຍ໌ ຣາລັ່ດ ຣາລວາອ໌ ຕະ ໂອນ ຣາງຶ່ຮ ແກີດ ໂຍ່ບ ລາລື່.
2 ແບອ໌ ກວາຍ ຣາໄງ່ອ໌ ຣາລັ່ງ ຕຽຮ ຕະ ໂອນ ໄຮ ຊັອງ ຣໍ່ອ໌ ກູຕູຣ;
ມາ ແບອ໌ ກວາຍ ຊາກູລ ປາຍ ລາແບະ ລາບື່ບ ແອີງ ປັຣນາຍ ຊາກູລ ຊັອງ.
3 ເຢືາງ ເຈົາຣາຊີ ເຮີມ ອຶນແຍ່ະ ກູ່ ຣານະ;
ອັນ ຕາຕ່ອຍ໌ ເນ່ ເລືອຍໆ ມັຮ ຣານະ ກວາຍ ອໍ ກະ ກວາຍ ຕາ ອໍ ດຸ ຕະ.
4 ປັຣນາຍ ລາເມ່ນ ອໍ ແກີດ ນ່ະ ອາລ່ອງ ໂອນ ເບີນ ອາມົ່ງ;
ມາ ປັຣນາຍ ອຶນຈິກ ອຶນຕັງ ຕະ ໂອນ ແກີດ ຕິ່ ມິ່ດ ປັຣອວຍ໌.
5 ກວາຍ ຊາກູລ ພາມາດ ປັຣນາຍ ອຶມປໍ່ ຕຽຮ;
ມາ ກວາຍ ຣາໄງ່ອ໌ ຣາລັ່ງ ຊາງັດ ກະ ຕະ ຕາປູ່ນ.
6 ຕຶ່ງ ດຸງ ກວາຍ ຕານັ່ອງ ອໍ ເບີນ ແອີງ ມູ່ນມັ່ງ ຊັງ ຊານາ;
ມາ ມູ່ນມັ່ງ ອຶນເຕົ່າ ກາ ກວາຍ ເຮາະ ເບີນ ແຮງ ປິ່ດ ຕາແປດ ແທຣດ ຕາປູ່ນ.
7 ແບອ໌ ກວາຍ ຣາໄງ່ອ໌ ຣາລັ່ງ ຕຽຮ ໂອນ ກວາຍ ດັງ ເງ່;
ມາ ກວາຍ ຊາກູລ ຕາ ເບີນ ຕະ ນ່ະກັອຍ.
8 ແຕີ່ອ໌ ກວາຍ ຕານັ່ອງ ອໍ ເກົາແຊອ໌, ລາ ເຢືາງ ເຈົາຣາຊີ ຊັອງ ຣໍ່ອ໌;
ມາ ອັນ ຊາອັຣ ມັຮ ເກຣີ່ງ ມ່ອບ ຊາງ ແຕ ກວາຍ ແຣັ່ງ.
9 ເຢືາງ ເຈົາຣາຊີ ຊາອັຣ ຣານະ ກວາຍ ຕາ ອໍ ຕະ;
ມາ ອັນ ອາໂຢ່ະ ກວາຍ ຕະ ຣານະ ປຍາຍ໌.
10 ກວາຍ ອາແລ່ະ ມາ ຕັຮ ຣານາ ຕານັ່ອງ ອໍ, ໂຕ່ດ ອັນ ອຶນຕັອງ ລາລື່;
ກວາຍ ອາແລ່ະ ມາ ພາມາດ ຊັນຕອຍ໌ ກາໄຕ່ຮ ອາຕີ, ລາ ອັນ ກູຈີດ ປິ່ດ ແດັດ ດຽລ.
11 ເຢືາງ ເຈົາຣາຊີ ດັງ ອຶນແຍ່ະ ກູ່ ຣານະ ຕຶ່ງ ອຶນຕຸ ກວາຍ ກູຈີດ ແອີດ;
ກາເລີຍ ແຕ ກັອຍ ແອັນ, ອັນ ດັງ ກູ່ ຣາມຶ່ຮ ຣາງຶ່ຮ ກວາຍ ຄຶ່ດ.
12 ກວາຍ ກາ ມັ່ກ ຍ່ອງ ຈະ ເບີມ, ອັນ ຕາ ແອອ໌ ເນົ່າ ຕາໄມຮ;
ກະ ອັນ ຕາ ມັ່ກ ຊັຣຮົງ ກະ ກວາຍ ກາ ດັງ ກາເລີຍ ແຕ ອັນ.
13 ຣາງຶ່ຮ ຣໍ່ອ໌ ຕະ ໂອນ ມັ່ດ ມຸ່ຮ ປັ່ງ ໂປ່ຍ໌,
ມາ ຣາງຶ່ຮ ງໍ່ ຕະ ໂອນ ມັ່ດ ມຸ່ຮ ແກີດ ຊູບ ອາເຕຣົ່າ.
14 ກວາຍ ຣາໄງ່ອ໌ ຣາລັ່ງ ຢໍອ໌ ລາລື່ ອີ ຣຍານ;
ມາ ກວາຍ ຊາກູລ ມັ່ກ ແອີງ ຣານະ ມາລ່ຳ ມາລ່ອຍ ຊັອງ.
15 ກູ່ ຣາໄງ ກວາຍ ຕຸ່ຮ ບາບ ຈາ ໂດຍ ມູ ຣາໂມ່ດ ອາຍຸ່ ອາກັນ ເກຣ່າະ ຈາ ໂດຍ ມູ ຣາເມ່າະ ອາຍຸ່ ອາກັນ ກຣຍາດ;
ມາ ກວາຍ ກາ ເບີນ ຣາງຶ່ຮ ຣາແຮີ ຣໍ່ອ໌, ອັນ ຕະ ກູ່ ຣາໄງ ໂອນ ແກີດ ຣໍ່ອ໌ ບູຍ.
16 ຄາອ໌ ແກີດ ກວາຍ ແອິ ຊັຣນາ ເລືາ ອຶນແຕີດ ມາ ຢຳນັ່ບ ເຢືາງ ເຈົາຣາຊີ,
ແຕ ແກີດ ກວາຍ ຊຸ ເບີນ ເຕີນ ປໍອ໌ ມາ ອຸກອັງ ກາຈັງ ຕາ ລັ່ອຮ.
17 ຄາອ໌ ຈາ ບັດ ບາຍ ມັນຕຸ ກະ ກວາຍ ມານະ ອາໂຢ່ະ ມານະ,
ແຕ ຈາ ໄຊອ໌ ຕາແກງ ປຼຶ່ມ ກະ ກວາຍ ກາ ມານະ ຊາອັຣ ມານະ.
18 ກວາຍ ກາ ຕີອ໌ ຣາງິ່ລ ຈິ່ລ ກູແຕອ໌ ຕະ ໂອນ ແກີດ ຣາໂລຍຮ;
ມາ ກວາຍ ກາ ເບີນ ຣາງຶ່ຮ ລາວິ່ ນ່ະ ດາຍ ລາເວືາຍ ນ່ະ ແດີອ໌ ອາແຕີ່ອ໌ ຣາມຶ່ຮ ອຽນ ອໍ.
19 ກວາຍ ປາງາຍ ຣຳແປັຮ ຣາມົຮ ຕຸ່ຮ ກັ່ດ ຊົດ ແດີຍ ອາມົ່ງ ອັນ;
ມາ ກວາຍ ຕານັ່ອງ ຕາປຶ່ງ ຕະ ເປາະ ຕຶ່ງ ຣານາ ຊຽລ ອໍ.
20 ກອນ ຣາໄງ່ອ໌ ຣາລັ່ງ ຕະ ໂອນ ອຶມເປ່ອ໌ ອຶມປໍ່ ຣໍ່ອ໌ ຣາງຶ່ຮ ຊັນຕຣຸ່ຮ ລ່ອມ;
ມາ ກອນ ຊາກູລ ປາຍ ໂບຼດ ໂຊດ ບຼັລ.
21 ກວາຍ ຊາກູລ ຊັອງ ຣໍ່ອ໌ ຕຶ່ງ ຣານະ ຊາກູລ ອັນ;
ມາ ກວາຍ ຣາໄງ່ອ໌ ຣາລັ່ງ ຕະ ເລືອຍໆ ຣານະ ປຍາຍ໌.
22 ຄັນ ແອິ ກວາຍ ຊັຣຮົງ, ມັຮ ເງ່ ເນົ່າ ອາລັ່ອຮ ຕາ ເບີນ ແກີດ ອຶນເຕົ່າ;
ມາ ຄັນ ເບີນ ກຼຶ່ງ ກວາຍ ຕຽຮ, ມັຮ ເງ່ ອາລັ່ອຮ ກັອຍ ລື່ ຕະ ແກີດ ແປີດ ແຮີຍ.
23 ກວາຍ ຕາແອີຍ ປຍາຍ໌ ຣານາ ກະ ປຍາຍ໌ ປາເນ່ນ,
ກວາຍ ກັອຍ ຊັອງ ຣໍ່ອ໌ ບູຍ ລາລື່.
24 ກວາຍ ຣາໄງ່ອ໌ ຣາລັ່ງ ເປາະ ຣານາ ຊັອຮ ປໍ ອຶນຕຸ ອາມົ່ງ,
ອັນ ເຕ່ອ໌ ວຍາຣ ແຕ ຣານາ ເປາະ ອາແຊງ ປໍ ອຶນຕຸ ກູຈີດ.
25 ເຢືາງ ເຈົາຣາຊີ ອີ ຕາລຸຮ ດຸງ ກວາຍ ກາ ອາຊັອຮ ຈະ;
ມາ ອັນ ກຍາອ໌ ຣາລັ່ນ ກູແຕອ໌ ອາກັນ ກູມາຍ.
26 ເຢືາງ ເຈົາຣາຊີ ຊາອັຣ ມັຮ ຣາງຶ່ຮ ກວາຍ ແຣັ່ງ ຄຶ່ດ;
ມາ ອັນ ຊັອງ ຣໍ່ອ໌ ແຕ ຊັນຕອຍ໌ ກວາຍ ເບີນ ຣາງຶ່ຮ ບຣັຮ ອໍ.
27 ກວາຍ ຢໍອ໌ ອີ ແກີດ ຊຸ ໄຈ ມາ ຕາ ເບີນ ຕະ ປຍາຍ໌ ຣານາ, ລາ ອັນ ອາແຕີ່ອ໌ ຣາມຶ່ຮ ຕຸ່ຮ ກັ່ດ ປໍ ດຸງຊູ ອັນ;
ມາ ກວາຍ ອາແລ່ະ ຕາ ເບີນ ຣັ່ບ ປຣະ ເນົ່າ ບຸ່ນ, ອັນ ແກີດ ກົງ ອາມົ່ງ ດູ່ນ.
28 ກວາຍ ຕານັ່ອງ ອໍ ຄຶ່ດ ເວືາຍ ນານ່ະ ອັນ ອີ ຕາແອີຍ;
ມາ ກວາຍ ຕາ ອໍ ຕາແອີຍ ແອີງ ປັຣນາຍ ກາດັຮ ອາເລືາ ກາດາ ອາຮໍ.
29 ເຢືາງ ເຈົາຣາຊີ ແອີດ ເຢີ່ງ ແຕ ກວາຍ ຕາ ອໍ;
ມາ ອັນ ຊາງັດ ປັຣນາຍ ກວາຍ ຕານັ່ອງ ອໍ ເກົາແຊອ໌.
30 ມັ່ດ ມຸ່ຮ ປັ່ງ ໂປ່ຍ໌ ຕະ ໂອນ ກວາຍ ຊັອງ ຣໍ່ອ໌,
ກະ ຊັອງ ຮານ ອໍ ຕະ ໂອນ ຣາງຶ່ຮ ຣໍ່ອ໌ ນ່ະ ຄູຍ ບູຍ ນ່ະ ເກ່ນ.
31 ກວາຍ ອາແລ່ະ ມາ ຊາງັດ ແຕີ່ອ໌ ເນົ່າ ກາໄຕ່ຮ ອາຕີ,
ເຈີ່ ອັນ ແກີດ ກວາຍ ຣາໄງ່ອ໌ ຣາລັ່ງ.
32 ກວາຍ ອາແລ່ະ ມາ ຕາ ເບີນ ຊາງັດ ປັຣນາຍ ເນົ່າ ກາໄຕ່ຮ ອາຕີ, ກວາຍ ກັອຍ ຕາ ເບີນ ປາຊິ ແດີຍ ອາມົ່ງ ອັນ ເບີມ;
ມາ ກວາຍ ອາແລ່ະ ຊາງັດ ປັຣນາຍ ເນົ່າ ຕຽຮ, ກວາຍ ກັອຍ ແກີດ ຣາໄງ່ອ໌ ຣາລັ່ງ ອາຊັອຮ.
33 ຢຳນັ່ບ ເຢືາງ ເຈົາຣາຊີ, ລາ ອາຣຍານ ໂອນ ແກີດ ຣາໄງ່ອ໌ ຣາລັ່ງ;
ແອີງ ກວາຍ ອາແຊງ ຈະ ເຕ່ອ໌ ເບີນ ຊະເຢືາງ ປັຣເລືາງ ປາເນົາ.