ໂຢຮັນ
ຄຽນ ປັຣນາຍ ຊາອົຮ ມວຍ
ປັຣນາຍ ອາຕີ ອຶນໂຍ່ງ
ໂຢຮັນ ລາ ມານະ ແຕ ມູ່ ກາ ເຢຊູ ຣຽຮ ປາຈຸ່ຮ ໂອນ ເປາະ ຕະ ຣານະ ອັນ. ອັນ ຄຽນ ປຶ່ງ ປັຣນາຍ ໄນ່ ມາຮ 90 ກູມໍ ແວັດ ເຢຊູ ແກີດ. ບັອງ ກາ ອັນ ຄຽນ ປຶ່ງ ໄນ່, ລາ ເທົາ ລາລື່ ເຈີ່. ອັນ ພາອ໌ ປັຣນາຍ ໄນ່ ດໍອ໌ ຊາອົຮ ມັຮ ກອນ ຣາມອນ ອັນ ຕຶ່ງ ມູ່ ກາ ຊາອຳ. ອັນ ອາຕີ ແຕ ເຢຊູ, ກະ ດໍອ໌ ເຢຊູ ລາ ປັຣນາຍ ອາມົ່ງ. ອັນ ງີ່ນ ແຕ ອັນ ເຮີມ ເຢຊູ, ກະ ເບີນ ຊາປ່ະ ຈະ ເຢຊູ. ນ່ະກັອຍ, ເຕ່ອ໌ ອັນ ອາຕີ ແຈງ ກະ ປຍາຍ໌ ລາລື່ ແຕ ມັຮ ຣານະ ກາ ເຢຊູ ຕະ ເຈີ່, ກະ ແຕ ມັຮ ຊັນຕອຍ໌ ເຢຊູ ອາຕີ.
ປຶ່ງ ປັຣນາຍ ໄນ່ ອາຕີ ແຕ ເຢືາງ ເຈົາຣາຊີ ລາ ຣາມຶ່ຮ ປັ່ງ, ກະ ກາໄຕ່ຮ ອາຕີ ມັຮ ມູ່ ກາ ຊາອຳ ໂອນ ຕາຢັຮ ເປາະ ຕຶ່ງ ຣາມຶ່ຮ ປັ່ງ ໄນ່. ອັນ ປາຕັບ ໄລ່ ອຶນໂຈຍ ຊາງັດ ປັຣນາຍ ກວາຍ ອາຕີ ຕາງ ປັຣນາຍ ເຢືາງ ເຈົາຣາຊີ ກາ ຕາ ເບີນ ປຍາຍ໌, ຍ່ອນ ໄລ່ ອີ ກາຢັ່ຮ ມູ່ ກາ ຊາອຳ ໂອນ ແກີດ ຊາອຶ່ຍ ຈຸ່ມ. ມັຮ ກວາຍ ກັອຍ ປາຍ ເຢຊູ ຕາ ແກີນ ກອນ ເຢືາງ ແກີດ ກວາຍ; ໄລ່ ຄຶ່ດ ຣານະ ຈ່ອຍ ອາມົ່ງ ຕາ ເບີນ ຕຸ່ຮ ອຶງເຄາະ ແກີດ ຣາຕອຍ, ແຕີລາ ອາໂຢ່ະ ກວາຍ ການໍ່ອ໌.
ປັຣນາຍ ໄນ່ ແກີດ ເຕຣ່ງ ກາໄຕ່ຮ ມັຮ ກວາຍ ຊາອຳ ກະ ໂອນ ໄລ່ ອຶນໂຈຍ ປາຊິ ຣາງຶ່ຮ ຕຶ່ງ ແດີຍ ໄນ່. "ອຶນແຍ່ະ ມັຮ ຣາມຶ່ຮ ຕຶ່ງ ແດີຍ ໄນ່ ກາ ຈະຈັ່ນ ກວາຍ ຊັອງ ຢໍອ໌ ອີ ເບີນ, ມັ່ດ ກວາຍ ເຮີມ ຢໍອ໌ ອີ ເບີນ, ກະ ຣາງຶ່ຮ ກວາຍ ຄຶ່ດ ໄລ່ ອໍ ກາເລີຍ ແຕ ກວາຍ ການໍ່ອ໌, ມັຮ ຣາມຶ່ຮ ໄນ່ ຕາ ເບີນ ແຕີ່ອ໌ ແຕ ເຢືາງ ເຈົາຣາຊີ ອຶມປໍ່ ໄຮ, ມາ ແຕີ່ອ໌ ແຕ ແດີຍ ໄນ່ ຊັອງ" (2:16).
ມັຮ ກາ ປູ່ດ ຕຶ່ງ ປຶ່ງ ໄນ່
1. ປັຣນາຍ ອາຕີ ອຶນໂຍ່ງ (1:1-4)
2. ຣານະ ປັ່ງ ກະ ຣານະ ການຳ (1:5-2:29)
3. ກອນ ເຢືາງ ເຈົາຣາຊີ ກະ ກອນ ເຢືາງ ຊາຕານ (3:1-24)
4. ຣານະ ປຍາຍ໌ ກະ ຣານະ ໂລ່ຍຮ (4:1-6)
5. ຣານະ ອາໂຢ່ະ (4:7-21)
6. ຍ່ອນ ຊາອຳ ເຕ່ອ໌ ເຣືາບ (5:1-21)
1
ປັຣນາຍ ກາ ອາມົ່ງ
1 ຮິ ຄຽນ ປັຣນາຍ ໄນ່ ດໍອ໌ ອາຕີ ເຍືາ ແຕ ປັຣນາຍ ກາ ອາມົ່ງ.* ອັນ ແອີດ ອາມົ່ງ ອຶນໂຍ່ງ ແຕ ເຢືາງ ເຈົາຣາຊີ ຕາ ຢວາຮ ແຕງ ມວຍ ຣາມຶ່ຮ ອຶນເຕົ່າ. ຮິ ຊັອງ ຊຽງ ອັນ ອາຕີ, ມັ່ດ ຮິ ເຮີມ ກະ ເນ່ ເລືອຍໆ ອັນ, ກະ ອາຕີ ຮິ ຊາປ່ະ ຈະ ອັນ. 2 ໄກຣ ລາລື່ ປັຣນາຍ ກາ ອາມົ່ງ ໄນ່ ແຕີ່ອ໌ ປໍ ຮິ ເຈີ່, ກະ ຮິ ແຕິ່ ເຮີມ ອັນ. ຍ່ອນ ນ່ະກັອຍ ເຕ່ອ໌ ຮິ ຄຽນ ອາຕີ ເຍືາ ແຕ ຣາມຶ່ຮ ໄນ່. ປັຣນາຍ ອາມົ່ງ ໄນ່, ອັນ ແອີດ ຊົດ ແດີຍ ຕາ ເກີ່ຍ ປິ່ດ, ກະ ແຕ ອຶມແບິ, ອັນ ແອີດ ກະ ເຢືາງ ເຈົາຣາຊີ, ອຶມປໍ່ ອັນ. 3 ຮິ ຄຽນ ອາຕີ ໂອນ ເຍືາ ດັງ ມັຮ ຣານະ ຮິ ເຮີມ ກະ ມັຮ ຣາມຶ່ຮ ຮິ ຊັອງ ແຕ ອັນ, ຍ່ອນ ຮິ ຢໍອ໌ ເຍືາ ແອີດ ຣາຕອຍ ມວຍ ຣາງຶ່ຮ ກະ ຮິ, ນ່ະ ຮິ ແອີດ ຣາຕອຍ ມວຍ ຣາງຶ່ຮ ກະ ເຢຊູ ກຣີດ ກະ ເຢືາງ ເຈົາຣາຊີ, ອຶມປໍ່ ອັນ, ເຕ່. 4 ນ່ະກັອຍ ຮິ ຄຽນ ປັຣນາຍ ໄນ່ ໂອນ ຣາງຶ່ຮ ໄຮ† ເບີນ ແອີງ ຣາມຶ່ຮ ຣໍ່ອ໌ ຊັອງ.
ເຢືາງ ເຈົາຣາຊີ ລາ ກັ່ລ ປັ່ງ
5 ໄນ່ ລາ ປັຣນາຍ ຮິ ຊັອງ ເຢຊູ ອາຕີ, ກະ ຮິ ຢໍອ໌ ເຍືາ ດັງ ເຕ່: ໄກຣ ລາລື່ ເຢືາງ ເຈົາຣາຊີ ລາ ຣາມຶ່ຮ ປັ່ງ. ກະ ຣາມຶ່ຮ ການຳ ອາແລ່ະ ຕາ ເຕ່ອ໌ ແອີດ ກະ ອັນ. 6 ນ່ະກັອຍ, ຄັນ ແບອ໌ ໄຮ ປາຍ ໄຮ ແອີດ ຣາຕອຍ ມວຍ ຣາງຶ່ຮ ກະ ເຢືາງ ເຈົາຣາຊີ ມາ ຕຶ່ງ ຣາງຶ່ຮ ໄຮ ອຶນນັ່ອງ ຕະ ຣານະ ຕາ ອໍ, ຣາມຶ່ຮ ກັອຍ ລາ ນ່ະ ໄຮ ຕາຢັຮ ຕຶ່ງ ອຶນຕຸ ການຳ. ໄຮ ຕະ ອຶນຕີ ອາໂລກ ຊັອງ. ປັຣນາຍ ໄຮ ປາຍ ຕາ ເບີນ ຊັງໄກຣ ກະ ຣານະ ໄຮ ຕະ. 7 ຄັນ ໄຮ ຕາຢັຮ ຕຶ່ງ ອຶນຕຸ ປັ່ງ, ນ່ະ ເຢືາງ ເຈົາຣາຊີ ແອີດ ອຶນຕຸ ປັ່ງ, ນ່ະກັອຍ ໄຮ ແກີດ ມານະ ຣາຕອຍ ກະ ມານະ. ກະ ເຢືາງ ເຈົາຣາຊີ ຕັຮ ອຶນແຍ່ະ ໂລ່ຍຮ ໄຮ ຍ່ອນ ກອນ ອັນ, ເຢຊູ, ກູຈີດ ຕາງ ໄຮ.
8 ຄັນ ໄຮ ປາຍ ໄຮ ຕາ ເບີນ ເບີນ ໂລ່ຍຮ ອຶນເຕົ່າ ຕຶ່ງ ຣາງຶ່ຮ ໄຮ, ກັອຍ ລາ ໄຮ ອາໂລກ ຈະ ໄຮ ເບີມ. ກະ ຕຶ່ງ ຣາງຶ່ຮ ໄຮ ຕາ ເບີນ ເບີນ ຣາມຶ່ຮ ປຍາຍ໌ ອຶນເຕົ່າ. 9 ຄັນ ໄຮ ງີ່ນ ອຶນແຍ່ະ ຣານະ ໂລ່ຍຮ ໄຮ ຕະ, ໄຮ ດັງ ກຣັ່ກ ລາລື່ ເຢືາງ ເຈົາຣາຊີ ຕະ ນ່ະ ອັນ ເອີອ໌ ເຈີ່, ຍ່ອນ ເຢືາງ ເຈົາຣາຊີ ຕະ ຕານັ່ອງ ເລືອຍໆ. ໄກຣ ລາລື່ ເຢືາງ ເຈົາຣາຊີ ຕັຮ ອຶນແຍ່ະ ໂລ່ຍຮ ໄຮ, ກະ ໂອນ ຣາງຶ່ຮ ໄຮ ແກີດ ບຣັຮ ອໍ, ຕາ ຢໍອ໌ ອີ ຕະ ຣານະ ຕາ ອໍ ນັ່ອງ. 10 ຄັນ ໄຮ ປາຍ ໄຮ ຕາ ເກີ່ຍ ຕະ ໂລ່ຍຮ ອຶນເຕົ່າ, ປັຣນາຍ ກັອຍ ລາ ນ່ະ ໄຮ ປາຍ ເຢືາງ ເຈົາຣາຊີ ອາໂລກ, ຍ່ອນ ອັນ ປາຍ ກູ່ ນະ ກວາຍ ລາ ເບີນ ໂລ່ຍຮ.‡ ນ່ະກັອຍ ປັຣນາຍ ເຢືາງ ເຈົາຣາຊີ ຕາ ເບີນ ແອີດ ຕຶ່ງ ຣາງຶ່ຮ ໄຮ.
* 1:1 ປັຣນາຍ ກາ ອາມົ່ງ ລາ ເຢຊູ ກຣີດ. † 1:4 "ໄຮ" ອຶນໄນ່ ເບີນ ປັຣນາຍ ຕຍາ ປາຍ: "ເຍືາ." ‡ 1:10 ເນ່ ຕຶ່ງ ໂຣມ 3:23.