ປັຣນາຍ ຊາອົຮ ມວຍ ໂປໂລ ຄຽນ
ໂອນ ມູ່ ກາ ຊາອຳ ແອີດ ຕຶ່ງ ເມືອງ
ເທຊະໂລນິກ
ປັຣນາຍ ອາຕີ ອຶນໂຍ່ງ
ໂປໂລ ຄຽນ ປັຣນາຍ ຊາອົຮ ໄນ່ ພາອ໌ ໂອນ ມູ່ ກາ ຊາອຳ ແອີດ ຕຶ່ງ ເມືອງ ເທຊະໂລນິກ, ແຄງ ມາເກໂດເນຍ. ອັນ ຄຽນ ມາຮ 51 ກູມໍ ແວັດ ເຢຊູ ແກີດ. ໂປໂລ ຊາກຳ ອັນ ລາ ນ່ະ ກວາຍ ຕຣຶ່ຮ ກູປຼູອ໌ ຢໍອ໌ ອີ ໂອນ ເບີນ ກວາຍ ຊາອຳ ເຢືາງ ເຈົາຣາຊີ ຕຶ່ງ ອຶນຕຸ ກາ ອັນ ຕຣຶ່ຮ. ມາ ມັຮ ກວາຍ ອິດຊະຣາເອລ ອຶງຄື່ນ ອັນ ກະ ເຢົ່າ ອັນ, ກະ ກວາຍ ອິດຊະຣາເອລ ຕູ່ຍຮ ອາລັ່ອຮ ໄລ່ ແຕ ເມືອງ ເທຊະໂລນິກ. ອຶນຕູ່ນ ກັອຍ, ໂປໂລ ແປຣີ ຕີໂມທຽວ ເປາະ ຊາອົຮ ລັ່ຮ ມູ່ ກາ ຊາອຳ ຕຶ່ງ ເມືອງ ກັອຍ. ບັອງ ໂປໂລ ແອີດ ຕຶ່ງ ເມືອງ ໂກຣິນໂທ, ອັນ ຊັອງ ຊາອຶ່ຍ ຮານ ອໍ ແຕ ມັຮ ມູ່ ກາ ຊາອຳ ຕະ ຣານະ ເຢືາງ ເຈົາຣາຊີ ຕຶ່ງ ເມືອງ ເທຊະໂລນິກ.
ຕຶ່ງ ປັຣນາຍ ຊາອົຮ ໄນ່ ໂປໂລ ກາໄຕ່ຮ ມູ່ ກາ ຊາອຳ. ອັນ ຊາແອີນ ເຢືາງ ເຈົາຣາຊີ ຍ່ອນ ມູ່ ກາ ຊາອຳ ຕຶ່ງ ເມືອງ ເທຊະໂລນິກ ເບີນ ຣາງຶ່ຮ ຊາອຳ ກະ ຣາງຶ່ຮ ອາໂຢ່ະ ເຢົ່າ. ອັນ ຕາແອີຍ ມັຮ ປັຣນາຍ ໄລ່ ອາເບຼິຮ ອັນ ແຕ ຣານະ ເຢຊູ ແຕີ່ອ໌ ລັ່ຮ ເຮີບ ກາ ບາຣ, ກະ ຣານະ ກາ ປາຍ: ຄັນ ເບີນ ກວາຍ ຊາອຳ ກາ ກູຈີດ ອຶນໂຍ່ງ ແຕ ເຢຊູ ແຕີ່ອ໌ ລັ່ຮ ເຮີບ ກາ ບາຣ, ກວາຍ ກັອຍ ເບີນ ອາມົ່ງ ເລືອຍໆ ມາ ຕາ ເບີນ? ກະ ໂປໂລ ອາຕີ ມູ່ ກາ ຊາອຳ ອຶງເຄາະ ກູຕົງ ຕະ ຣານະ ເຢືາງ ເຈົາຣາຊີ ບັອງ ກາ ອຶນນັ່ອງ ແອີດ ເກຣາະ ເຢຊູ ແຕີ່ອ໌ ລັ່ຮ ເຮີບ ກາ ບາຣ.
ມັຮ ກາ ປູ່ດ ຕຶ່ງ ປຶ່ງ ໄນ່
1. ປັຣນາຍ ອາຕີ ອຶນໂຍ່ງ (1:1)
2. ໂປໂລ ຊາແອີນ ຊະເຢືາງ ແຕ ມັຮ ເນົ່າ ຍ່ອງ (1:2-3:13)
3. ໂປໂລ ອາຕີ ໂອນ ເບີນ ແດີຍ ອາມົ່ງ ຕຶ່ງ ຣານາ ເຢືາງ ເຈົາຣາຊີ (4:1-12)
4. ປັຣນາຍ ກາໄຕ່ຮ ອາຕີ ແຕ ເຢຊູ ກຣີດ ອີ ແຕີ່ອ໌ ລັ່ຮ (4:13-5:11)
5. ປັຣນາຍ ກາໄຕ່ຮ ອາຕີ ຣາມຶ່ຮ ການໍ່ອ໌ (5:12-22)
ປັຣນາຍ ປັຣຊົດ (5:23-28)
1
1 ເກົາ ລາ ໂປໂລ ຄຽນ ປັຣນາຍ ໄນ່ ພາອ໌ ຊາອົຮ ມູ່ ກາ ຊາອຳ ແອີດ ຕຶ່ງ ເມືອງ ເທຊະໂລນິກ. ກະ ໄລ່ ບາຣ ນະ ຊີລາ ກະ ຕີໂມທຽວ ພາອ໌ ປັຣນາຍ ຊາອົຮ ເຍືາ ເຕ່. ເຍືາ ເບີນ ມວຍ ຣາງຶ່ຮ ກະ ເຢືາງ ເຈົາຣາຊີ, ອຶມປໍ່ ໄຮ, ກະ ເຢຊູ ກຣີດ, ອຶນເຈົາ ໄຮ. ເກົາ ແຊອ໌ ເຢືາງ ເຈົາຣາຊີ ຈ່ອຍ ເມືາດ ເຍືາ ກະ ໂອນ ເຍືາ ແອີດ ບັນຊວານ ອຽນ ອໍ ເລືອຍໆ.
ໂປໂລ ຊາແອີນ ເຢືາງ ເຈົາຣາຊີ ຍ່ອນ ແຕ ກວາຍ ຊາອຳ ຕຶ່ງ ເມືອງ ເທຊະໂລນິກ
2 ຮິ ຊາແອີນ ເລືອຍໆ ເຢືາງ ເຈົາຣາຊີ ຍ່ອນ ແຕ ອຶນແຍ່ະ ກູ່ ນະ ເຍືາ, ກະ ຮິ ຕາ ເບີນ ຊາລີຣ ເກົາແຊອ໌ ໂອນ ເຍືາ. 3 ຮິ ຊາແຍີ ເລືອຍໆ ຢັ່ຮ ເມືາງ ເຢືາງ ເຈົາຣາຊີ, ອຶມປໍ່ ໄຮ, ຣານະ ເຍືາ ຕະ ຕາປູ່ນ ຣາງຶ່ຮ ຊາອຳ ເຢືາງ ເຈົາຣາຊີ. ຮິ ຊາແຍີ ເຍືາ ອາໂຢ່ະ ເຢົ່າ ຊາອຶ່ຍ; ນ່ະກັອຍ ເຍືາ ກູຕົງ ຕະ ຣານະ ຈ່ອຍ ເຢົ່າ. ກະ ຮິ ຊາແຍີ ເຍືາ ຢຸມ ດໍອ໌ ມັຮ ຣາມຶ່ຮ ເຍືາ ອຶງກ່ອງ ແຕ ເຢຊູ ກຣີດ, ອຶນເຈົາ ໄຮ. 4 ແຊມອາຍ ເອີຍ! ຮິ ດັງ ເຈີ່ ເຢືາງ ເຈົາຣາຊີ ອາໂຢ່ະ ລາລື່ ເຍືາ, ກະ ອັນ ຣຽຮ ເຍືາ. 5 ຍ່ອນ ແຕີ່ອ໌ ຮິ ເດີງ ປັຣນາຍ ອໍ ແຕ ເຢືາງ ເຈົາຣາຊີ ແຕີ່ອ໌ ປໍ ເຍືາ, ປັຣນາຍ ກັອຍ ແກີດ ແບຼງ ກາເລີຍ ແຕ ປັຣນາຍ ກວາຍ ເກີ່ຍ ຕະ ອຶນຕີ, ຍ່ອນ ຣາເວືາຍ ເຢືາງ ເຈົາຣາຊີ ໂອນ ເຍືາ ດັງ ແຈງ ລາລື່ ປັຣນາຍ ກັອຍ ລາ ປຍາຍ໌. ເຍືາ ເຮີມ ເຈີ່ ມັຮ ຣານະ ຮິ ຕະ ບັອງ ຮິ ແອີດ ກະ ເຍືາ, ຍ່ອນ ຮິ ຊັອງ ອາໂຢ່ະ ເຍືາ. 6 ນ່ະກັອຍ ເຍືາ ດວຍ໌ ຮິ ມູເຈິງ ເຍືາ ດວຍ໌ ອຶນເຈົາ ໄຮ ເຕ່. ຕາມ ເຍືາ ຣາມົຮ ຊາອຶ່ຍ ຣາມຶ່ຮ ຕຸ່ຮ ກັ່ດ, ມາ ອຶນນັ່ອງ ເຍືາ ເບີນ ຣາງຶ່ຮ ຣໍ່ອ໌ ຣັ່ບ ປັຣນາຍ ຮິ ອາຕີ, ຍ່ອນ ຣາເວືາຍ ເຢືາງ ເຈົາຣາຊີ ໂອນ ເຍືາ ເບີນ ຣາງຶ່ຮ ຣໍ່ອ໌ ນ່ະກັອຍ. 7 ເຍືາ ຕະ ນ່ະກັອຍ, ລາ ເຍືາ ແກີດ ເຕຣ່ງ ໂອນ ກູ່ ນະ ກວາຍ ຊາອຳ ຕຶ່ງ ແຄງ ມາເກໂດເນຍ ກະ ແຄງ ອະຄາຢາ. 8 ປັຣນາຍ ອໍ ແຕ ເຢຊູ ກຣີດ ຣຶ່ຮ ເປາະ ກູ່ ອຶນຕຸ ຍ່ອນ ແຕ ເຍືາ, ຕາ ເບີນ ແອີງ ຕຶ່ງ ແຄງ ມາເກໂດເນຍ ກະ ແຄງ ອະຄາຢາ ຊັອງ, ມາ ປັຣນາຍ ເນົ່າ ອາຕີ ແຕ ເຍືາ ຊາອຳ ເຢືາງ ເຈົາຣາຊີ, ປັຣນາຍ ກັອຍ ເປາະ ປຼັຮ ກູ່ ອຶນຕຸ ເຈີ່. ນ່ະກັອຍ ຮິ ຕາ ເບີນ ຕຸ່ຮ ອາຕີ ນັ່ອງ ໄລ່ ກັອຍ ແຕ ເຍືາ, 9 ຍ່ອນ ກູ່ ນະ ໄລ່ ດັງ ເຈີ່ ກະ ອາຕີ ລັ່ຮ ຮິ ແຕ ເຍືາ. ໄລ່ ປາຍ ເຍືາ ຣາບັນ ຕະ ແບອ໌ ອໍ ລາລື່ ບັອງ ກາ ຮິ ແຕີ່ອ໌ ປໍ ເຍືາ. ໄລ່ ປາຍ ເຍືາ ຕັຮ ອຶນແຍ່ະ ເກຣີ່ງ ຊາງ ເຢືາງ ຕາ ອໍ, ເຈີ່ ລົ່ບ ລັ່ຮ ປໍ ເຢືາງ ເຈົາຣາຊີ. ໄລ່ ປາຍ ຊານໍ່ ເຍືາ ຕະ ຣານະ ເຢືາງ ເຈົາຣາຊີ ແອັນ; ອັນ ລາ ເຢືາງ ປຍາຍ໌ ລາລື່ ກະ ອັນ ອາມົ່ງ ຊົດ ແດີຍ ເລີ່ຍ ກູມໍ. 10 ກະ ໄລ່ ປາຍ ເຍືາ ອຶງກ່ອງ ກອນ ເຢືາງ ເຈົາຣາຊີ ແຕີ່ອ໌ ລັ່ຮ ແຕ ມັນລັ່ອງ. ກອນ ອັນ ລາ ເຢຊູ ກຣີດ, ອັນ ກາ ເຢືາງ ເຈົາຣາຊີ ໂອນ ອາມົ່ງ ລັ່ຮ ແຕ ກູຈີດ, ອັນ ຈ່ອຍ ອາມົ່ງ ໄຮ ໂອນ ແວັດ ແຕ ຣາມຶ່ຮ ຕຸ່ຮ ກັ່ດ ແຕີ່ອ໌ ຕາໄງ ເຢືາງ ເຈົາຣາຊີ ອີ ຕັດຊີ່ນ ກວາຍ.