11
1 ເຢືາງ ເຈົາຣາຊີ ຊາອັຣ ລາລື່ ກວາຍ ກາ ແຕັດ ຊິງ ແຄງ ອີ ກຸມປູ່ຣ ກູເວືາດ ເນົ່າ;
ມາ ອັນ ຣໍ່ອ໌ ກະ ກວາຍ ແຕັດ ຊິງ ເຈຍ ປຍາຍ໌.
2 ກວາຍ ອາຊັອຮ ຈະ ອີ ແກີດ ກູມາລ;
ມາ ກວາຍ ຣາໄງ່ອ໌ ຣາລັ່ງ ດຸ ອາແຊງ ຈະ ເບີມ.
3 ກວາຍ ຕານັ່ອງ ຕາປຶ່ງ ເບີນ ຣາມຶ່ຮ ມັນຕັ່ດ ອໍ ອາໂຢ່ງ ເລືອຍໆ ອັນ;
ມາ ກວາຍ ໂກ່ະ ກາດີ ກີ ກາດູດ ແກີດ ປິ່ດ ຍ່ອນ ແຕ ຣານະ ອັນ ຕະ ເບີມ.
4 ມັຮ ມູ່ນມັ່ງ ຊັງ ຊານາ ຕາ ເຕ່ອ໌ ຣາຈ່ອຍ ກວາຍ ແຕີ່ອ໌ ຕາໄງ ເຢືາງ ເຈົາຣາຊີ ຕັດຊີ່ນ;
ມາ ເງ່ ຕານັ່ອງ ອໍ ເຕ່ອ໌ ຈ່ອຍ ອາມົ່ງ ກວາຍ.
5 ກວາຍ ກາ ມັນຕັ່ດ ມັນດຍາຮ, ຣາມຶ່ຮ ມັນຕັ່ດ ກັອຍ ຕະ ໂອນ ແດີຍ ອາມົ່ງ ອັນ ແກີດ ຕານັ່ອງ ຕາປຶ່ງ;
ມາ ກວາຍ ແຣັ່ງ, ຣານະ ແຣັ່ງ ກັອຍ ຕະ ໂອນ ແດີຍ ອາມົ່ງ ອັນ ແກີດ ຊາແຣັຮ ຊາຣວຍ.
6 ຣານະ ຕານັ່ອງ ອໍ ຈ່ອຍ ອາມົ່ງ ກວາຍ ຕານັ່ອງ ຕາປຶ່ງ;
ມາ ກວາຍ ໂກ່ະ ກີ່ ຕານ ຊາງ ກູວາງ ໂຈະ ຈະ ເບີມ ຍ່ອນ ອັນ ໂລ່ບ ເນົ່າ.
7 ແຕີ່ອ໌ ກວາຍ ຕາ ອໍ ກູຈີດ, ຣາມຶ່ຮ ອັນ ອຶງກ່ອງ ລາ ກູຈີດ ເຕ່;
ມັຮ ມູ່ນມັ່ງ ອັນ ປັ່ອງ ລາ ຕາ ເບີນ ແກີດ ເກືາ ອຶນເຕົ່າ.
8 ເຢືາງ ເຈົາຣາຊີ ຈ່ອຍ ໂອນ ກວາຍ ຕານັ່ອງ ອໍ ແວັດ ແຕ ມັຮ ຣານະ ຕຸ່ຮ ກັ່ດ;
ມາ ຣານະ ຕຸ່ຮ ກັ່ດ ກັອຍ ແຕີ່ອ໌ ປໍ ກວາຍ ແຣັ່ງ ແອັນ.
9 ກວາຍ ຕາ ເບີນ ຊາງັດ ເຢືາງ ເຈົາຣາຊີ, ປັຣໄລຮ ປັຣນາຍ ອັນ ຕະ ໂອນ ຣາລຸຮ ຕຣໍ່ ຣາລໍ່ ວີ່ລ;
ມາ ກວາຍ ຕານັ່ອງ ອໍ ເບີນ ແວັດ, ຍ່ອນ ອັນ ປັ່ອງ ຣາໄງ່ອ໌ ຣາລັ່ງ.
10 ແຕີ່ອ໌ ກວາຍ ຕານັ່ອງ ອໍ ແກີດ ຊຸ ເບີນ ເຕີນ ປໍອ໌, ດຸງ ວີ່ລ ແກີດ ຣໍ່ອ໌ ບູຍ ລາແຮີຍ ລາແຕິ່ຮ;
ແຕີ່ອ໌ ກວາຍ ຕາ ອໍ ແກີດ ຣຸ່ງ ປິ່ດ, ເບີນ ຊັອງ ແຕິ່ ຊຽງ ຕຣຍາວ ກະ ຕຣຸ່ຮ ເຕຣີ່ລ ຣໍ່ອ໌ ບູຍ ລາລື່.
11 ກວາຍ ຕານັ່ອງ ອໍ ອາແຕີ່ອ໌ ຣາມຶ່ຮ ບຸ່ນ ໂອນ ດຸງ ວີ່ລ;
ມາ ປັຣນາຍ ກວາຍ ແຣັ່ງ ຕະ ໂອນ ຣາລຸຮ ຕຣໍ່ ຣາລໍ່ ວີ່ລ.
12 ກວາຍ ຊາກູລ ລຶ່ບ ຕາ ລຶ່ບ ພູມາດ ເລືອຍໆ ເຢົ່າ ອັນ ເບີມ;
ມາ ກວາຍ ຣາໄງ່ອ໌ ຣາລັ່ງ ແອີດ ຣາງຍາອ໌ ຊັອງ.
13 ກວາຍ ຕາແມີຍຮ ຈາ ອຶນຕຣິ່ນ ຕາມິ່ນ ຈາ ອຶນຈີ;
ມາ ກວາຍ ເນົ່າ ເຕ່ອ໌ ຊາອຳ, ອັນ ປາໂຕ່ະ ດໍອ໌ ຕຶ່ງ ຣາງຶ່ຮ ມັຮ ຣາມຶ່ຮ ແກຣ່ະ.
14 ກຣວາງ ແອິ ກວາຍ ອາໂຢ່ງ, ລາ ແກີດ ຣຸ່ງ ຣັ່ງ;
ມາ ກຣວາງ ອາແລ່ະ ເບີນ ຊາອຶ່ຍ ກວາຍ ຕຽຮ ອາຕີ, ກຣວາງ ກັອຍ ຕາ ເບີນ ແຢັ່ຮ ອຶງກອຍ ທຣອຍ ອຶງໂກ່ງ.
15 ກວາຍ ກາ ກ່ຳ ຕູ່ ໂອນ ກວາຍ ກາ ຕາ ເບີນ ຊາກັ່ລ ມັ່ດ ຊາກັ່ດ ເມືາງ, ລາ ນ່ະ ອັນ ປາໂຣມ ຕຸ່ຮ ກັ່ດ ໂຈະ ຈະ ອັນ ເບີມ;
ມາ ກວາຍ ກາ ຕາ ເບີນ ລັບ ນ່ະກັອຍ, ອັນ ແອີດ ກຼີດ ກາແຍດ ກຼຍາຣ.
16 ຄາອ໌ ແກີດ ມັນແຊມ ອໍ ຣາງຶ່ຮ, ກາ ເບີນ ຊະເຢືາງ ປັຣເລືາງ ປາເນົາ;*
ແຕ ແກີດ ຣາເລົາ ເຮາະ, ກາ ຊຸ ເບີນ ລາລື່.
17 ກວາຍ ເບີນ ຣາງຶ່ຮ ອາໂຢ່ະ ຕະ, ຣາມຶ່ຮ ກັອຍ ແກີດ ເກືາ ໂອນ ຈະ ອັນ ເບີມ;
ມາ ກວາຍ ຊາອ໌ ອາແຕີ່ອ໌ ຣາມຶ່ຮ ຕຸ່ຮ ກັ່ດ ໂອນ ຈະ ອັນ ເບີມ.
18 ເກືາ ກວາຍ ແຣັ່ງ ເບີນ, ລາ ມາໂຮຍ ຊັອງ;
ມາ ເກືາ ກວາຍ ຕະ ຣານະ ຕານັ່ອງ ອໍ ເບີນ, ແອີດ ຊົດ ແດີຍ ເລີ່ຍ ກູມໍ.
19 ກວາຍ ອາແລ່ະ ຕານັ່ອງ ອໍ, ກວາຍ ກັອຍ ແກີດ ກົງ ອາມົ່ງ ດູ່ນ;
ມາ ກວາຍ ອາແລ່ະ ມັ່ກ ເລືອຍໆ ອີ ຕະ ຣານະ ໂລ່ຍຮ, ກວາຍ ກັອຍ ກູຈີດ ປິ່ດ ແດັດ ດຽລ.
20 ເຢືາງ ເຈົາຣາຊີ ຊາອັຣ ມັຮ ກວາຍ ເບີນ ຣາງຶ່ຮ ໂກ່ະ;
ມາ ອັນ ອາໂຢ່ະ ມັຮ ກວາຍ ຕະ ເລືອຍໆ ຣານະ ອໍ.
21 ມັຮ ກວາຍ ແຣັ່ງ, ປຍາຍ໌ ລື່ ເນົ່າ ໂຈະ ໂຕ່ດ ໄລ່;
ມາ ມັຮ ກວາຍ ຕານັ່ອງ ອໍ, ໄລ່ ແວັດ ວາງ ແຕ ເກຣ່າະ ກຣຍາດ.
22 ມັນແຊມ ຣູ່ບເຣືາງ ອໍ, ມາ ຕາ ແພບ,
ລາ ມູເຈິງ ແວນ ແຢງ ກາ ເນົ່າ ຊາກັບ ຕຶ່ງ ມຸ່ຮ ອາລີ່ອ໌.
23 ມັຮ ຣາມຶ່ຮ ກວາຍ ຕານັ່ອງ ອໍ ອຶງກ່ອງ, ແຕີ່ອ໌ ປັຣຊົດ ຣາມຶ່ຮ ກັອຍ ແກີດ ແອີງ ຣານະ ອໍ;
ມາ ມັຮ ຣາມຶ່ຮ ກວາຍ ແຣັ່ງ ອຶງກ່ອງ, ແຕີ່ອ໌ ປັຣຊົດ ຣາມຶ່ຮ ກັອຍ ຕະ ໂອນ ເຢືາງ ເຈົາຣາຊີ ອຶງຄື່ນ.
24 ອາແລ່ະ ຣາຈ່ອຍ ກວາຍ ການໍ່ອ໌ ຊາອຶ່ຍ, ອັນ ເບີນ ຣັ່ບ ລັ່ຮ ຊາອຶ່ຍ ກາເລີຍ ແຕ ກັອຍ ແອັນ;
ມາ ກວາຍ ປັຣຈົ່ກ, ອັນ ແກີດ ກາດີດ ຕຸ່ຮ ລາລື່ ແອັນ.
25 ກວາຍ ຕາຮັຣ, ມັຮ ຣານະ ອັນ ຕະ ລື່ ແກີດ ເກືາ;
ກວາຍ ຣາຈ່ອຍ ເຢົ່າ, ລື່ ເຢົ່າ ຈ່ອຍ ລັ່ຮ ອັນ.
26 ເນົ່າ ດຸ ເວ່ນ ກວາຍ ປາໂຕ່ະ ອາແຊິ, ຍ່ອນ ອັນ ອີ ຈິ ເປ່ງ ກາເລີຍ,
ມາ ເນົ່າ ຍ່ອງ ກວາຍ ກາ ອີ ຈິ ອາແຊິ ໂອນ ເຢົ່າ.
27 ຄັນ ອາແລ່ະ ຈໍ່ອ໌ ຣານະ ອໍ, ເນົ່າ ຢຳນັ່ບ ອັນ;
ມາ ຄັນ ອັນ ຈໍ່ອ໌ ຣານະ ຕາ ອໍ, ຣານະ ຕາ ອໍ ກັອຍ ລົ່ບ ລັ່ຮ ປໍ ອັນ.
28 ກວາຍ ອາແລ່ະ ມາ ປັ່ອງ ຕຶ່ງ ມູ່ນມັ່ງ, ອັນ ແກີດ ອອຍ໌ ຣັ່ອຮ ກັອຮ ຊາລ ນ່ະ ຊາລາ ໂຄ;
ມາ ກວາຍ ຕານັ່ອງ ອໍ ແກີດ ຊຸ ເບີນ ເຕີນ ປໍອ໌ ນ່ະ ຊາລາ ຣາມົ່ງ.
29 ກວາຍ ຣາໄປຮ ແກງ ຣາແປງ ບວງ ຕຶ່ງ ດຸງຊູ ອັນ, ລາ ກວາຍ ຕາລູຍ໌.†
ມັຮ ກວາຍ ຊາກູລ ອຶງເຄາະ ແກີດ ຊູລ ໂອນ ມັຮ ກວາຍ ຣາໄງ່ອ໌ ຣາລັ່ງ.
30 ຣານະ ກວາຍ ຕານັ່ອງ ອໍ ຕະ ລາ ນ່ະ ປາໄລ ແຕ ອາລ່ອງ ໂອນ ກວາຍ ເບີນ ອາມົ່ງ;
ກວາຍ ຈ່ອຍ ກວາຍ ການໍ່ອ໌ ເບີນ ອາມົ່ງ, ອັນ ລາ ກວາຍ ຣາໄງ່ອ໌ ຣາລັ່ງ.‡
31 ຄັນ ກວາຍ ຕານັ່ອງ ອໍ ຣັ່ບ ກົງ ແຕ ມັຮ ຣານະ ອັນ ຕະ ຕຶ່ງ ແດີຍ ໄນ່,
ກາເລີຍ ແຕ ກັອຍ ແອັນ ກວາຍ ກາ ຕີອ໌ ຣາງິ່ລ ຈິ່ລ ກູແຕອ໌ ອຶງເຄາະ ຣັ່ບ ໂຕ່ດ ແຕ ມັຮ ຣານະ ໄລ່ ຕະ.
* 11:16 ເບີນ ປຶ່ງ ຕຍາ ອາຕີ ເຕີມ ອຶນໄນ່ ປາຍ: ‘ແຕ ແກີດ ມັນແຊມ ຕາ ອໍ ກາ ຕະ ຣານະ ຕັງຮາງ. ກວາຍ ອາລັັ່ຮ ມູ ປັຣແຈງ ປຣະ ລາ ຕາ ເບີນ, ມາ ກວາຍ ກາດຸ ຕະ ກາດະ ຈາ ແກີດ ຊຸ ເບີນ ເຕີນປໍອ໌.’ † 11:29 ຕຶ່ງ ຣານາ 29 ໄນ່, ປັຣນາຍ ເຮັບເຣີ ປາຍ ນ່ະໄນ່: ‘ກວາຍ ກັອຍ ຣັ່ບ ມູ່ນ ກູຢາລ.’ ‡ 11:30 ແຕີລາ: ‘ມາ ກວາຍ ຊາອ໌ ອາປິ່ດ ແດີຍ ອາມົ່ງ ກວາຍ.’