4
ອຶນຕຸ ເຢືາງ ເຈົາຣາຊີ ຕາກູ ຕະ ຊົດ ຕຶ່ງ ມັນລັ່ອງ
1 ແວັດ ກັອຍ ເກົາ ເຮີມ ມວຍ ງັ່ຮ ຕົ່ງ ເນົ່າ ເປິຮ ຕຶ່ງ ມັນລັ່ອງ. ເຈີ່ ເກົາ ຊັອງ ມວຍ ຊຽງ ເຣ່ງ ລາລື່ ນ່ະ ເນົ່າ ປຼົງ ແກ, ມູເຈິງ ເກົາ ຊັອງ ແຕ ອຶນໂຍ່ງ ຊາ. ຊຽງ ກັອຍ ອາຕີ ເກົາ ປາຍ: "ໄມ່ ຊັອຮ ປໍ ໄນ່. ເກົາ ໂອນ ໄມ່ ເຮີມ ມັຮ ຣາມຶ່ຮ ອີ ແຕີ່ອ໌ ປັຣແນີ ມັນເຕຣືາ."
2 ບັອງ ກາ ກັອຍ ແຕິ່ ຣາເວືາຍ ເຢືາງ ເຈົາຣາຊີ ແກີດ ຊົດ ຕຶ່ງ ຣາງຶ່ຮ ເກົາ. ເຈີ່ ເກົາ ເຮີມ ມານຳ ກາເຈີ່ງ ກາ ເຕືາວ ປັຣເຍືາ ເກີ່ຍ ຕາກູ ແອີດ ຕຶ່ງ ມັນລັ່ອງ. ກະ ເກົາ ເຮີມ ມານະ ແອີດ ຕາກູ ຕຶ່ງ ກາເຈີ່ງ ກັອຍ. 3 ຣູ່ບເຣືາງ ອັນ ປາເລືາງ ປັ່ງ ນ່ະ ປັ່ງ ປາເລືາງ ແຕ ຕາເມົາ ກາ ເບີນ ເກືາ ເປ່ງ ລາລື່. ເນົ່າ ດໍອ໌ ຕາເມົາ ໄນ່ ລາ ແກວມະນີໂຊດ ກະ ແກວພິລາ. ກະ ເບີນ ມາເຣ່ງ ຢັ່ອງ ປາເລືາງ ຈວບ ອຶນແຍ່ະ ອຶນຕຸ ອັນ ຕາກູ. ມາເຣ່ງ ຢັ່ອງ ໄນ່ ປາເລືາງ ນ່ະ ຕາເມົາ ເນົ່າ ດໍອ໌ ແກວມໍຣະກົດ. 4 ແອີດ ອຶມແປຣ ກາເຈີ່ງ ເຕືາວ ປັຣເຍືາ ຕາກູ, ເບີນ ບາຣ ຈິ່ດ ລາ ປູນ ກາເຈີ່ງ ແອັນ. ກະ ເບີນ ກວາຍ ເທົາ ບາຣ ຈິ່ດ ລາ ປູນ ນະ ແອີດ ຕາກູ ຕຶ່ງ ກາເຈີ່ງ ກັອຍ. ໄລ່ ແຊິບ ອາຢັ່ອຮ ກຼໍອ໌, ກະ ໄລ່ ຕາປື່ງ ກຸນຕຣວາອ໌ ແຢງ. 5 ແຕ ອຶນຕຸ ເຕືາວ ປັຣເຍືາ ຕາກູ ເບີນ ຕາລຍາຣ ກະ ຊຽງ ນ່ະ ກຣຶ່ມ. ກະ ເບີນ ຕາປູ່ລ ລຳ ຕາບອງ ເບຼີ ຢັ່ຮ ເມືາງ ອຶນຕຸ ເຕືາວ ປັຣເຍືາ ຕາກູ. ຕາປູ່ລ ລຳ ຕາບອງ ກັອຍ ລາ ຕາປູ່ລ ຣາມຶ່ຮ ຣາເວືາຍ ເຢືາງ ເຈົາຣາຊີ ເຕ່ອ໌ ຈ່ອຍ ກວາຍ. 6 ຢັ່ຮ ເມືາງ ອຶນຕຸ ເຕືາວ ປັຣເຍືາ ຕາກູ, ເກົາ ເຮີມ ແກວ ຕາວັ່ຮ ນ່ະ ທາເລ. ແກວ ກັອຍ ຣາລັ່ງ ລາລື່. ເບີນ ປູນ ລຳ ຊັນຕຣັ່ນ ແອີດ ອຶມແປຣ ກາເຈີ່ງ ເຕືາວ ປັຣເຍືາ ຕາກູ. ປູນ ລຳ ຊັນຕຣັ່ນ ກັອຍ ເບີນ ມັ່ດ ຊາອຶ່ຍ ກຼອງ, ຢັ່ຮ ເມືາງ ກະ ຢັ່ຮ ກຣັອງ. 7 ຊັນຕຣັ່ນ ມວຍ ເບີນ ຣູ່ບເຣືາງ ນ່ະ ຊິງ. ຊັນຕຣັ່ນ ບາຣ ເບີນ ຣູ່ບເຣືາງ ນ່ະ ຕາແກງ. ຊັນຕຣັ່ນ ໄປ ເບີນ ມາມ ນ່ະ ກວາຍ. ກະ ຊັນຕຣັ່ນ ປູນ ເບີນ ຣູ່ບເຣືາງ ນ່ະ ແຈມ ກາລາງ ບັອງ ກາ ອັນ ເປຣິຮ. 8 ກູ່ ປູນ ລຳ ຊັນຕຣັ່ນ ກັອຍ ເບີນ ຕາປັ່ດ ລຳ ຊານັງ. ໄລ່ ເບີນ ຊາອຶ່ຍ ມັ່ດ ຈວບ ຈະ, ກາ ຕຶ່ງ ປື່ນ ຊານັງ ແຮີ. ຕາໄງ ກະ ຊາເດົາ ໄລ່ ປາຍ ເລືອຍໆ:
"ບຣັຮ ອໍ, ບຣັຮ ອໍ, ບຣັຮ ອໍ
ລາ ເຢືາງ ເຈົາຣາຊີ, ອຶນເຈົາ ໄຮ!
ອັນ ຊົດ ແກຼີຍ ອຶນແຍ່ະ ແຕ ການໍ່ອ໌.
ອັນ ລາ ເຢືາງ ກາ ອາມົ່ງ ເລືອຍໆ,
ແຕ ຕາແບິ ແຕີ່ອ໌ ຊານໍ່,
ກະ ຈົນ ຊົດ ອຶນແຍ່ະ ແດີຍ ກວາຍ."
9 ບັອງ ກາ ປູນ ລຳ ຊັນຕຣັ່ນ ກັອຍ ຍ່ອງ, ຢຳນັ່ບ, ກະ ຊາແອີນ ອັນ ກາ ຕາກູ ຕຶ່ງ ກາເຈີ່ງ ເຕືາວ ປັຣເຍືາ ກັອຍ, ອັນ ກາ ອາມົ່ງ ຊົດ ແດີຍ, 10 ມູ ໂປຣ່ອ໌ ກັອຍ ກວາຍ ເທົາ ບາຣ ຈິ່ດ ລາ ປູນ ນະ ໄລ່ ກຼຸ່ ຣາໂກລ ຢັ່ຮ ເມືາງ ອັນ ກາ ຕາກູ ຕຶ່ງ ກາເຈີ່ງ ເຕືາວ ປັຣເຍືາ, ກະ ໄລ່ ຊາງ ອັນ, ລາ ອັນ ກາ ອາມົ່ງ ຊົດ ແດີຍ. ກະ ໄລ່ ຕວດ ກຸນຕຣວາອ໌ ແຢງ ແຕ ແປຼີ ໄລ່. ເຈີ່ ໄລ່ ອາຈຸຮ ຢັ່ຮ ເມືາງ ກາເຈີ່ງ ເຕືາວ ປັຣເຍືາ ຕາກູ. ກະ ໄລ່ ປາຍ:
11 "ກູກຸຮ ເຢືາງ ເຈົາຣາຊີ, ອຶນເຈົາ ຮິ ເອີຍ!
ປຍາຍ໌ ລາລື່ ຮິ ຍ່ອງ ເຍືາ, ກະ ຢຳນັ່ບ ເຍືາ,
ກະ ປຍາຍ໌ ລາລື່ ເຍືາ ຊົດ ກູ່ ຣາມຶ່ຮ.
ຍ່ອນ ເຍືາ ແຕງ ກູ່ ຣາມຶ່ຮ ກັອຍ ເຈີ່.
ກູ່ ຣາມຶ່ຮ ກັອຍ ແກີດ ລາ ຍ່ອນ ເຍືາ ຢໍອ໌ ນ່ະກັອຍ."