19
1 ຄາອ໌ ແກີດ ກວາຍ ກາດີດ ມາ ຕານັ່ອງ ຕາປຶ່ງ,
ແຕ ແກີດ ກວາຍ ຊາກູລ ກາ ຕະ ອຶນຕີ ອາໂລກ.
2 ຕາ ເບີນ ອໍ ຄັນ ກວາຍ ຕາ ມຸ່ຮ ມາ ຕະ ກຸນເຕົາ;
ຮັບ ຕັລຕວາລ, ລາ ແກຼິ ຣານາ ເບີມ.
3 ກວາຍ ກາ ຕະ ຣານະ ຊາກູລ ລາ ບັອງ ອາປິ່ດ ຈະ ເບີມ,
ເຈີ່ ອັນ ອູໂອຍ ປາຍ ເຢືາງ ເຈົາຣາຊີ ຕະ ອັນ.
4 ກວາຍ ຊຸ ເບີນ, ເບີນ ເຢົ່າ ຊາອຶ່ຍ ໄມ ຕາໄມ;
ມາ ກວາຍ ກາດີດ ອຶມປຶ່ ເຢົ່າ ກາ ອັນ ເບີນ ບີ່ອ໌ ນະ, ລາ ໄລ່ ອີ ຕັຮ ຊັອງ ອັນ.
5 ກວາຍ ປາຍ ໂລ່ຍຮ ກູໂຕຍຮ ອຶນຍິ່ຮ ຕຶ່ງ ອຶນຕຸ ປັຣຈີນ ປັຣນາຍ, ອຶງເຄາະ ຣັ່ບ ໂຕ່ດ;
ກວາຍ ມັ່ກ ປາຍ ຣາຍິ່ງ ຣາຍັ່ງ ແອີງ ປັຣນາຍ ອາໂລກ, ອັນ ຕາ ເຕ່ອ໌ ໄງ່ອ໌ ແຕ ເນົ່າ ຕະ ໂຕ່ດ.
6 ຊາອຶ່ຍ ນະ ກວາຍ ກູຕົງ ເລືອຍໆ ອີດ ຣາງຶ່ຮ ກວາຍ ເບີນ ອຳນາດ;
ກະ ກູ່ ນະ ກວາຍ ຢໍອ໌ ລາລື່ ອີ ຕະ ເຢົ່າ ກະ ກວາຍ ດຸ ເດີງ ຣັງອອຍ ໂອນ ອັນ.
7 ມັຮ ແຊມອາຍ ກວາຍ ກາດີດ, ໄລ່ ຊາອັຣ ຕະ ອັນ, ກະ ມັຮ ເຢົ່າ ອັນ ລາ ວຍາຣ ເຢີ່ງ ແຕ ອັນ ເຕ່.
ອຶມປຶ່ ອັນ ກູກຸຮ ກູກວຍ ອຶນແຍ່ະ ຣາງຶ່ຮ, ລາ ຕາ ເບີນ ເນົ່າ ອີ ຣາຕອຍ ກະ ອັນ.
8 ກວາຍ ກາ ຣາໄງ່ອ໌ ຣາລັ່ງ, ອັນ ດັງ ອາໂຢ່ະ ແດີຍ ອາມົ່ງ ອັນ ເບີມ;
ກວາຍ ກາ ເຈີ ເລືອຍໆ ມັຮ ຣາມຶ່ຮ ອັນ ຣຍານ, ລາ ອັນ ຕະ ແກີດ ແປີດ ແຮີຍ.
9 ກວາຍ ປາຍ ໂລ່ຍຮ ກູໂຕຍຮ ອຶນຍິ່ຮ ຕຶ່ງ ອຶນຕຸ ປັຣຈີນ ປັຣນາຍ, ອຶງເຄາະ ຣັ່ບ ໂຕ່ດ;
ກວາຍ ປາຍ ຣາຍິ່ງ ຣາຍັ່ງ ແອີງ ປັຣນາຍ ອາໂລກ, ແຮງ ອັນ ແກີດ ປິ່ດ ຕາແປດ ແທຣດ ຕາປູ່ນ.
10 ກວາຍ ຊາກູລ ຕາ ເບີນ ປຍາຍ໌ ຕັອກ ຈາ ຊະຊາຍ;
ກະ ກວາຍ ຊູລ ຕາ ເບີນ ປຍາຍ໌ ແກີດ ຊົດ ກອນ ເຕືາວ ປັຣເຍືາ.
11 ກວາຍ ຣາໄງ່ອ໌ ຣາລັ່ງ ເຣືາບ ຈີວ໌ ເລືອຍໆ.
ກະ ກວາຍ ກາ ໂລ່ຍຮ ປື່ດ ມັນແທຣດ ໂລ່ຍຮ ແກດ ມັນທຣຳ, ລາ ເນົ່າ ຢຳນັ່ບ ອັນ.
12 ແຕີ່ອ໌ ເຕືາວ ປັຣເຍືາ ອຶງຄື່ນ, ຣາມຶ່ຮ ກັອຍ ລາ ນ່ະ ກູລາ ຊິງ ອາຣື່;
ມາ ແຕີ່ອ໌ ອັນ ອາໂຢ່ະ ຕະ, ໄນ່ ລາ ນ່ະ ຕາລຸ່ ປູປຣີ່ວ ໂຈະ ຕຶ່ງ ບັດ ອຶນຍ່ອມ.
13 ກອນ ຊາກູລ ຕະ ໂອນ ອຶມປໍ່ ແກີດ ຣາລຸຮ ຕຣໍ່ ຣາລໍ່ ວີ່ລ;
ກະ ລາກວຍ ກາ ອາຊັອຮ ມັ່ດ ຕາແບງ ອາແຊງ ມັ່ດ ກູເຊົາ, ລາ ຕະ ໂອນ ຊາອີຣ ນ່ະ ແດີອ໌ ຕາເຢາະ ເລືອຍໆ.
14 ປຣະ ແຢງ ດຸງ ໄທຣ ເນືາ ປຼື່ ລາ ມູ່ນ ແຕ ອຶມເປ່ອ໌ ອຶມປໍ່;
ມາ ລາກວຍ ມັນຕັ່ດ ອໍ ລາ ຣັງອອຍ ກາ ເຢືາງ ເຈົາຣາຊີ ໂອນ.
15 ກວາຍ ປາງາຍ ບິ ກູຕຸ່ ຕູ່ຣ ເລືອຍໆ,
ອັນ ແກີດ ຕຸ່ຮ ກູປາຍຮ ມາເຍືາຍຮ ໂດຍ.
16 ອຶງເຄາະ ຢຸມ ໂອນ ຈັບ ມັຮ ປັຣນາຍ ປາຕັບ, ໂອນ ແດີຍ ອາມົ່ງ ໄມ່ ແກີດ ກົງ ອາມົ່ງ ດູ່ນ;
ກວາຍ ອາແລ່ະ ມາ ຕາ ເບີນ ຣາເມົ່າ ແຕ ປັຣນາຍ ປາຕັບ, ລາ ອັນ ກູຈີດ.
17 ຄັນ ເຍືາ ໂອນ ເກຣີ່ງ ອຶນເຕົ່າ ປໍ ກວາຍ ກາດີດ, ລາ ມູເຈິງ ເຍືາ ໂອນ ເຢືາງ ເຈົາຣາຊີ ເມືານ;
ເຈີ່ ລື່ ເຢືາງ ເຈົາຣາຊີ ກູລັຮ ລັ່ຮ ກວາຍ ກາ ຕະ ນ່ະກັອຍ.
18 ອຶງເຄາະ ໄມ່ ແອບ ອາຕີ ກອນ ໄມ່ ແຕ ບັອງ ໄລ່ ອຶນນັ່ອງ ກັຣແນນ,
ມາ ຄັນ ໄມ່ ຕາ ເບີນ ແອບ, ລາ ນ່ະ ໄມ່ ຕະ ໂອນ ໄລ່ ອາປິ່ດ ຈະ ເບີມ.
19 ກວາຍ ມິ່ດ ອາອຸ່ງ ປຸ່ງ ອຶນໂຊະ, ອັນ ອຶງເຄາະ ຣັ່ບ ເບີມ ໂຕ່ດ ແຕ ມັຮ ຣານະ ອັນ ຕະ;
ຄັນ ເຍືາ ລັບ ອາເຈົາ ອັນ ມູ ເຮີບ ເຈີ່, ເຮີບ ອຶນຕູ່ນ ອຶງເຄາະ ເຍືາ ຈ່ອຍ ລັ່ຮ ຊາ.
20 ກວາຍ ຕາປູ່ນ ອີດ ປັຣນາຍ ເນົ່າ ຕຽຮ, ກະ ຕາປູ່ນ ມັຮ ປັຣນາຍ ເນົ່າ ປາຕັບ,
ອຶນຕູ່ນ ລາ ອັນ ລື່ ແກີດ ກວາຍ ຣາໄງ່ອ໌ ຣາລັ່ງ.
21 ມັຮ ກວາຍ ດຸ ອາລັ່ອຮ ຊາອຶ່ຍ ເງ່;
ມາ ແອີງ ເຢືາງ ເຈົາຣາຊີ ແຕິ່ ກາ ຕະ ໂອນ ມັຮ ຣາມຶ່ຮ ແກີດ ແມິ່ມ.
22 ກວາຍ ກຸມປູ່ຣ ກູເວືາດ ຕາ ຄຳ ຕາ ແຢິຮ, ປຍາຍ໌ ອັນ ແກີດ ກູມາລ;*
ຄາອ໌ ໄຮ ກາດີດ, ແຕ ໄຮ ຕະ ອຶນຕີ ອາໂລກ.
23 ກວາຍ ຢຳນັ່ບ ເຢືາງ ເຈົາຣາຊີ ເບີນ ຣັ່ບ ເກືາ ນ່ະໄນ່:
ແກີດ ກົງ ອາມົ່ງ ດູ່ນ, ແອີດ ຣໍ່ອ໌ ບູຍ, ກະ ແວັດ ແຕ ເກຣ່າະ ກຣຍາດ ອາອີ່ ຕາກົຮ.
24 ກວາຍ ປາງາຍ ຣຳແປັຮ ຈວາຍ໌ ຣາແວັ່ຮ ຕຶ່ງ ຕາງານ,
ມາ ອັນ ຊັອງ ອາລັ່ຮ ອີ ໂຈະ ຕຶ່ງ ແບອ໌.
25 ແຕີ່ອ໌ ກວາຍ ຊາກູລ ເຮີມ ເນົ່າ ໂຈະ ໂຕ່ດ ກວາຍ ອາຊັອຮ ຈະ, ເຕ່ອ໌ ອັນ ຣຍານ ແຕ ຣາມຶ່ຮ ກັອຍ.
ຄັນ ເຍືາ ກາໄຕ່ຮ ກວາຍ ຣາໄງ່ອ໌ ຣາລັ່ງ, ລາ ອັນ ແກີດ ຣາໄງ່ອ໌ ຣາລັ່ງ ອາຊັອຮ ແອັນ.
26 ກວາຍ ອາແລ່ະ ຕູ່ຍຮ ອາຢ່ະ ຕະ ອຶມເປ່ອ໌ ອຶມປໍ່,
ກວາຍ ກັອຍ ຕະ ໂອນ ແກີດ ກູມາລ ກະ ເນົ່າ ດັນເດີງ ເລືອຍໆ ອັນ.
27 ກວາຍ ກາ ຕາ ແອອ໌ ອີ ຊາງັດ ແຕີ່ອ໌ ເນົ່າ ກາໄຕ່ຮ ອາຕີ ອັນ,
ລາ ຕາ ເບີນ ດູ່ນ, ມັຮ ຣາມຶ່ຮ ກາ ອັນ ຣຍານ ແກີດ ແດັດ ປິ່ດ ຊາລີຣ.
28 ກວາຍ ຕະ ອຶນຕີ ພາມາດ ເລືອຍໆ ຕຶ່ງ ອຶນຕຸ ປັຣຈີນ ປັຣນາຍ, ກວາຍ ກັອຍ ຕາ ເບີນ ຣາເມົ່າ ເລີຍ ແຕ ຣາມຶ່ຮ ຕານັ່ອງ ຕາປຶ່ງ.
ກວາຍ ແຣັ່ງ ລື່ນ ຣາມຶ່ຮ ຕາ ອໍ ນ່ະ ອັນ ລື່ນ ຊັຣນາ.
29 ກວາຍ ອາເຢ່ ພາມາດ ເຢືາງ ເຈົາຣາຊີ ອຶງເຄາະ ຣັ່ບ ໂຕ່ດ ກາ ເຢືາງ ເຈົາຣາຊີ ກຽມ ດໍອ໌;
ກະ ກວາຍ ກາ ຕະ ຣານະ ຊາກູລ ອຶງເຄາະ ຣາມົຮ ຣາວັ່ດ ຕຶ່ງ ກຣັອງ ອັນ.
* 19:22 ເບີນ ເນົ່າ ອາຕີ ຣານາ ໄນ່ ປາຍ: ‘ກວາຍ ຢໍອ໌ ລາລື່ ອີ ໂອນ ເນົ່າ ອາໂຢ່ະ ປາຊິ ແປ່ະ ກາອື່.’