10
ປັຣນາຍ ປາລີ່ ພາຍາ ແຕ ເຕືາວ ປັຣເຍືາ ໂຊໂລໂມນ
1 ໄນ່ ລາ ປັຣນາຍ ປາລີ່ ພາຍາ ແຕ ເຕືາວ ປັຣເຍືາ ໂຊໂລໂມນ:
ກອນ ຣາໄງ່ອ໌ ຣາລັ່ງ ຕະ ໂອນ ອຶມເປ່ອ໌ ອຶມປໍ່ ຣໍ່ອ໌ ຣາງຶ່ຮ ຊັນຕຣຸ່ຮ ລ່ອມ;
ມາ ກອນ ກາ ຊາກູລ ຕະ ໂອນ ໄລ່ ແກີດ ຕຸ່ຮ ງໍ່.
2 ຊຸ ເບີນ ຍ່ອນ ແຕ ຕະ ຣານະ ຕາ ອໍ, ລາ ຕາ ເບີນ ແກີດ ເກືາ ອຶນເຕົ່າ;
ມາ ເງ່ ຕານັ່ອງ ອໍ ເຕ່ອ໌ ຈ່ອຍ ອາມົ່ງ ກວາຍ.
3 ເຢືາງ ເຈົາຣາຊີ ຕາ ເບີນ ໂອນ ກວາຍ ຕານັ່ອງ ອໍ ແກີດ ຕຸ່ຮ ກູປາຍຮ ມາເຍືາຍຮ ໂດຍ;
ມາ ອັນ ຕາ ໂອນ ກວາຍ ຕາ ອໍ ເບີນ ມັຮ ຣາງຶ່ຮ ໄລ່ ຊັອງ ຢໍອ໌.
4 ກວາຍ ອາລັ່ຮ ແກີດ ຕຸ່ຮ ຕັລ ຕາກັລ ຕາບີງ;
ມາ ກວາຍ ແທຣິງ ແກີດ ຊຸ ເບີນ ເຕີນ ປໍອ໌.
5 ກວາຍ ຣາໄງ່ອ໌ ຣາລັ່ງ ປາໂຣມ ຣາມັ່ດ ດໍອ໌ ທຣໍ ແຕີ່ອ໌ ຍາມ ຣິ່ ໂດຍ;
ມາ ກວາຍ ບິ ກູຕຸ່ ຕູ່ຣ ມູ່ຣ ມຍາຣ ແຕີ່ອ໌ ຍາມ ຊູຊອດ, ລື່ ອັນ ແກີດ ກູມາລ ຕະ.
6 ກວາຍ ຕານັ່ອງ ອໍ ເບີນ ບຸ່ນ ຕຶ່ງ ຣາແລີຍ ແກີຍ ຣາແອີຍ ຕຶ່ງ ຣາແລີຍ໌ ແກີຍ໌;
ມາ ປັຣນາຍ ກວາຍ ຕາ ອໍ ດຸ ປາໂຕ່ະ ມັຮ ເງ່ ແຣັ່ງ.
7 ບຸ່ນ ລາລື່ ໄຮ ຊາແຍີ ກວາຍ ຕານັ່ອງ ອໍ,
ມາ ກວາຍ ຕາ ອໍ ເນົ່າ ຊາລີຣ ໄຈ ລາລື່.
8 ກວາຍ ຣາໄງ່ອ໌ ຣາລັ່ງ ຣັ່ບ ອີດ ແຕີ່ອ໌ ເນົ່າ ຕຽຮ ປັຣນາຍ ອໍ;
ມາ ກວາຍ ຊາກູລ ມັ່ກ ຊູຊວາອ໌, ລາ ແກີດ ຣານະ ຣຸ່ງ.
9 ກວາຍ ຕານັ່ອງ ອໍ ເບີນ ແອີດ ກຼີດ ກຼອດ ຈອດ ອໍ;
ມາ ກວາຍ ໂກ່ະ, ແຕີ່ອ໌ ປັຣຊົດ ເນົ່າ ຊາແຕີມ ແຕ ຣານະ ຕາ ອໍ ອັນ ຕະ.
10 ກວາຍ ມາຍີ່ວ ມັ່ດ ມັ່ກ ຕະ ອຶນຕີ ອາໂລກ, ລື່ ອັນ ຕະ ໂອນ ຈະ ອັນ ຕຸ່ຮ ຕັລ ຕາກັລ ຕາບີງ;
ມາ ກວາຍ ອາແລ່ະ ຍັ່ນ ກາແອັຮ ຢັ່ຮ ເມືາງ ກວາຍ ຕະ ຣານະ ໂລ່ຍຮ, ເຈີ່ ອັນ ເດີງ ຣານະ ຣາຕອຍ.*
11 ປັຣນາຍ ກວາຍ ອໍ ແກີດ ນ່ະ ປັຣໂລ່ຍ໌ ແດີອ໌ ໂອນ ອາມົ່ງ;
ມາ ປັຣນາຍ ກວາຍ ຕາ ອໍ ປາໂຕ່ະ ດໍອ໌ ມັຮ ເງ່ ແຣັ່ງ.
12 ມານະ ຊາອັຣ ມານະ ຕະ ໂອນ ຣາລຸຮ ຕຣໍ່ ຣາລໍ່ ວີ່ລ;
ມາ ມານະ ອາໂຢ່ະ ມານະ ຕະ ໂອນ ມານະ ເຕ່ອ໌ ຕັຮ ໂລ່ຍຮ ມານະ.
13 ກວາຍ ກາ ປາຍ ນານ່ະ ເກືາ ກາຮາ ນານ່ະ ແບຼງ, ລາ ກວາຍ ຣາໄງ່ອ໌ ຣາລັ່ງ;
ມາ ກວາຍ ຊາກູລ, ເນົ່າ ວັ່ດ ອັນ ແຕ ກ່ອນ.
14 ກວາຍ ຣາໄງ່ອ໌ ຣາລັ່ງ ປາໂຣມ ໂອນ ດັງ ຊາອຶ່ຍ, ມູເຈິງ ເນົ່າ ອຶງໂກຍ ປາໂຣມ ທຣໍ ຕຶ່ງ ຊູ;
ມາ ແບອ໌ ກວາຍ ຊາກູລ ແຮງ ປິ່ດ ຕາແປດ ແທຣດ ຕາປູ່ນ.
15 ມັຮ ກວາຍ ຊຸ ເບີນ ເຕີນ ປໍອ໌ ປັ່ອງ ມູ່ນມັ່ງ ຊັງ ຊານາ;
ມາ ກວາຍ ຕຸ່ຮ ຊັຣນາ ເລືາ ອຶນແຕີດ ແອິ ອຶນເຕົ່າ ອີ ປັ່ອງ.
16 ກວາຍ ຕານັ່ອງ ອໍ ເບີນ ແກີດ ກົງ ອາມົ່ງ ດູ່ນ;
ມາ ກວາຍ ຕາ ອໍ ປິ່ດ ນ່ະ ຣາໄບຮ ກັລໄດຮ ນ່ະ ມັນຈິ່ລ.
17 ກວາຍ ອາແລ່ະ ມາ ຊາງັດ ປັຣນາຍ ເນົ່າ ຕຽຮ, ອັນ ເບີນ ອາມົ່ງ;
ມາ ກວາຍ ອາແລ່ະ ກາ ຕາ ເບີນ ຣາບູລ ແຕີ່ອ໌ ເນົ່າ ຕາໄມຮ, ລາ ອັນ ແກຼິກຼູ່ ຣູ່ບາ.
18 ກວາຍ ອາແລ່ະ ມາ ປາໂຕ່ະ ຣາງຶ່ຮ ຊາອັຣ, ອັນ ລາ ກວາຍ ອາໂລກ;
ກວາຍ ອາແລ່ະ ກາ ຕາແມີຍຮ ຈາ ອຶນຕຣິ່ນ ຕາມິ່ນ ຈາ ອຶນຈີ, ລາ ກວາຍ ຊາກູລ.
19 ກວາຍ ແບອ໌ ອຶນຕາງ ເກືາງ ຕາດັຮ ລາ ມັ່ກ ເລ່ຣ;
ມາ ກວາຍ ຣາໄງ່ອ໌ ຣາລັ່ງ ມູ ປັຣໄລຮ ແບຼງ ມູ ຊັຣແລງ ຄິດ.
20 ປັຣນາຍ ກວາຍ ຕານັ່ອງ ອໍ ແກີດ ນ່ະ ແດີອ໌ ປຣະ ແດີອ໌ ແຢງ;
ມາ ຣາງຶ່ຮ ກວາຍ ຕາ ອໍ ຄຶ່ດ ຕາ ເບີນ ເກືາ ອຶນເຕົ່າ.
21 ປັຣນາຍ ກວາຍ ອໍ ຊາແລັຮ ມູ ກຼອງ ແກີດ ປຣະ ແກີດ ຕາຣຍາອ໌;
ມາ ກວາຍ ຊາກູລ ຊາແລັຮ ມູ ກຼອງ ແກີດ ປິ່ດ ຕາແປດ ແທຣດ ຕາປູ່ນ.
22 ເຢືາງ ເຈົາຣາຊີ ຈໍອ໌ ກຼື່ອ໌ ກາຕື່ອ໌ ອາຢວຣ ໂອນ ກວາຍ ແກີດ ຊຸ ເບີນ ເຕີນ ປໍອ໌.
ກະ ອັນ ຕາ ເບີນ ຕະ ໂອນ ໄລ່ ຊາປິ່ລ ຕຶ່ງ ແດີອ໌ ອຶນຕຣູ່ ຕູ່ ຮັບ.†
23 ກວາຍ ຊາກູລ ມັ່ກ ລາລື່ ຕະ ຣານະ ຕາ ອໍ;
ມາ ກວາຍ ຣາໄງ່ອ໌ ຣາລັ່ງ ຊັອງ ຣໍ່ອ໌ ແຕ ຣານະ ຣາໄງ່ອ໌ ຣາລັ່ງ ອັນ.
24 ຣານະ ອຶນເຕົ່າ ກວາຍ ຕາ ອໍ ຊັອງ ອຶງກັອຮ, ຣານະ ກັອຍ ລື່ ແຕີ່ອ໌ ປໍ ອັນ;
ມາ ຣານະ ອຶນເຕົ່າ ກວາຍ ຕານັ່ອງ ຊັອງ ຢໍອ໌, ລື່ ອຶນເຈົາ ໂອນ ອັນ ເບີນ.
25 ພໍກາ ກູຢາລ ຣາປູ່ອ໌ ພັດ ແວັດ ເຈີ່, ຕາ ເບີນ ນັ່ອງ ກວາຍ ຕາ ອໍ;
ມາ ກວາຍ ຕານັ່ອງ ອໍ ອຶນນັ່ອງ ແອີດ ກຼີດ ກຼອດ ຈອດ ອໍ ເລືອຍໆ.
26 ນ່ະ ອຶນເຍາະ ຕະ ໂອນ ກາແນງ ແກີດ ກາຮຽລ, ກະ ປາຮຍາອ໌ ອູ່ຍຮ ໂທຍ ຕະ ໂອນ ມັ່ດ ແກີດ ຕຣັນ,
ມູເຈິງ ກັອຍ ເຕ່ ກວາຍ ອາລັ່ຮ ຕະ ໂອນ ເນືາຍ ມິ່ດ ອາອຸ່ງ ປຸ່ງ ອຶນໂຊະ.
27 ກວາຍ ອາແລ່ະ ຢຳນັ່ບ ເຢືາງ ເຈົາຣາຊີ, ອັນ ແກີດ ກົງ ອາມົ່ງ ດູ່ນ;
ມາ ແດີຍ ອາມົ່ງ ກວາຍ ແຣັ່ງ ແກີດ ອຶງແກັຮ ອາແຊງ.
28 ແຕີ່ອ໌ ປັຣຊົດ, ຣາມຶ່ຮ ກາ ກວາຍ ອໍ ອຶງກ່ອງ ຕະ ຣໍ່ອ໌ ນ່ະ ຄູຍ ບູຍ ນ່ະ ເກ່ນ;
ມາ ຣາມຶ່ຮ ກາ ກວາຍ ຕາ ອໍ ອຶງກ່ອງ ແກີດ ແດັດ ປິ່ດ ຊາລີຣ.
29 ເຢືາງ ເຈົາຣາຊີ ລາ ອຶນຕຸ ກວາຍ ຕານັ່ອງ ອໍ ປັ່ອງ;
ມາ ອັນ ອາປິ່ດ ກວາຍ ຕະ ຣານະ ຕາ ອໍ.
30 ກວາຍ ຕານັ່ອງ ອໍ ເບີນ ແອີດ ກຼີດ ກຼອດ ຈອດ ອໍ;
ມາ ກວາຍ ຕາ ອໍ ກູຈີດ ປິ່ດ ແດັດ ດຽລ ຕຶ່ງ ກຣວາງ ກູແຕອ໌ ໄນ່.
31 ແບອ໌ ກວາຍ ຕານັ່ອງ ອໍ ຕະ ອຶນຕີ ປັຣນາຍ ຣາໄງ່ອ໌ ຣາລັ່ງ;
ມາ ອຶມວຍາດ ກວາຍ ຕາ ອໍ, ເນົ່າ ກີມ ຕັຮ.
32 ກວາຍ ຕານັ່ອງ ອໍ ຕະ ອຶນຕີ ແກີດ ຊັຣນັບ;
ມາ ກວາຍ ຕາ ອໍ ປາຍ ກາເລີຍ ອາຍີ່ ຕີ່ ກາເລີຍ ອາກູນ.
* 10:10 ແຕີລາ: ‘ມາ ກວາຍ ຊາກູລ ມັ່ກ ຊູຊວາອ໌, ລາ ແກີດ ຣານະ ຣຸ່ງ.’ † 10:22 ເບີນ ເນົ່າ ອາຕີ ປາຍ: ‘ລື່ ປາຍ ໄຮ ຕະ ຣານະ ຕັລ, ລາ ຕາ ເບີນ ເຕ່ອ໌ ຕະ ໂອນ ໄຮ ແກີດ ຊຸ ອາຊັອຮ ແອັນ.’