29
1 ກວາຍ ອາແລ່ະ ຊາອຶ່ຍ ເຮີບ ເນົ່າ ກາໄຕ່ຮ ອາຕີ ມາ ອັນ ເງືານ ເລືອຍໆ,
ກວາຍ ກັອຍ ຊັນຕັຣ ແດິມ, ກະ ອັນ ຕາ ເຕ່ອ໌ ຢວຣ ນັ່ອງ.
2 ແຕີ່ອ໌ ກວາຍ ຕານັ່ອງ ອໍ ແກີດ ຊົດ, ມັຮ ກອນແຊມ ແກີດ ຣໍ່ອ໌ ບູຍ;
ມາ ຄັນ ກວາຍ ຕາ ອໍ ແກີດ ຊົດ, ມັຮ ກອນແຊມ ຊູໂຊຍ ປັຣລູງ ປັຣລີງ.
3 ກອນ ກາ ອູອຍາຣ ອູໄອອ໌ ຢໍອ໌ ອີ ເບີນ ຣາງຶ່ຮ ຣາໄງ່ອ໌ ຣາລັ່ງ, ອັນ ຕະ ໂອນ ອຶມປໍ່ ອັນ ຊັອງ ຣໍ່ອ໌ ຣາງຶ່ຮ;
ມາ ກວາຍ ກາ ອີ ເບີນ ມັນແຊມ ຈິ ຈະ, ລາ ກວາຍ ຊາ ອຶນເຕີນ.
4 ຄັນ ເຕືາວ ປັຣເຍືາ ຕະ ຊົດ ຕານັ່ອງ ຕາປຶ່ງ, ກຣວາງ ອັນ ລື່ ແກີດ ເຣ່ງ;
ມາ ຄັນ ອັນ ມັ່ກ ປຣະ ແຢງ ກາ ເນົ່າ ບຸ່ນ, ເຈີ່ ກຣວາງ ອັນ ແກີດ ຣາລຸຮ ອຶນແຍ່ະ.
5 ກວາຍ ດຸ ອາຈວຣ ເຢົ່າ,
ກັອຍ ລາ ມູເຈິງ ອັນ ຕານ ຊາງ ກູວາງ ໂຈະ ຈະ ເບີມ.
6 ກວາຍ ຕາ ອໍ ຈວາດ ລັ່ຮ ຕຶ່ງ ຣານະ ໂລ່ຍຮ ເບີມ,
ມາ ກວາຍ ຕານັ່ອງ ອໍ ລ່ຳ ລາລິງ ຣໍ່ອ໌ ບູຍ ລາລື່.
7 ກວາຍ ຕານັ່ອງ ອໍ ດັງ ອາແຣິ່ ຈ່ອຍ ກວາຍ ກາດີດ;
ມາ ກວາຍ ຕາ ອໍ, ອັນ ຕາ ເບີນ ຣາບູລ ອຶນເຕົ່າ.
8 ກວາຍ ດຸ ຣາຍົວະ ກວາຍ ການໍ່ອ໌, ຕະ ໂອນ ຣາລຸຮ ຕຣໍ່ ຣາລໍ່ ວີ່ລ;
ມາ ກວາຍ ຣາໄງ່ອ໌ ຣາລັ່ງ, ຕະ ໂອນ ເຢົ່າ ຣາຕອຍ ຣາເດີງ ຣາເຕີງ ຣາບັນ.
9 ແຕີ່ອ໌ ກວາຍ ຣາໄງ່ອ໌ ຣາລັ່ງ ປ່ອງ ກວາຍ ຊາກູລ ປໍ ອຶນຕຸ ປັຣຈີນ ປັຣນາຍ,
ກວາຍ ຊາກູລ ກັອຍ ເຮາະ ກະ ຕະ ອຶນຕີ ປາໂລງ ຊັອງ.
10 ກວາຍ ດຸ ກາຈີດ ກວາຍ ການໍ່ອ໌, ອັນ ອຶງຄື່ນ ກວາຍ ຕານັ່ອງ ຕາປຶ່ງ,
ກະ ອັນ ຈໍ່ອ໌ ເລືອຍໆ ເງ່ ອີ ກາຈີດ ກວາຍ ຕານັ່ອງ ອໍ.*
11 ກວາຍ ຊາກູລ ເບີນ ມິ່ດ ອາອຸ່ງ ປຸ່ງ ລັງໄກຮ,
ມາ ກວາຍ ຣາໄງ່ອ໌ ຣາລັ່ງ ດັງ ອົດ ຣາງຍາອ໌.
12 ຄັນ ກວາຍ ຊົດ ຊາງັດ ປັຣນາຍ ແຈມ ຊວລ ຕຶ່ງ ອາລ່ອງ ຢອງ ຊວລ ຕຶ່ງ ຕາຣົ່ງ,
ນ່ະກັອຍ ອຶນແຍ່ະ ມັຮ ກວາຍ ຕະ ຣານະ ອັນ ແກີດ ກວາຍ ໂລ່ຍຮ ອຶນແຍ່ະ ເຕ່.
13 ກວາຍ ກາດີດ ກະ ກວາຍ ດຸ ຕະ ຕຸ່ຮ ເນົ່າ, ໄລ່ ເບີນ ມວຍ ຣາມຶ່ຮ ມູເຈິງ,
ລາ ເຢືາງ ເຈົາຣາຊີ ໂອນ ມັ່ດ ໄລ່ ບາຣ ນະ ເຕ່ອ໌ ເຮີມ.
14 ຄັນ ເຕືາວ ປັຣເຍືາ ຕາ ເບີນ ຮັກບັງ ຊັງບຍາງ ໂຈະ ກວາຍ ກາດີດ,
ລາ ອັນ ເບີນ ແກີດ ເຕືາວ ປັຣເຍືາ ດູ່ນ ກູມໍ ກຣໍ ກາໄຊ.
15 ປຍາຍ໌ ລາລື່ ໂອນ ວັ່ດ ແອບ ກອນ, ໂອນ ອັນ ແກີດ ຣາໄງ່ອ໌ ຣາລັ່ງ.
ຄັນ ກອນ ມາ ໄຈ່, ລາ ຕະ ໂອນ ອຶມເປ່ອ໌ ອັນ ກູມາລ ຕະ ເນົ່າ.
16 ແຕີ່ອ໌ ມັຮ ກວາຍ ແຣັ່ງ ແກີດ ຊົດ, ເຈີ່ ຣານະ ໂລ່ຍຮ ແກີດ ຊາອຶ່ຍ ອາຊັອຮ;
ມາ ມັຮ ກວາຍ ຕານັ່ອງ ອໍ ລື່ ເບີນ ເຮີມ ແຕີ່ອ໌ ອຳນາດ ກວາຍ ຕາ ອໍ ຣາລິ່ຮ.
17 ອຶງເຄາະ ເຍືາ ກາ ອຶມເປ່ອ໌ ອຶມປໍ່ ແທຣິງ ແອບ ກອນ ໂອນ ແກີດ ມັນຕັ່ດ ອໍ, ລື່ ກອນ ກັອຍ ຕະ ໂອນ ເຍືາ ແອີດ ຣໍ່ອ໌ ບູຍ ລາແຮີຍ ລາແຕິ່ຮ,
ກະ ໂອນ ເຍືາ ຊັອງ ແອີນ ຕຶ່ງ ຣາງຶ່ຮ ຣາແຮີ.
18 ຄັນ ກຣວາງ ອາແລ່ະ ກາ ເຢືາງ ເຈົາຣາຊີ ຕາ ເບີນ ອາປັຮ ເລືາຍ, ກຣວາງ ກັອຍ ລື່ ແກີດ ກຣວາງ ຕາ ເບີນ ແກີດ ຄານອດ;
ມາ ບຸ່ນ ລາລື່ ມັຮ ກວາຍ ກາ ຢຸມ ຈັບ ມັຮ ຄານອດ ເຢືາງ ເຈົາຣາຊີ.
19 ຄັນ ເບີນ ກວາຍ ຕະ ຣານະ ໄມ່, ຕາ ເຕ່ອ໌ ອາຕີ ໄລ່ ແອີງ ແບອ໌ ຊັອງ;
ອຶມປຶ່ ອັນ ຊັອງ ປັຣນາຍ ໄມ່ ປາຍ, ມາ ອັນ ຕາ ເບີນ ຊາງັດ ປັຣນາຍ ກັອຍ.
20 ຄາອ໌ ໄຮ ອຶງກ່ອງ ແຕ ກວາຍ ຊາກູລ,
ແຕ ໄຮ ອຶງກ່ອງ ແຕ ກວາຍ ກາ ປາຍ ອາລັ່ອຮ ມາ ຕາ ເບີນ ຄຶ່ດ ອຶນໂຍ່ງ.
21 ຄັນ ໄມ່ ປົວະ ເລືອຍໆ ອັນ ກາ ຕະ ຣານະ ໂອນ ໄມ່, ນັ່ບ ແຕ ອັນ ແກີດ ເຕົ່າ ປື່ດ,
ນ່ະກັອຍ ອັນ ອາແຕີ່ອ໌ ແອີງ ຣາມຶ່ຮ ງໍ່ ປໍ ໄມ່.†
22 ກວາຍ ເຮາະ, ອັນ ດຸ ຣາຍົວະ ໂອນ ເນົ່າ ຣາໂລຍຮ,
ກະ ກວາຍ ກາ ຮັບ ກຸນເຕົາ, ອັນ ລື່ ຕະ ໂລ່ຍຮ ຊາອຶ່ຍ.
23 ກວາຍ ອາແລ່ະ ອາຊັອຮ ຈະ, ອັນ ຊາແລັຮ;
ມາ ຄັນ ອັນ ອາແຊງ ຈະ, ອັນ ເບີນ ຊະເຢືາງ ປັຣເລືາງ ປາເນົາ.
24 ກວາຍ ກາ ປຣ່ອມ ກະ ກວາຍ ຕູຕວຍ໌, ອັນ ຈຸງ ອາປິ່ດ ຈະ ເບີມ.
ແຕີ່ອ໌ ເນົ່າ ຕັດຊີ່ນ ແຕ ຣານະ ກັອຍ, ອຶມປຶ່ ອັນ ຊັອງ ຊັນຕອຍ໌ ຣາເວ່ນ ແຕ ກວາຍ ຕາລາ, ລາ ອັນ ຕາ ຍັ່ນ ອາຕີ ປຍາຍ໌ ແຕ ເຢົ່າ ອັນ.
25 ກວາຍ ອາແລ່ະ ກາ ປັ່ອງ ອຳນາດ ກວາຍ, ລາ ນ່ະ ອັນ ຕານ ຊາງ ກູວາງ ໂຈະ ຈະ ເບີມ;
ມາ ກວາຍ ຊາອຳ ເຢືາງ ເຈົາຣາຊີ, ແອີດ ກຼີດ ກຼອດ ຈອດ ອໍ.
26 ກູ່ ນະ ມັ່ກ ກວາຍ ຊົດ ຕະ ອໍ ໂອນ ໄລ່;
ມາ ຣານະ ຕັດຊີ່ນ ກາ ປຍາຍ໌ ອໍ ລາ ແອີງ ເຢືາງ ເຈົາຣາຊີ ຊັອງ ເຕ່ອ໌ ຕະ.
27 ກວາຍ ຕານັ່ອງ ອໍ ຊາອັຣ ກວາຍ ຕາ ອໍ;
ກະ ກວາຍ ຕາ ອໍ ຊາອັຣ ເຕ່ ກວາຍ ຕານັ່ອງ ອໍ.
* 29:10 ເບີນ ເນົ່າ ອາຕີ ຣານາ ໄນ່ ປາຍ: ‘ມາ ມັຮ ກວາຍ ຕານັ່ອງ ອໍ ບັນ ກຍາອ໌ ແດີຍ ອາມົ່ງ ໄລ່.’ † 29:21 ແຕີລາ, ‘ແຕີ່ອ໌ ປັຣຊົດ, ອັນ ຕາລາ ອຶນແຍ່ະ ມັຮ ມູ່ນ ໄມ່.’