5
ປັຣນາຍ ປາຕັບ ແຕ ເປາະ ປັຣລື່ຍ
1 ກອນ ເອີຍ! ອຶງເຄາະ ໄມ່ ຊາງັດ ໂອນ ກຣັ່ກ ແຕ ຣາໄງ່ອ໌ ຣາລັ່ງ,
ກະ ມັຮ ຣາມຶ່ຮ ເກົາ ດັງ;
2 ເຈີ່ ໄມ່ ເຕ່ອ໌ ດັງ ຕະ ຣານະ ກຣັ່ກ ອໍ,
ກະ ປັຣນາຍ ໄມ່ ປາຍ ເຕ່ອ໌ ອາປັຮ ໄມ່ ດັງ ຊາອຶ່ຍ ເງ່ ຣາໄງ່ອ໌ ຣາລັ່ງ.
3 ແບອ໌ ມັນແຊມ ເປາະ ປັຣລື່ຍ ອຶງເງືາມ ນ່ະ ແດີອ໌ ກາຮຍາລ,
ກະ ປັຣໄລຮ ປັຣນາຍ ອັນ ລາງ່ອດ ລາເງ່ຮ ນ່ະ ອຶນຊີ່ງ ອາໂປ່ນ;
4 ມາ ແຕີ່ອ໌ ປັຣຊົດ, ມັນແຊມ ກັອຍ ແກີດ ນ່ະ ບັດ ອຶນຕັງ,
ກະ ເບິ ຣາຮື່ບ ນ່ະ ປຼາ ດາວ ເບິ ບາຣ ກັ່ຮ.
5 ມັນແຊມ ກັອຍ ອີ ເດີງ ໄມ່ ເປາະ ປໍ ອຶນຕຸ ກວາຍ ກູຈີດ ແອີດ,
ຍ່ອນ ຣານາ ອັນ ລາ ເປາະ ປໍ ອຶນຕຸ ກູຈີດ.
6 ອັນ ຕາ ເບີນ ຣາບູລ ຣານາ ເປາະ ປໍ ອຶນຕຸ ອາມົ່ງ,
ມາ ອັນ ເປາະ ຕຶ່ງ ຣານາ ໂກ່ະ ຕາ ດັງ ປໍ ແລ່ະໆ.
7 ມັຮ ກອນ ເອີຍ! ອຶງເຄາະ ເຍືາ ຊາງັດ ເກົາ!
ອຶນໂຈຍ ຊາລີຣ ມັຮ ປັຣນາຍ ເກົາ ອາຕີ.
8 ອຶງເຄາະ ເຍືາ ວຍາຣ ເຢີ່ງ ແຕ ມັນແຊມ ຕະ ນ່ະກັອຍ,
ກະ ອຶນໂຈຍ ຕາຮຍາດ ແຈ່ະ ງັ່ຮ ຕົ່ງ ດຸງ ອັນ.
9 ຄັນ ໄມ່ ເປາະ ແຈ່ະ, ອຶງກັອຮ ປຍາຍ໌ ກວາຍ ການໍ່ອ໌ ຕາ ເບີນ ຢຳນັ່ບ ນັ່ອງ ໄມ່;
ກະ ລື່ ໄມ່ ກູຈີດ ແຕ ອາຕີ ກວາຍ ແຣັ່ງ ບັອງ ອຶນນັ່ອງ ນຸ່ມ.
10 ມັຮ ກວາຍ ແຕ ກຣວາງ ການໍ່ອ໌ ອີ ອີດ ອຶນແຍ່ະ ມັຮ ເກຣີ່ງ ໄມ່;
ເຈີ່ ມັຮ ເກຣີ່ງ ກາ ໄມ່ ປາໂຣມ ແກີດ ເກຣີ່ງ ກວາຍ ການໍ່ອ໌ ແອັນ.
11 ພໍກາ ປັຣຊົດ ແດີຍ ອາມົ່ງ ໄມ່, ລື່ ໄມ່ ບິ ຊາໂຊຍ ຕຶ່ງ ອຶນຕິ ໄມ່,
ຍ່ອນ ຈະຈັ່ນ ໄມ່ ແກີດ ອອຍ໌ ຣັ່ອຮ ກັອຮ ຊາລ.
12 ເຈີ່ ໄມ່ ອີ ປາຍ ນ່ະໄນ່: “ຍ່ອນ ນານ່ະ ແຕ ເກົາ ຕາ ມັ່ກ ກວາຍ ການໍ່ອ໌ ກາແອັຮ ເກົາ,
ກະ ຕາ ແອອ໌ ກວາຍ ການໍ່ອ໌ ຕາໄມຮ?
13 ເກົາ ຕາ ເບີນ ຊາງັດ ປັຣນາຍ ມັຮ ອາຈານ ອາຕີ.
ເກົາ ຕາ ເບີນ ຣາມິ່ງ ແຕ ປັຣນາຍ ໄລ່ ປາຍ.
14 ເກົາ ແກີດ ກູມາລ ຕະ ຕຶ່ງ ອຶນດີ ກວາຍ ຕຶ່ງ ເມືອງ ເກົາ,
ບັອງ ໄລ່ ແຕີ່ອ໌ ໂຣ່ມ ມັນຕຸ.”
15 ອຶງເຄາະ ໄມ່ ງ່ອຍ໌ ແອີງ ແດີອ໌ ແຕ ແດີອ໌ ກັອຮ ໄມ່ ເບີມ;
ອຶງເຄາະ ໄມ່ ອາໂຢ່ະ ແອີງ ລາກວຍ ໄມ່ ຊັອງ.
16 ອຶນໂຈຍ ໂອນ ແດີອ໌ ປັຣໂລ່ຍ໌ ໄມ່ ເກຼືາຍ ຕຶ່ງ ຣານາ,
ໂອນ ມັນແຊມ ການໍ່ອ໌ ກາ ຕາ ແກີນ ລາກວຍ ໄມ່ ງ່ອຍ໌.
17 ອຶງເຄາະ ໄມ່ ບິ ອາລຶ່ງ ແອີງ ລາກວຍ ໄມ່ ຊັອງ;
ອຶນໂຈຍ ບິ ກະ ມັນແຊມ ການໍ່ອ໌.*
18 ນ່ະກັອຍ, ອຶງເຄາະ ໄມ່ ແອີດ ຣໍ່ອ໌ ກະ ແອີງ ລາກວຍ ໄມ່ ຊັອງ,
ລາ ລາກວຍ ກາ ໄມ່ ເບີນ ບັອງ ເຍືາ ອຶນນັ່ອງ ນຸ່ມ.
19 ລາກວຍ ກັອຍ ເຈຍ ອໍ ລາມວາຍ໌, ອັນ ບັນ ນ່ະ ໄຕ່ອ໌ ຣາໄງ່ອ໌ ນ່ະ ໂປຍຮ.
ຊາແນ ອັນ ຕະ ໂອນ ໄມ່ ຊັອງ ຣໍ່ອ໌ ນ່ະ ຄູຍ;
ກະ ຣາງຶ່ຮ ອາໂຢ່ະ ອັນ ຕະ ໂອນ ໄມ່ ບູຍ ນ່ະ ເກ່ນ.
20 ກອນ ເອີຍ! ຍ່ອນ ນານ່ະ ໄມ່ ອູອຍາຣ ອູໄອອ໌ ຢໍອ໌ ອີ ເບີນ ລາກວຍ ກວາຍ ການໍ່ອ໌?
ອຶນໂຈຍ ຊາອູບ ກຍາວ ມັນແຊມ ກາ ຕີນ ອາລ່ອງ ບາຣ ໄປ ອາໄລ່ ປູນ ເຊີງ.
21 ເຢືາງ ເຈົາຣາຊີ ເຮີມ ກູ່ ຣາມຶ່ຮ ໄມ່ ຕະ.
ອຶມປຶ່ ໄມ່ ເປາະ ປໍ ແລ່ະ, ລາ ອັນ ແອີດ ເນ່ ເລືອຍໆ ໄມ່.
22 ຣານະ ໂລ່ຍຮ ແກີດ ນ່ະ ຣາບາງ ໂອນ ມັຮ ກວາຍ ຕະ ໂລ່ຍຮ;
ໄລ່ ກັອຍ ຕານ ຊາງ ກູວາງ ໂຈະ ຈະ ເບີມ.
23 ໄລ່ ກູຈີດ ຍ່ອນ ໄລ່ ຕາ ເບີນ ກຍາອ໌ ອໍ ຈະ ໄລ່ ເບີມ.
ໄລ່ ແກີດ ແກຼິກຼູ່ ຍ່ອນ ຣານະ ໄລ່ ຕະ ເຈຍ ຊາກູລ.
* 5:17 ເບີນ ເນົ່າ ອາຕີ ຣານາ ໄນ່ ປາຍ: ‘ແຕີ່ອ໌ ມັຮ ກອນ ໄມ່ ປື່ດ ອາຊັອຮ, ດໍອ໌ ໂອນ ໄລ່ ຣາຈ່ອຍ ໄມ່, ຕາ ແກີນ ກວາຍ ການໍ່ອ໌.’