ມັດທາຍ
ຄຽນ ອາຕີ ປັຣນາຍ ອໍ ແຕ ເຢຊູ ກຣີດ
ປັຣນາຍ ອາຕີ ອຶນໂຍ່ງ
ມັດທາຍ ຄຽນ ອາຕີ ແຕ ອຶນແຍ່ະ ແດີຍ ອາມົ່ງ ເຢຊູ. ອັນ ອາຕີ ແຕ ເຢຊູ ແກີດ, ຕະ ຣີ່ດ ຕຶ່ງ ແດີອ໌, ຣາມົຮ ເຢືາງ ຊາຕານ ລ່ອງ, ກະ ເປາະ ອາຕີ ປັຣນາຍ ອໍ ແຕ ເຢືາງ ເຈົາຣາຊີ ຕະ ຊົດ. ເຢຊູ ຕະ ຊາອຶ່ຍ ຣານະ ຕາ ເກີ່ຍ ເຮີມ: ອັນ ຊາປ່ະ ກະ ປົວ ມັຮ ກວາຍ ອາອີ່ ຕຶ່ງ ມັຮ ກາ ວີ່ລ ຕຶ່ງ ແຄງ ກາລີເລ. ເຈີ່ ກັອຍ ແຕ ອັນ ເຈົາ ປໍ ເມືອງ ເຢຣູຊາເລັມ ແອັນ. ປໍ ອຶນຕຸ ກັອຍ ອັນ ຈີວ໌ ເນົ່າ ແຕັຮ ອັນ ຕຶ່ງ ອາລ່ອງ ຊັງກັງ. ເຈີ່ ອັນ ກູຈີດ ກະ ອາມົ່ງ ລັ່ຮ.
ມັດທາຍ ລາ ມານະ ແຕ ມູ່ ກາ ເຢຊູ ຣຽຮ ປາຈຸ່ຮ ໂອນ ເປາະ ຕະ ຣານະ ອັນ. ອັນ ເບີນ ຣາມຶ່ຮ ເລວີ ແຮີ. ແຕ ອຶນໂຍ່ງ ອັນ ລາ ກວາຍ ກາ ປາໂຣມ ປຣະ ປາຊີ. ອັນ ຄຽນ ມາຮ 50-60 ກູມໍ ແວັດ ເຢຊູ ແກີດ. ມັດທາຍ ຄຽນ ອາຕີ ປັຣນາຍ ອໍ ແຕ ເຢຊູ, ອັນ ກາ ເຢືາງ ເຈົາຣາຊີ ເອີອ໌ ຕຶ່ງ ປັຣນາຍ ປັຣຄັນ ຕຍາ. ມັດທາຍ ຄຽນ ປັຣນາຍ ອໍ ໄນ່ ລາ ໂອນ ກວາຍ ດັງ ແຈງ ແຕ ເຢຊູ; ຕາ ແກີນ ໂອນ ແອີງ ກວາຍ ອິດຊະຣາເອລ ຊັອງ, ມາ ໂອນ ອຶນແຍ່ະ ມັຮ ກວາຍ.
ມັດທາຍ ຄຽນ ອາຕີ ໂອນ ໄຮ ດັງ ປາຍ ເຢຊູ ລາ ອາຈານ ກາ ເບີນ ອຳນາດ ລາລື່. ກະ ອັນ ລາ ຣາໄງ່ອ໌ ຣາລັ່ງ ແຕ ຄານອດ ເຢືາງ ເຈົາຣາຊີ, ກະ ອັນ ອາຕີ ໂອນ ອຶນແຍ່ະ ມັຮ ກວາຍ ດັງ ແຕ ເຢືາງ ເຈົາຣາຊີ ຕະ ຊົດ.
ມັຮ ກາ ປູ່ດ ຕຶ່ງ ປຶ່ງ ໄນ່
1. ແຕ ທຣາບ ອາຈວາຍຮ ອາເຈ່ຮ ເຢຊູ ແຕີ່ອ໌ ທຣາບ ເຢຊູ (1:1-2:23)
2. ມັຮ ຣານະ ໂຢຮັນ ກາ ຕະ ຣີ່ດ ຕຶ່ງ ແດີອ໌ ຕະ (3:1-12)
3. ເຢຊູ ຣັ່ບ ຣີ່ດ ຕຶ່ງ ແດີອ໌ ກະ ເຢືາງ ຊາຕານ ລ່ອງ ອັນ (3:13-4:11)
4. ເຢຊູ ອາຕີ ປັຣນາຍ ອໍ ຕຶ່ງ ແຄງ ຄາລີເລ (4:12-18:35)
5. ແຕ ແຄງ ຄາລີເລ ແຕີ່ອ໌ ເມືອງ ເຢຣູຊາເລັມ (19:1-20:34)
6. ອາທິດ ປັຣຊົດ ຕຶ່ງ ເມືອງ ເຢຣູຊາເລັມ ກະ ເມືອງ ອຶມແປຣ ກັອຍ (21:1-27:66)
7. ເຢຊູ ອາມົ່ງ ລັ່ຮ ແຕ ກູຈີດ ກະ ອາປັຮ ຈະ ອັນ ໂອນ ມັຮ ກວາຍ ເຮີມ (28:1-20)
1
ອາຕີ ແຕ ອາຈວາຍຮ ອາເຈ່ຮ ເຢຊູ
(ລູກາ 3:23-38)
1 ເຢຊູ ກຣີດ ແຕີ່ອ໌ ແຕ ຈຸ່ມເຈືອ ດາວິດ; ກະ ດາວິດ ແຕີ່ອ໌ ແຕ ຈຸ່ມເຈືອ ອັບຣາຮາມ. ອຶນແຍ່ະ ມັຮ ຣາມຶ່ຮ ອາຈວາຍຮ ອາເຈ່ຮ ເຢຊູ ລາ ນ່ະໄນ່:
2 ອັບຣາຮາມ ລາ ອຶມປໍ່ ອີຊາກ. ອີຊາກ ລາ ອຶມປໍ່ ຢາໂຄບ. ຢາໂຄບ ລາ ອຶມປໍ່ ຢູດາ ກະ ອຶນແຍ່ະ ມັຮ ແຊມອາຍ ອັນ. 3 ຢູດາ ລາ ອຶມປໍ່ ບາຣ ນະ ເປເຣັດ ກະ ເຊຣາ; ກະ ອຶມເປ່ອ໌ ໄລ່ ບາຣ ນະ ກັອຍ ລາ ຕາມາ. ເປເຣັດ ລາ ອຶມປໍ່ ເຮຊະໂຣນ. ເຮຊະໂຣນ ລາ ອຶມປໍ່ ຣາມ. 4 ຣາມ ລາ ອຶມປໍ່ ອຳມີນາດາບ. ອຳມີນາດາບ ລາ ອຶມປໍ່ ນາໂຊນ. ນາໂຊນ ລາ ອຶມປໍ່ ຊັລໂມນ. 5 ຊັລໂມນ ລາ ອຶມປໍ່ ໂບອາດ; ກະ ອຶມເປ່ອ໌ ໂບອາດ ລາ ຣາຮາບ. ໂບອາດ ລາ ອຶມປໍ່ ໂອເບັດ; ກະ ອຶມເປ່ອ໌ ໂອເບັດ ລາ ຣຸດ. ໂອເບັດ ລາ ອຶມປໍ່ ເຢຊີ. 6 ເຢຊີ ລາ ອຶມປໍ່ ເຕືາວ ປັຣເຍືາ ດາວິດ.
ດາວິດ ລາ ອຶມປໍ່ ໂຊໂລໂມນ; ກະ ອຶມເປ່ອ໌ ໂຊໂລໂມນ ລາ ບາດເຊບາ. ແຕ ອຶນໂຍ່ງ ອຶມເປ່ອ໌ ອັນ ລາ ລາກວຍ ອູຣີຢາ. 7 ໂຊໂລໂມນ ລາ ອຶມປໍ່ ເຣໂຮໂບອາມ. ເຣໂຮໂບອາມ ລາ ອຶມປໍ່ ອາບີຢາ. ອາບີຢາ ລາ ອຶມປໍ່ ອາຊາ. 8 ອາຊາ ລາ ອຶມປໍ່ ເຢໂຮຊາພັດ. ເຢໂຮຊາພັດ ລາ ອຶມປໍ່ ເຢໂຮຣາມ. ເຢໂຮຣາມ ລາ ອຶມປໍ່ ອຸດຊີຢາ. 9 ອຸດຊີຢາ ລາ ອຶມປໍ່ ໂຢທາມ. ໂຢທາມ ລາ ອຶມປໍ່ ອາຮາດ. ອາຮາດ ລາ ອຶມປໍ່ ເຮເຊກີຢາ. 10 ເຮເຊກີຢາ ລາ ອຶມປໍ່ ມານາເຊ. ມານາເຊ ລາ ອຶມປໍ່ ອາໂມນ. ອາໂມນ ລາ ອຶມປໍ່ ໂຢຊີຢາ. 11 ໂຢຊີຢາ ອາເມືາ ເຢໂຮຍອາກິນ ກະ ອຶນແຍ່ະ ມັຮ ແຊມອາຍ ອັນ ບັອງ ກາ ກວາຍ ບາບີໂລນ ໂກບ ເດີງ ກວາຍ ອິດຊະຣາເອລ ປໍ ກຣວາງ ບາບີໂລນ ແອັນ.
12 ແວັດ ເນົ່າ ໂກບ ເດີງ ກວາຍ ອິດຊະຣາເອລ ແອີດ ປໍ ກຣວາງ ບາບີໂລນ, ນ່ະກັອຍ ເຢໂຮຍອາກິນ ອາເມືາ ເຊອານຕີເອລ. ເຊອານຕີເອລ ລາ ອຶມປໍ່ ເຊຣຸບບາເບລ. 13 ເຊຣຸບບາເບລ ລາ ອຶມປໍ່ ອາບີອຸດ. ອາບີອຸດ ລາ ອຶມປໍ່ ເອລີອາກິມ. ເອລີອາກິມ ລາ ອຶມປໍ່ ອາເຊຣີ. 14 ອາເຊຣີ ລາ ອຶມປໍ່ ຊາດົກ. ຊາດົກ ລາ ອຶມປໍ່ ອາກີມ. ອາກີມ ລາ ອຶມປໍ່ ເອລີອຸດ. 15 ເອລີອຸດ ລາ ອຶມປໍ່ ເອເລອາຊາຣ. ເອເລອາຊາຣ ລາ ອຶມປໍ່ ມັດທານ. ມັດທານ ລາ ອຶມປໍ່ ຢາໂຄບ. 16 ຢາໂຄບ ລາ ອຶມປໍ່ ໂຢເຊັບ. ໂຢເຊັບ ລາ ກາຢາອ໌ ມາຣີ. ກະ ມາຣີ ລາ ອຶມເປ່ອ໌ ເຢຊູ, ລາ ອັນ ກາ ເນົ່າ ດໍອ໌ ກຣີດ.*
17 ນ່ະກັອຍ, ແຕ ແດີຍ ອັບຣາຮາມ ແຕີ່ອ໌ ແດີຍ ດາວິດ ລາ ເບີນ ມັນຈິ່ດ ລາ ປູນ ແດີຍ. ນັ່ບ ແຕ ແດີຍ ດາວິດ ແຕີ່ອ໌ ແດີຍ ເນົ່າ ໂກບ ກວາຍ ອິດຊະຣາເອລ ເດີງ ປໍ ກຣວາງ ບາບີໂລນ ລາ ເບີນ ມັນຈິ່ດ ລາ ປູນ ແດີຍ. ເຈີ່ ແຕ ແດີຍ ເນົ່າ ໂກບ ກວາຍ ອິດຊະຣາເອລ ເດີງ ປໍ ກຣວາງ ບາບີໂລນ ເຕົ່າ ແຕີ່ອ໌ ແດີຍ ເຢຊູ ກຣີດ ລາ ເບີນ ມັນຈິ່ດ ລາ ປູນ ແດີຍ ເຕ່.
ອາຕີ ແຕ ເຢຊູ ກຣີດ ແກີດ
(ລູກາ 2:1-7)
18 ເຢຊູ ກຣີດ ແກີດ ມັຮ ປັຣນາຍ ໄນ່ ອາຕີ. ມາຣີ, ອຶມເປ່ອ໌ ເຢຊູ, ລາ ຊຳປົວະ ໂຢເຊັບ. ໂຢເຊັບ ຕາ ຢວາຮ ອີດ ມາຣີ, ມາ ມາຣີ ແອີດ ຕຶ່ງ ຈະ ເຈີ່ ແຕ ຣາເວືາຍ ເຢືາງ ເຈົາຣາຊີ. 19 ຍ່ອນ ໂຢເຊັບ ລາ ກວາຍ ມັນຕັ່ດ, ອັນ ຕາ ຢໍອ໌ ອີ ໂອນ ມາຣີ ກູມາລ ຕະ ເນົ່າ. ອັນ ແອີດ ຄຶ່ດ ຕຶ່ງ ຣາງຶ່ຮ ອັນ, ປາໂຕ່ະ ປັຣນາຍ ອີ ຕັຮ ມາຣີ. 20 ບັອງ ກາ ອັນ ແອີດ ຄຶ່ດ ຣານະ ກັອຍ, ອັນ ຣາເລົາ ອຶມເປົາ. ອັນ ເຮີມ ມານະ ເທວາດາ ເຢືາງ ເຈົາຣາຊີ ແຕີ່ອ໌ ປໍ ອັນ. ເທວາດາ ກັອຍ ປາຍ: "ໂຢເຊັບ ເອີຍ! ໄມ່ ກາ ກວາຍ ແຕ ຈຸ່ມເຈືອ ດາວິດ. ໄມ່ ອຶນໂຈຍ ອຶງກັອຮ ອີດ ມາຣີ ຕະ ລາກວຍ ໄມ່, ຍ່ອນ ອັນ ແອີດ ຕຶ່ງ ຈະ ກອນ ແຕ ຣາເວືາຍ ເຢືາງ ເຈົາຣາຊີ. 21 ປັຣແນີ ມັນເຕຣືາ ອັນ ຣັ່ຮ ກອນ ຣາເລົາ. ໄມ່ ດໍອ໌ ຣາມຶ່ຮ ກອນ ກັອຍ ລາ ເຢຊູ, ຍ່ອນ ອັນ ຈ່ອຍ ອາມົ່ງ ອຶນແຍ່ະ ມັຮ ກວາຍ ອັນ, ກະ ຕັຮ ໂລ່ຍຮ ໄລ່."
22 ອຶນແຍ່ະ ຣານະ ໄນ່ ແກີດ ຊັງໄກຣ ກະ ປັຣນາຍ ເຢືາງ ເຈົາຣາຊີ ອາຕີ ອຶນໂຍ່ງ ຣານາ ກວາຍ ອາຕີ ຕາງ ປັຣນາຍ ອັນ ແຕ ອຶມແບິ. ກວາຍ ກັອຍ ປາຍ:
23 "ເຈີ່ ປໍ ເມືາງ ເບີນ ມານະ ກູໂມຣ ຕາ ເບີນ ບິ ກະ ຣາເລົາ ມາ ອັນ ແອີດ ຕຶ່ງ ຈະ.
ອັນ ຣັ່ຮ ກອນ ຣາເລົາ.
ເນົ່າ ດໍອ໌ ກອນ ກັອຍ ເອມານູເອລ."
(ປັຣນາຍ ເອມານູເອລ ໄນ່ ຕະ ອຶນຕີ ລັ່ຮ ລາ 'ເຢືາງ ເຈົາຣາຊີ ແອີດ ກະ ໄຮ.')
24 ພໍກາ ໂຢເຊັບ ຕາແມີ, ອັນ ຕະ ຕາປູ່ນ ອຶນແຍ່ະ ມັຮ ປັຣນາຍ ເທວາດາ ເຢືາງ ເຈົາຣາຊີ ອາຕີ ໂອນ ອັນ ອີດ ມາຣີ ຕະ ລາກວຍ ອັນ. 25 ມາ ອັນ ຕາ ຢວາຮ ບິ ມັນຕຸ ກະ ມາຣີ ເຕົ່າ ແຕີ່ອ໌ ຕາໄງ ມາຣີ ຣັ່ຮ ກອນ ຣາເລົາ ກັ່ລ. ກະ ອັນ ດໍອ໌ ຣາມຶ່ຮ ກອນ ກັອຍ ລາ ເຢຊູ.
* 1:16 ຣາມຶ່ຮ 'ກຣີດ' ຕະ ອຶນຕີ ລັ່ຮ ລາ 'ມານະ ເຢືາງ ເຈົາຣາຊີ ຣຽຮ ດໍອ໌ ຈ່ອຍ ອາມົ່ງ ກວາຍ.'