2
ເກືາ ແຕ ຣາໄງ່ອ໌ ຣາລັ່ງ
1 ກອນ ເອີຍ! ອຶງເຄາະ ໄມ່ ອີດ ມັຮ ຊັນຕອຍ໌ ເກົາ ອາຕີ,
ກະ ອຶນໂຈຍ ຊາລີຣ ມັຮ ຣາມຶ່ຮ ເກົາ ແປຣີ ໄມ່ ຕະ.
2 ອຶງເຄາະ ໄມ່ ປາແຈງ ກູຕູຣ ຊາງັດ ມັຮ ເງ່ ຣາໄງ່ອ໌ ຣາລັ່ງ,
ກະ ອຶງເຄາະ ໄມ່ ກູຕົງ ອຶນແຍ່ະ ຣາງຶ່ຮ ໂອນ ດັງ ແຕ ເງ່ ກັອຍ.
3 ອຶງເຄາະ ໄມ່ ກູໂກຼຍ໌ ແຊອ໌ ໂອນ ດັງ,
ກະ ຊາບາວ ຈໍ່ອ໌ ໂອນ ຊາປຸ່ຮ.
4 ອຶງເຄາະ ໄມ່ ຈໍ່ອ໌ ຣາໄງ່ອ໌ ຣາລັ່ງ ນ່ະ ໄມ່ ຈໍ່ອ໌ ປຣະ,
ແຕີລາ ມັຮ ມູ່ນ ເນົ່າ ປາໂຕ່ະ ດໍອ໌.
5 ຄັນ ໄມ່ ຕະ ນ່ະກັອຍ, ລາ ໄມ່ ດັງ ຢຳນັ່ບ ອຶນເຈົາ ໄຮ;
ກະ ເຕ່ອ໌ ຣາມົຮ ກະ ດັງ ເງ່ ເຢືາງ ເຈົາຣາຊີ.
6 ເຢືາງ ເຈົາຣາຊີ ລາ ອັນ ກາ ໂອນ ຣາໄງ່ອ໌ ຣາລັ່ງ;
ຊັນຕອຍ໌ ແຕ ແບອ໌ ອັນ ຕະ ໂອນ ກວາຍ ເຕ່ອ໌ ດັງ ກະ ເຕ່ອ໌ ຊາປຸ່ຮ.
7 ອັນ ເນ່ ມັຮ ກວາຍ ກາ ເບີນ ຣາງຶ່ຮ ຕານັ່ອງ ອໍ,
ອັນ ຊາລີອ໌ ມັຮ ກວາຍ ກາ ຕະ ປຍາຍ໌ ເລືອຍໆ.
8 ອັນ ກຸ່ມກຍາອ໌ ມັຮ ກວາຍ ຕະ ຣານະ ຕານັ່ອງ ຕາປຶ່ງ,
ກະ ກູຣຍາອ໌ ດໍອ໌ ໄລ່ ກາ ຊາອຳ ອັນ ປຍາຍ໌ ລາລື່.
9 ຄັນ ໄມ່ ຊາງັດ ເກົາ, ເຈີ່ ໄມ່ ເຕ່ອ໌ ດັງ ຣານະ ຕານັ່ອງ ອໍ, ຣານະ ປຍາຍ໌, ກະ ຣານະ ມັນຕັ່ດ ມັນດຍາຮ.
ກູ່ ຣາມຶ່ຮ ອໍ ກັອຍ ລາ ໄມ່ ເຕ່ອ໌ ຕະ ອຶນແຍ່ະ.
10 ນ່ະກັອຍ ລື່ ໄມ່ ແກີດ ກວາຍ ຣາໄງ່ອ໌ ຣາລັ່ງ,
ກະ ຣາງຶ່ຮ ໄມ່ ຊັອງ ຣໍ່ອ໌ ຍ່ອນ ແຕ ມັຮ ເງ່ ໄມ່ ດັງ.
11 ຍ່ອນ ໄມ່ ດັງ ເງ່ ຕະ ກຣັ່ກ ອໍ ກະ ໄມ່ ຊາປຸ່ຮ ແຕ ມັຮ ເງ່ ປຍາຍ໌,
ລື່ ມັຮ ຣາມຶ່ຮ ກັອຍ ກູຣຍາອ໌ ໄມ່,
12 ກະ ກາຕັງ ໄມ່ ຕາ ໂອນ ຕະ ຣານະ ໂລ່ຍຮ.
ກະ ຣານະ ໄນ່ ຈ່ອຍ ໄມ່ ໂອນ ແວັດ ແຕ ກວາຍ ແຣັ່ງ ກາ ຕະ ອຶນຕີ ຕຳໄບອ໌ ຕຳບັອງ.
13 ກວາຍ ກັອຍ ຕັຮ ເຈີ່ ຣານາ ຕານັ່ອງ ອໍ
ອີ ເປາະ ຕຶ່ງ ຣານາ ການຳ ແອັນ;
14 ກວາຍ ກັອຍ ຊັອງ ຣໍ່ອ໌ ຕຶ່ງ ຣານະ ຕາ ອໍ,
ກະ ມັ່ກ ຕະ ກູຈົກ ກູຈີວ ກູວີວ ກູວາວ;
15 ຕຶ່ງ ແດີຍ ອາມົ່ງ ໄລ່ ຕະ ແອີງ ໂກ່ະ ກີ່ ຊັອງ,
ກະ ຣານາ ໄລ່ ຕາ ເບີນ ຕານັ່ອງ.
16 ໄມ່ ເຕ່ອ໌ ວຍາຣ ແຕ ມັນແຊມ ກາ ເປາະ ປັຣລື່ຍ,
ລາ ມັນແຊມ ກາ ປິ່ ປຣຸ່ງ ໂອນ ປັອງ ຕໍ ຊາຣັອງ ໂອນ ຈວາດ ຕຶ່ງ ຣານະ ໂລ່ຍຮ.
17 ມັນແຊມ ໄນ່ ຕາ ເບີນ ຕານັ່ອງ ໂຈະ ກາຢາອ໌ ອັນ ແຕ ຕາແບິ,
ກະ ອັນ ຊາລີຣ ມັຮ ຊັນຕອຍ໌ ກາ ອັນ ປັຣຄັນ ຢັ່ຮ ເມືາງ ເຢືາງ ເຈົາຣາຊີ.
18 ຄັນ ໄມ່ ມາ ເປາະ ປໍ ອຶນຕຸ ມັນແຊມ ກັອຍ ແອີດ, ລາ ນ່ະ ໄມ່ ເປາະ ຕຶ່ງ ຣານາ ກູຈີດ,
ຍ່ອນ ຣານາ ກັອຍ ເປາະ ປໍ ອຶນຕຸ ກວາຍ ກູຈີດ ແອີດ.
19 ອາແລ່ະ ກາ ເປາະ ລາເງີ່ບ ມັນແຊມ ກັອຍ ລາ ຈວາຍ໌ ຊັຣລຸ ໂບະ ກັລ.
ແດີຍ ອາມົ່ງ ອັນ ແກີດ ແກຼິກຼູ່ ຣູ່ບາ ເລີຍ.
20 ຍ່ອນ ນ່ະກັອຍ, ໄມ່ ອຶງເຄາະ ດວຍ໌ ເຕຣ່ງ ກວາຍ ອໍ,
ກະ ຕະ ເປາະ ຕຶ່ງ ປັຣຊັອຮ ອາແລ່ະ ກາ ຕອຍ ປັຣຮອຍ ອາແລ່ະ ກາ ປຍາຍ໌.
21 ຍ່ອນ ແອີງ ມັຮ ກວາຍ ຊາເບິງ ກະ ກວາຍ ຕານັ່ອງ ອໍ ຊັອງ ເບີນ ແອີດ ຕຶ່ງ ກຣວາງ ກູແຕອ໌ ໄນ່.
22 ມາ ລື່ ເຢືາງ ເຈົາຣາຊີ ຕູ່ຍຮ ອາລັ່ອຮ ມັຮ ກວາຍ ຕາ ອໍ ແຕ ກູແຕອ໌ ກັອຍ,
ກະ ປູ່ຍ໌ ອຶນແຍ່ະ ມັຮ ກວາຍ ໂລ່ຍຮ ນ່ະ ເນົ່າ ເຣີ່ອ໌ ກັ່ລ ອາລ່ອງ.