ເຢືາງ ເຈົາຣາຊີ ອາປັຮ ເລືາຍ
ປັຣນາຍ ອາຕີ ອຶນໂຍ່ງ
ປຶ່ງ ອາປັຮ ເລືາຍ ໄນ່ ໂຢຮັນ ຄຽນ ມາຮ 90 ກູມໍ ແວັດ ເຢຊູ ແກີດ. ບັອງ ກັອຍ ໂຢຮັນ ແອີດ ໂຕ່ດ ຕຶ່ງ ໂບດ ປັດໂມ. ເບີນ ມວຍ ຕາໄງ ຣາລູ່, ເຢືາງ ເຈົາຣາຊີ ອາປັຮ ເລືາຍ ໂອນ ອັນ ເຮີມ ຊາອຶ່ຍ ຣານະ ຕາ ເກີ່ຍ ເຮີມ. ເຢືາງ ເຈົາຣາຊີ ແປຣີ ໂອນ ອັນ ຄຽນ ອຶນແຍ່ະ ມັຮ ຣາມຶ່ຮ ກັອຍ ຕຶ່ງ ປັຣນາຍ ເຢືາງ, ເຈີ່ ພາອ໌ ໂອນ ປໍ ຕາປູ່ລ ຈຸ່ມ ມູ່ ກາ ຊາອຳ ຕຶ່ງ ກຣວາງ ເອເຊຍ. ປຶ່ງ ປັຣນາຍ ໄນ່ ດໍອ໌ ອາຕີ ມັຮ ມູ່ ກາ ຊາອຳ ອຶງເຄາະ ຈີວ໌, ກະ ອຶງເຄາະ ຊາອຳ ກຣັ່ກ ລາລື່, ຍ່ອນ ມັຮ ຣານະ ກາ ອີ ແຕີ່ອ໌ ອາປິ່ດ ມັຮ ກວາຍ ລາ ອຶນຕັອງ ລາລື່.
ເບີນ ມັຮ ຣາມຶ່ຮ ປາໂຕ່ະ ຕຶ່ງ ປຶ່ງ ອາປັຮ ເລືາຍ ໄນ່ ອາຕີ ແຕ ມັຮ ຣານະ ກາ ອີ ແຕີ່ອ໌ ຕໍ ເລືອຍໆ ເຈີ່ ປໍ ເມືາງ. ກະ ອຶນນັ່ອງ ຊາອຶ່ຍ ຣາມຶ່ຮ ການໍ່ອ໌ ແອັນ ກາ ອາປັຮ ອັນ. ມັຮ ກວາຍ ແຕ ແດີຍ ອຶມແບິ ເຕົ່າ ແຕີ່ອ໌ ຊານໍ່, ໄລ່ ອານ ແຕ ປຶ່ງ ໄນ່, ມາ ຕາ ເບີນ ເນົ່າ ເຕ່ອ໌ ດັງ ແຈງ ແຕ ມັຮ ຣາມຶ່ຮ ປາໂຕ່ະ ກັອຍ. ມາ ອຶນແຍ່ະ ມັຮ ກວາຍ ດັງ ປາຍ ແອີງ ເຢຊູ ກຣີດ ແຕິ່ ລາ ເຢືາງ ກາ ຊົດ. ເຢຊູ ຈິ່ລ ເຣືາບ ເຢືາງ ຊາຕານ ກະ ກາ ມັຮ ກວາຍ ຕາ ອໍ ແຮີ.
ເຢືາງ ເຈົາຣາຊີ ອາປັຮ ໂອນ ໂຢຮັນ ເຮີມ ເມືອງ ເຢຣູຊາເລັມ ຕາໄມ, ລາ ອຶນຕຸ ກາ ເຈຍ ອໍ ກະ ອາງອື່ຣ ລາລື່ ແຕ ເຢືາງ ເຈົາຣາຊີ. ໂຢຮັນ ເຮີມ ແກະ ກອນ ເຢືາງ ເຈົາຣາຊີ ເປິຮ ປຶ່ງ ຄຽນ ຣາມຶ່ຮ ກວາຍ ກາ ເບີນ ຣັ່ບ ແດີຍ ອາມົ່ງ ເລືອຍໆ. ເຢືາງ ເຈົາຣາຊີ ອີ ໂອນ ເກືາ ປໍ ມັຮ ກວາຍ ກາ ເຈຍ ຊາອຳ, ກະ ໂອນ ໄລ່ ເບີນ ມູ່ດ ຕຶ່ງ ກຣວາງ ຕາໄມ ກະ ກູແຕອ໌ ຕາໄມ. ອຶນຕຸ ກັອຍ ລາ ປັ່ງ ອາງອື່ຣ ແຕ ເຢືາງ ເຈົາຣາຊີ.
ມັຮ ກາ ປູ່ດ ຕຶ່ງ ປຶ່ງ ໄນ່
1. ປັຣນາຍ ອາຕີ ອຶນໂຍ່ງ (1:1-8)
2. ຕາແບິ ອາປັຮ ເລືາຍ ກະ ປັຣນາຍ ຊາອົຮ ປໍ ອຶນແຍ່ະ ຕາປູ່ລ ຈຸ່ມ ມູ່ ກາ ຊາອຳ (1:9-3:22)
3. ປຶ່ງ ປານອມ ກາ ເບີນ ຕາ ກາຕິຮ ຕາປູ່ລ ຕາ (4:1-8:1)
4. ແກ ອຶນແຍ່ະ ຕາປູ່ລ ລຳ (8:2-11:19)
5. ງວງ ກະ ຕາປູ່ລ ຊັນຕຣັ່ນ ແຣັ່ງ (12:1-13:18)
6. ອາປັຮ ເລືາຍ ການໍອ໌ (14:1-15:8)
7. ອຶນແຍ່ະ ຕາປູ່ລ ຕາງານ ຣາມຶ່ຮ ຕຸ່ຮ ກັ່ດ ແຕ ເຢືາງ ເຈົາຣາຊີ (16:1-21)
8. ເມືອງ ບາບີໂລນ ຣາລຸຮ, ມັນຣາບ ຊັນຕຣັ່ນ ແຣັ່ງ, ມູ່ ກາ ອາຕີ ຕາ ປຍາຍ໌ ກະ ເຢືາງ ຕາອໍ (17:1-20:10)
9. ຕັດຊີ່ນ ເຮີບ ກາ ປັຣຊົດ (20:11-15)
10. ມັນລັ່ອງ ຕາໄມ, ກຣວາງ ກູແຕອ໌ ຕາໄມ, ເມືອງ ເຢຣູຊາເລັມ ຕາໄມ (21:1-22:5)
11. ປັຣນາຍ ປັຣຊົດ (22:6-21)
1
1 ເກົາ ໂຢຮັນ ລາ ກວາຍ ຕະ ຣານະ ໂອນ ເຢຊູ ກຣີດ. ເກົາ ຄຽນ ປຶ່ງ ໄນ່ ອາຕີ ແຕ ມັຮ ຣາມຶ່ຮ ເຢຊູ ກຣີດ ອາປັຮ ເລືາຍ ໂອນ ເກົາ ເຮີມ. ມັຮ ຣາມຶ່ຮ ກັອຍ ເຢືາງ ເຈົາຣາຊີ ໂອນ ເຢຊູ ດັງ ດໍອ໌ ອັນ ອາຕີ ລັ່ຮ ໂອນ ກວາຍ ກາ ຕະ ຣານະ ເຢືາງ ເຈົາຣາຊີ ດັງ ມັຮ ຣາມຶ່ຮ ກາ ແຈ່ະ ອີ ແຕີ່ອ໌. ເຢຊູ ແປຣີ ເທວາດາ ອັນ ແຕີ່ອ໌ ປໍ ເກົາ ດໍອ໌ ອາຕີ ໂອນ ເກົາ ດັງ. 2 ຕຶ່ງ ປຶ່ງ ໄນ່ ເກົາ ຄຽນ ແຕ ກູ່ ຣາມຶ່ຮ ເກົາ ເຮີມ ເຈີ່. ເກົາ ຄຽນ ອາຕີ ປັຣນາຍ ແຕ ເຢືາງ ເຈົາຣາຊີ ກະ ມັຮ ປັຣນາຍ ເຢຊູ ກຣີດ ອາຕີ ໂອນ ເກົາ ດັງ. 3 ບຸ່ນ ລາລື່ ໄລ່ ກາ ອານ, ກະ ໄລ່ ກາ ຊັອງ ກະ ຊາງັດ ປັຣນາຍ ເຢືາງ ເຈົາຣາຊີ ອາຕີ ແຕ ອຶນໂຍ່ງ, ນ່ະ ເກົາ ຄຽນ ຕຶ່ງ ປຶ່ງ ໄນ່. ຍ່ອນ ມັຮ ຣານະ ໄນ່ ແຈ່ະ ອີ ແຕີ່ອ໌.
ປັຣນາຍ ກາຮານ ຕາປູ່ລ ມູ່ ກວາຍ ກາ ຊາອຳ ຕຶ່ງ ແຄງ ເອເຊຍ
4 ເກົາ ພາອ໌ ປຶ່ງ ໄນ່ ໂອນ ຕາປູ່ລ ມູ່ ກວາຍ ກາ ຊາອຳ ຕຶ່ງ ແຄງ ເອເຊຍ. ເກົາ ແຊອ໌ ເຢືາງ ເຈົາຣາຊີ, ຣາເວືາຍ ເຢືາງ ເຈົາຣາຊີ, ກະ ເຢຊູ ກຣີດ, ຈ່ອຍ ເມືາດ ເຍືາ ກະ ໂອນ ເຍືາ ແອີດ ອຽນ ອໍ ເລືອຍໆ. ເຢືາງ ເຈົາຣາຊີ ລາ ເຢືາງ ກາ ອາມົ່ງ ແຕ ຕາແບິ ລາລື່ ຈົນ ແຕີ່ອ໌ ຊານໍ່, ກະ ຈົນ ແຕີ່ອ໌ ປັຣຊົດ ເລີ່ຍ. ຣາເວືາຍ ເຢືາງ ເຈົາຣາຊີ, ອັນ ກາ ແອີດ ຢັ່ຮ ເມືາງ ກາເຈີ່ງ ເຢືາງ ເຈົາຣາຊີ ຕາກູ, ອັນ ເບີນ ຕາປູ່ລ ຣາມຶ່ຮ ເຕ່ອ໌ ຈ່ອຍ ກວາຍ. 5 ເຢຊູ ກຣີດ ລາ ອັນ ກາ ອາຕີ ປຍາຍ໌ ລາລື່. ອັນ ອາມົ່ງ ລັ່ຮ ແຕ ກູຈີດ ອຶນໂຍ່ງ ແຕ ກວາຍ ການໍ່ອ໌. ກະ ອັນ ຊົດ ກູ່ ເຕືາວ ປັຣເຍືາ ຕຶ່ງ ກູແຕອ໌ ໄນ່.
ອັນ ອາໂຢ່ະ ລາລື່ ໄຮ, ກະ ອັນ ອາກຼັຮ ໄຮ ແຕ ຣານະ ໂລ່ຍຮ ຍ່ອນ ແຕ ອາຮາມ ອັນ. 6 ເຈີ່ ອັນ ຕະ ໂອນ ໄຮ ແກີດ ມວຍ ກຣວາງ, ກະ ອັນ ໂອນ ໄຮ ແກີດ ນ່ະ ກວາຍ ຊາງ ຣີ່ດ ເຢືາງ ເຈົາຣາຊີ, ອຶມປໍ່ ອັນ. ເຢຊູ ກຣີດ ຊົດ ເລືອຍໆ! ໂອນ ໄຮ ຍ່ອງ ເລືອຍໆ ອັນ ຊົດ ແດີຍ ເລີ່ຍ ກູມໍ! ອາແມນ.*
7 ຕິຮ! ເຍືາ ເນ່! ເຢຊູ ແຕີ່ອ໌ ແຕ ອຶນດີ ຣາມິ່ລ! ປັຣແນີ ມັນເຕຣືາ ກູ່ ນະ ກວາຍ ເຮີມ ອັນ, ກາ ໄລ່ ກາ ຈັ່ດ ອັນ ແຮີ. ກະ ກູ່ ຈຸ່ມ ກວາຍ ກາ ແອີດ ຕຶ່ງ ກູແຕອ໌ ໄນ່, ປັຣແນີ ມັນເຕຣືາ ໄລ່ ເຍືາມ ກູໂກຼຍ໌ ຍ່ອນ ໄລ່ ຕະ ໂລ່ຍຮ ໂຈະ ອັນ. ໄກຣ ລາລື່ ອີ ແກີດ ນ່ະກັອຍ! ອາແມນ.
8 ເຢືາງ ເຈົາຣາຊີ ລາ ເຢືາງ ກາ ອາມົ່ງ ເລືອຍໆ, ແຕ ຕາແບິ ເຕົ່າ ແຕີ່ອ໌ ຊານໍ່, ກະ ເຕົ່າ ຊົດ ອຶນແຍ່ະ ແດີຍ. ນ່ະກັອຍ ເຢືາງ ເຈົາຣາຊີ ປາຍ: "ເກົາ ລາ ແປຼີ ຊອຍ† ເກົາ ລາ ແອີດ ແຕ ຕາແບິ ລາລື່ ເຕົ່າ ແຕີ່ອ໌ ຊານໍ່, ກະ ຈົນ ແຕີ່ອ໌ ປັຣຊົດ ເລີ່ຍ. ເກົາ ຊົດ ປື່ດ ກາເລີຍ ແຕ ກູ່ ຣາມຶ່ຮ ຊົດ ການໍ່ອ໌."
ເຢືາງ ເຈົາຣາຊີ ອາປັຮ ເລືາຍ ຕຶ່ງ ໂບດ ປັດໂມ
9 ເກົາ, ໂຢຮັນ, ລາ ແຊມອາຍ ເຍືາ ຕຶ່ງ ມູ່ ກາ ຊາອຳ. ເກົາ ຈີວ໌ ເລືອຍໆ ຕຸ່ຮ ກັ່ດ ມັນຕຸ ກະ ເຍືາ, ຍ່ອນ ໄຮ ປຣ່ອມ ໂອນ ເຢືາງ ເຈົາຣາຊີ ຕະ ຊົດ ໄຮ. ຊານໍ່ ເນົ່າ ໂກບ ດໍອ໌ ເກົາ ຕຶ່ງ ໂບດ ປັດໂມ, ຍ່ອນ ເກົາ ອາຕີ ປັຣນາຍ ເຢືາງ ເຈົາຣາຊີ, ກະ ຍ່ອນ ເກົາ ອາຕີ ຣານະ ປຍາຍ໌ ແຕ ເຢຊູ ກຣີດ. 10 ຕຶ່ງ ຕາໄງ ຣາລູ່ ຊາງ ເຢືາງ ເຈົາຣາຊີ, ຣາເວືາຍ ເຢືາງ ເຈົາຣາຊີ ແກີດ ຊົດ ຕຶ່ງ ຣາງຶ່ຮ ເກົາ. ກະ ເບີນ ມວຍ ຊຽງ ອາຕີ ເຣ່ງ ລາລື່ ຢັ່ຮ ກຣັອງ ເກົາ ນ່ະ ເນົ່າ ປຼົງ ແກ. 11 ຊຽງ ກັອຍ ແປຣີ ເກົາ ປາຍ: "ອຶງເຄາະ ໄມ່ ຄຽນ ຕຶ່ງ ປຶ່ງ ກູ່ ຣາມຶ່ຮ ກາ ໄມ່ ເຮີມ; ເຈີ່ ໄມ່ ພາອ໌ ໂອນ ຕາປູ່ລ ມູ່ ກວາຍ ກາ ຊາອຳ ແອີດ ຕຶ່ງ ມັຮ ເມືອງ ນ່ະໄນ່: ເອເພໂຊ, ຊະມີນາ, ເປຄາໂມ, ທົວເຕຣາ, ຊາເດ, ພີລາເດັນເພຍ, ກະ ລາວດີເກອາ."
12 ເຈີ່ ເກົາ ລົ່ບ ເນ່ ປໍ ກຣັອງ ຢໍອ໌ ອີ ເຮີມ ອັນ ກາ ອາຕີ ເກົາ. ເກົາ ເຮີມ ຕາປູ່ລ ລຳ ໂຣ່ງ ຕາກຍາງ ເນົ່າ ຕະ ແຕ ແຢງ. 13 ກະ ເກົາ ເຮີມ ຣູ່ບເຣືາງ ນ່ະ ກອນ ເຢືາງ ແກີດ ກວາຍ ແອີດ ອຶນດີ ຕາປູ່ລ ລຳ ໂຣ່ງ ຕາກຍາງ ກັອຍ. ອັນ ກັອຍ ແຊິບ ອາຢັ່ອຮ ຕ່ອງ ແຕີ່ອ໌ ປໍ ອາເຢີງ, ກະ ອັນ ປ່ະ ຊັຣວະ ແຢງ ຕຶ່ງ ອາເປີ່ມ ອັນ. 14 ໂຊະ ແປຼີ ອັນ ກຼໍອ໌ ນ່ະ ໂຊະ ແກະ ແຕີລາ ກູປາຍຮ;‡ ມັ່ດ ອັນ ແກີດ ນ່ະ ປັຣລາ ອູ່ຍຮ. 15 ອາເຢີງ ອັນ ຣາເຣືາອ໌ ລາຈັ່ຮ ລາລື່ ນ່ະ ຊາປັ່ນ ຕາແບິ ແມິ່ມ ເນົ່າ ໂຕະ. ກະ ຊຽງ ອັນ ນ່ະ ໂຮ ແດີອ໌ ປື່ດ. 16 ຕຶ່ງ ອາຕີ ອາຕ່ຳ, ອັນ ຢຸມ ຕາປູ່ລ ກຼອງ ມັນໂຕຣ. ແບອ໌ ອັນ ກູລົລ ອາລັ່ອຮ ມູ ປຼາ ດາວ ກາ ເບິ ບາຣ ກັ່ຮ. ກະ ເມືາງ ອັນ ປັ່ງ ນ່ະ ມັ່ດ ມານາງ ປາເລືາງ ຕຶ່ງ ຕີລມູ່ລ. 17 ພໍກາ ເກົາ ເຮີມ ມານະ ກັອຍ, ເກົາ ແດິມ ແຈ່ະ ອາເຢີງ ອັນ ນ່ະ ເກົາ ກູຈີດ. ມາ ອັນ ຊາປ່ະ ອາຕີ ອາຕ່ຳ ອັນ ຕຶ່ງ ຈະ ເກົາ ກະ ປາຍ: "ອຶນໂຈຍ ອຶງກັອຮ. ເກົາ ແອີດ ແຕ ຕາແບິ ລາລື່, ກະ ເກົາ ແອີດ ຈົນ ແຕີ່ອ໌ ປັຣຊົດ. 18 ເກົາ ລາ ເຢືາງ ອາມົ່ງ. ເກົາ ກູຈີດ ເຈີ່, ມາ ຊານໍ່ ເກົາ ອາມົ່ງ ຊົດ ແດີຍ ເລີ່ຍ ກູມໍ. ເກົາ ເບີນ ອຳນາດ ແຕ ຣາມຶ່ຮ ກູຈີດ ກະ ເກົາ ເບີນ ກອນ ກາແຈ ກາ ເຕ່ອ໌ ເປິຮ ອຶນຕຸ ກາ ເບີນ ກວາຍ ກູຈີດ ແອີດ. 19 ນ່ະກັອຍ, ອຶງເຄາະ ໄມ່ ຄຽນ ມັຮ ຣາມຶ່ຮ ກາ ໄມ່ ເຮີມ ເຈີ່, ກະ ມັຮ ຣາມຶ່ຮ ໄມ່ ເຮີມ ຊານໍ່, ກະ ມັຮ ຣາມຶ່ຮ ກາ ອີ ແຕີ່ອ໌ ອຶນຕູ່ນ. 20 ຊານໍ່ ເກົາ ອາຕີ ແຈງ ໂອນ ໄມ່ ດັງ ແຕ ຕາປູ່ລ ກຼອງ ມັນໂຕຣ ກາ ໄມ່ ເຮີມ ເກົາ ຢຸມ ຕຶ່ງ ອາຕີ ອາຕ່ຳ, ກະ ແຕ ຕາປູ່ລ ໂຣ່ງ ຕາກຍາງ ແຢງ. ຕາປູ່ລ ກຼອງ ມັນໂຕຣ, ລາ ຊາກຳ ແຕ ມັຮ ເທວາດາ ກາ ຈ່ອຍ ຕຶ່ງ ຕາປູ່ລ ມູ່ ກວາຍ ກາ ຊາອຳ. ກະ ຕາປູ່ລ ໂຣ່ງ ຕາກຍາງ ແຢງ, ລາ ຊາກຳ ແຕ ຕາປູ່ລ ມູ່ ກວາຍ ກາ ຊາອຳ ກັອຍ."
* 1:6 ປັຣນາຍ 'ອາແມນ' ອາຕີ ລັ່ຮ ລາ 'ກຣັ່ກ ນ່ະກັອຍ' ແຕີລາ 'ແຊອ໌ ໂອນ ແກີດ ນ່ະກັອຍ.' † 1:8 ຕຶ່ງ ປັຣນາຍ ກຣີກ ອັນ ປາຍ: "ເກົາ ລາ ອາລະພາ ກະ ໂອເມຄາ." 'ອາລະພາ' ລາ ຕາແບິ ກະ 'ໂອເມຄາ' ລາ ປັຣຊົດ ແຕ ມັຮ ໂຕ ຕຶ່ງ ປັຣນາຍ ກຣີກ. ‡ 1:14 ຕຶ່ງ ປັຣນາຍ ກຣີກ ປາຍ ລັ່ຮ ລາ: "ຮິມະ."