17
1 ຄາອ໌ ໄຮ ຈາ ແອີງ ໂດຍ ເມືາດ ມາ ຣາງຶ່ຮ ໄຮ ແອີດ ອຽນ ອໍ,
ແຕ ໄຮ ຈາ ເປ່ລ ຣໍ່ອ໌ ມາ ຕຶ່ງ ດຸງ ຣາໂລຍຮ ຣາແລັຮ ຣາແຈັ່ຮ ຣາຢັອງ.
2 ກວາຍ ຊູລ ຣາໄງ່ອ໌ ຣາລັ່ງ, ແກີດ ຊົດ ກາເລີຍ ແຕ ກອນ ຣາເລົາ ເນືາຍ ກາ ປາຍ ໂບຼດ ໂຊດ ບຼັລ;
ກະ ກວາຍ ຊູລ ກັອຍ ເບີນ ຣັ່ບ ປູ່ດ ແຕ ມູ່ນ ມູເຈິງ ມັຮ ແຊມອາຍ ກວາຍ ຕຶ່ງ ດຸງ ກັອຍ ເຕ່.
3 ປຣະ ແຢງ ອຶງເຄາະ ເນົ່າ ລ່ອງ ຕຶ່ງ ອູ່ຍຮ;
ມູເຈິງ ກັອຍ ເຕ່ ເຢືາງ ເຈົາຣາຊີ ລ່ອງ ຣາງຶ່ຮ ຣາແຮີ ກວາຍ.
4 ກວາຍ ແຣັ່ງ ດຸ ຊາງັດ ປັຣນາຍ ເນົ່າ ກັຣຈຸ່ກ;
ກວາຍ ອາໂລກ ດຸ ຊາງັດ ປັຣນາຍ ຣາພິ.
5 ກວາຍ ອາແລ່ະ ກາ ກາຈັງ ເຈືາດ ພາມາດ ເຣືາງ ກວາຍ ກາດີດ, ລາ ອັນ ພາມາດ ເຢືາງ ເຈົາຣາຊີ ກາ ແຕງ ກວາຍ ກັອຍ ເຕ່.
ກວາຍ ອາແລ່ະ ປາຍຽມ ຍັ່ບ ກວາຍ ກາ ເກຣ່າະ ກຣຍາດ, ກວາຍ ກັອຍ ເຢືາງ ເຈົາຣາຊີ ໂຈະ ໂຕ່ດ.
6 ມັຮ ກອນ ອາເຈົາ ແກີດ ນ່ະ ກຸນຕຣວາອ໌ ໂອນ ກວາຍ ເທົາ;
ມູເຈິງ ອຶມເປ່ອ໌ ອຶມປໍ່ ຕະ ໂອນ ກອນ ໄລ່ ຊັອງ ຣໍ່ອ໌ ຣາງຶ່ຮ.
7 ກວາຍ ຊາກູລ ປາຍ ນານ່ະ ຕາ ແກີດ ເກືາ ກາຮາ ນານ່ະ ຕາ ແກີດ ແບຼງ;
ມູເຈິງ ກັອຍ ເຕ່, ປັຣນາຍ ກວາຍ ຊົດ ຕາ ເບີນ ຣາປຍາຍ໌ ກະ ປັຣນາຍ ອາໂລກ.
8 ກວາຍ ກາ ມັ່ກ ປຣະ ບຸ່ນ, ຣາມຶ່ຮ ກັອຍ ແກີດ ອຳນາດ ໂອນ ອັນ;
ຍ່ອນ ປໍ ແລ່ະ ອັນ ອີ ເປາະ, ກະ ອຶນເຕົ່າ ອັນ ອີ ຕະ, ລາ ເຕ່ອ໌ ອຶນແຍ່ະ.
9 ກວາຍ ອາແລ່ະ ອີ ຣາຕອຍ ກະ ເຢົ່າ, ອຶງເຄາະ ອັນ ດັງ ຕັຮ ໂລ່ຍຮ ເຢົ່າ;
ມາ ກວາຍ ດຸ ລາລຶ່ບ ເລືອຍໆ ໂລ່ຍຮ ເຢົ່າ, ອັນ ກັອຍ ຕະ ໂອນ ແກີດ ຣາໂລຍຮ.
10 ກາແອັຮ ມວຍ ກຼອງ, ລາ ເບີນ ເກືາ ລາລື່ ໂອນ ກວາຍ ຣາໄງ່ອ໌ ຣາລັ່ງ,
ກາເລີຍ ແຕ ເນົ່າ ປຍາຍຮ ກວາຍ ຊາກູລ ມວຍ ຣ່ອຍ ເຮີບ.
11 ກວາຍ ຕາ ອໍ ຈໍ່ອ໌ ເລືອຍໆ ອີ ຣາຈິ່ລ ກະ ກວາຍ ຊົດ;
ນ່ະກັອຍ ກວາຍ ຊົດ ອັນ ແປຣີ ກວາຍ ຊາອ໌ ເປາະ ຄານາບ ລັ່ຮ ກວາຍ ກັອຍ.
12 ຄາອ໌ ຣາມົຮ ຊາເກົ່າ ກັນ ເນົ່າ ຕາແບິ ປາໂຣນ ກອນ ອັນ,
ແຕ ຣາມົຮ ກວາຍ ຊາກູລ ກາ ຕະ ຢຸ່ຮໆ ເລືອຍໆ.
13 ຄັນ ກວາຍ ຕະ ຣານະ ຕາ ອໍ ເຕ່ນ ຣານະ ອໍ,
ຣານະ ຕາ ອໍ ຕາ ເກີ່ຍ ແວັດ ແຕ ດຸງຊູ ກວາຍ ກັອຍ.
14 ຄັນ ຈີຈໍ່ອ໌ ຢໍອ໌ ອີ ໂອນ ຣາໂລຍຮ, ລາ ມູເຈິງ ລຸ່ຮ ການີ່ງ ແດີອ໌;
ນ່ະກັອຍ ອຶງເຄາະ ຕາງິ່ດ ແຕິ່ ແຕ ຣາໂລຍຮ ລາລື່.
15 ບາຣ ຣາມຶ່ຮ ກາ ເຢືາງ ເຈົາຣາຊີ ຊາອັຣ ລາ ນ່ະໄນ່:
ຕູນ ອາແປັດ ກວາຍ ຕາ ເບີນ ໂລ່ຍຮ, ກະ ອາໂຣຍຮ ກວາຍ ໂລ່ຍຮ ແຕ ອຶນໂຍ່ງ ອັນ ຣັ່ບ ໂຕ່ດ.
16 ໂລ່ ເມືາດ ກວາຍ ຊາກູລ ອາປິ່ດ ປຣະ ອີ ແຈີງ ຣາໄງ່ອ໌ ຣາລັ່ງ,
ຍ່ອນ ກວາຍ ກັອຍ ເຈຍ ຕາ ເບີນ ຊາປຸ່ຮ ອຶນເຕົ່າ.
17 ເຢົ່າ ຣາຕອຍ, ໄລ່ ມານະ ອາໂຢ່ະ ມານະ ກູ່ ຣາໄງ;
ກະ ແຊມອາຍ ມານະ ງື່ ຣາຈ່ອຍ ມານະ ແຕີ່ອ໌ ຕຸ່ຮ ກັ່ດ.
18 ແອີງ ກວາຍ ຊາກູລ ແຕິ່ ກາ ປຣ່ອມ ກ່ຳ ຕູ່ ໂອນ ກວາຍ ການໍ່ອ໌,
ກະ ມັ່ກ ລັບ ຕູ່ ຕາງ ເຢົ່າ.
19 ກວາຍ ມັ່ກ ຣາໂລຍຮ ລາ ມູເຈິງ ອັນ ປາຊິ ອາກັນ ໂລ່ຍຮ.
ກວາຍ ຕະ ງັ່ຮ ຕົ່ງ ໂຢງ ປັຣໂອດ ປາຍ ຊຸ, ລາ ອັນ ຈາຈໍ່ອ໌ ອີ ອາປິ່ດ ຈະ ເບີມ.
20 ກວາຍ ຣາງຶ່ຮ ຣາແຮີ ໂກ່ະ ຕາ ເຕ່ອ໌ ເບີນ ຣາມຶ່ຮ ອໍ;
ກະ ກວາຍ ຕະ ອຶນຕີ ອາໂລກ, ເມ່ນ ອັນ ແກີດ ປິ່ດ ນ່ະ ຣາໄບຮ ກັລໄດຮ ນ່ະ ມັນຈິ່ລ.
21 ອຶມເປ່ອ໌ ອຶມປໍ່ ເບີນ ກອນ ຊາກູລ, ໄລ່ ແກີດ ຕຸ່ຮ ງໍ່ ຕຶ່ງ ຣາງຶ່ຮ;
ຄັນ ກອນ ເນົ່າ ກາ ເຮາະ, ລື່ ຕາ ເກີ່ຍ ເບີນ ຣໍ່ອ໌ ບູຍ.
22 ຣາງຶ່ຮ ຣໍ່ອ໌ ບູຍ ແກີດ ນ່ະ ຣາເຮົາ ແບຼງ ໂອນ ຈະຈັ່ນ ບັນ ເຣ່ງ;
ມາ ຣາງຶ່ຮ ງໍ່ ຕະ ໂອນ ຈະ ກວາຍ ແກີດ ອອຍ໌ ຣັ່ອຮ ກັອຮ ຊາລ.
23 ກວາຍ ຕາ ອໍ ຣັ່ບ ປຣະ ເນົ່າ ບຸ່ນ ແກຣ່ະໆ;
ໂອນ ປັຣຈີນ ປັຣນາຍ ຮັກບັງ ຊັງບຍາງ.
24 ກວາຍ ຣາໄງ່ອ໌ ຣາລັ່ງ ລາແຮິຮ ລາແຮີບ ຈໍ່ອ໌ ຣາມຶ່ຮ ຣາໄງ່ອ໌ ຣາລັ່ງ;
ມາ ກວາຍ ຊາກູລ ລາແດິຮ ລາແດີບ ກູ່ ຮັອງ ດຸງ ຕາຣົ່ງ ຊູ.
25 ກອນ ຣາເລົາ ຊາກູລ ຕະ ໂອນ ອຶມເປ່ອ໌ ອຶມປໍ່ ແກີດ ງໍ່;
ອັນ ຕະ ໂອນ ໄລ່ ແກີດ ຕຣຍາອ໌ ຕຶ່ງ ຣາງຶ່ຮ ຣາແຮີ.
26 ຕາ ເບີນ ປຍາຍ໌ ຕະ ໂຕ່ດ ກວາຍ ຕາ ເບີນ ໂລ່ຍຮ,
ແຕີລາ ປຍາຍຮ ກວາຍ ຕານັ່ອງ ຕາປຶ່ງ.
27 ກວາຍ ດັງ ຊາອຶ່ຍ, ອັນ ຕາ ເບີນ ຢໍອ໌ ອີ ປາຍ ລຶ່ບ ຕາ ລຶ່ບ;
ກວາຍ ຊາປຸ່ຮ ຊາອຶ່ຍ ເຈີ່, ອັນ ເບີນ ຣາງຶ່ຮ ລາວິ່ ນ່ະ ດາຍ ລາເວືາຍ ນ່ະ ແດີອ໌.
28 ຄັນ ກວາຍ ຊາກູລ ມາ ແອີດ ຣາງຍາອ໌, ລາ ເນົ່າ ຄຶ່ດ ປາຍ ອັນ ດັງ;
ກະ ຄັນ ອັນ ກູແມມ ແບອ໌, ເນົ່າ ປາຍ ອັນ ເບີນ ຣາງຶ່ຮ ຣາໄງ່ອ໌ ຣາລັ່ງ.