14
1 ມັນແຊມ ຣາໄງ່ອ໌ ຣາລັ່ງ ເຕ່ອ໌ ແກີດ ດຸງ ແກີດ ຊູ;
ມາ ມັນແຊມ ຊາກູລ ຕະ ໂອນ ດຸງຊູ ອັນ ເບີມ ແກີດ ປິ່ດ ປວາດ.
2 ກວາຍ ຕານັ່ອງ ຕາປຶ່ງ ຢຳນັ່ບ ເຢືາງ ເຈົາຣາຊີ;
ມາ ກວາຍ ໂກ່ະ ກາດີ ກີ່ ກາດູດ ພູມາດ ເຢືາງ ເຈົາຣາຊີ.
3 ປັຣນາຍ ໂອດ ແຕ ກວາຍ ຊາກູລ ແກີດ ນ່ະ ກ່ອນ ວັ່ດ ຈະ ອັນ ເບີມ;
ມາ ປັຣນາຍ ກວາຍ ຣາໄງ່ອ໌ ຣາລັ່ງ ກຸ່ມກຍາອ໌ ເລືອຍໆ ອັນ.
4 ຄັນ ແອິ ຕາຣຍາອ໌ ໄທ ເນືາ, ຊູ ທຣໍ ແກີດ ຊານັອຮ ເມືາດ;
ມາ ຄັນ ອີ ເບີນ ທຣໍ ປັ່ນ ຊູ ລາ ອຶງເຄາະ ເບີນ ຕາຣຍາອ໌ ໄທ ເນືາ.
5 ພາເຍືານ ກາ ເນົ່າ ເຕ່ອ໌ ຢຳ, ລາ ກວາຍ ກາ ປາຍ ແອີງ ປັຣນາຍ ປຍາຍ໌;
ມາ ພາເຍືານ ກາ ເນົ່າ ຕາ ເຕ່ອ໌ ນັ່ບ, ລາ ກວາຍ ກາ ປາຍ ແອີງ ປັຣນາຍ ອາໂລກ.
6 ກວາຍ ກາ ມັ່ກ ພາມາດ ອຶມປຶ່ ໄລ່ ຈໍ່ອ໌ ຣາໄງ່ອ໌ ຣາລັ່ງ, ລາ ຕາ ເກີ່ຍ ຣາມົຮ;
ມາ ກວາຍ ກາ ຕາໄບອ໌ ຣຍານ ໄຈ ລາລື່ ດັງ.
7 ອຶງເຄາະ ແອີດ ເຢີ່ງ ແຕ ກວາຍ ຊາກູລ,
ຍ່ອນ ອັນ ຕາ ເຕ່ອ໌ ອາຣຍານ ໄມ່ ມວຍ ຣາມຶ່ຮ ອຶນເຕົ່າ.
8 ກວາຍ ຣາໄງ່ອ໌ ຣາລັ່ງ ເຕ່ອ໌ ຣຽຮ ມັຮ ເງ່ ປຍາຍ໌ ອີ ຕະ ຣານະ;
ມາ ກວາຍ ຊາກູລ ອາລັ່ອຮ ແອີງ ເງ່ ອາໂລກ ຊັອງ.
9 ກວາຍ ຊາກູລ ຕາ ເບີນ ຣາບູລ ອຶນເຕົ່າ ອັນ ຕະ ຣານະ ໂລ່ຍຮ;
ມາ ກວາຍ ຕານັ່ອງ ອໍ, ອັນ ຕະ ຣໍ່ອ໌ ຣາງຶ່ຮ ເຢືາງ ເຈົາຣາຊີ.*
10 ຕຶ່ງ ຣາງຶ່ຮ ກູ່ ນະ ກວາຍ ເບີນ ຣາມຶ່ຮ ອຶນຕັງ ອາແຮັຣ ກະ ເບີນ ຣາມຶ່ຮ ຣໍ່ອ໌;
ມາ ຕາ ເບີນ ເນົ່າ ການໍ່ອ໌ ເຕ່ອ໌ ຣາຈຸງ ແຕ ມັຮ ຣາມຶ່ຮ ກັອຍ.
11 ດຸງ ກວາຍ ແຣັ່ງ ແກີດ ປິ່ດ ນ່ະ ຣາໄບຮ ກັລໄດຮ ນ່ະ ມັນຈິ່ລ;
ມາ ດຸງ ກວາຍ ຕານັ່ອງ ອໍ ແກີດ ຊຸ ເບີນ ເຕີນ ປໍອ໌ ອໍ ອາຊັອຮ.
12 ເບີນ ມວຍ ຣານາ ກວາຍ ຄຶ່ດ ປາຍ ປຍາຍ໌,
ມາ ແຕີ່ອ໌ ປັຣຊົດ ຣານາ ກັອຍ ເດີງ ປໍ ອຶນຕຸ ກູຈີດ.
13 ອຶມປຶ່ ໄຮ ເຮີມ ກວາຍ ກາຈັງ, ມາ ໄຮ ຕາ ດັງ ປຍາຍ໌ ຕຶ່ງ ຣາງຶ່ຮ ອັນ ຊັອງ ງໍ່ ລາ ເບີນ;
ກະ ພໍກາ ແວັດ ຣໍ່ອ໌ ບູຍ, ເຈີ່ ແຕີ່ອ໌ ງໍ່ ແອັນ.
14 ກວາຍ ແຣັ່ງ, ລື່ ອັນ ເບີນ ຣັ່ບ ລັ່ຮ ເກືາ ແຣັ່ງ;
ມາ ກວາຍ ອໍ ເບີນ ຣັ່ບ ລັ່ຮ ເກືາ ອໍ, ຍ່ອນ ແຕ ຣານະ ອໍ ກາ ອັນ ຕະ.
15 ກວາຍ ຊາກູລ ຊັອງ ເນົ່າ ປາຍ ອຶນເຕົ່າ, ລາ ອັນ ຊາງັດ ອຶນແຍ່ະ;
ມາ ກວາຍ ຣາໄງ່ອ໌ ຣາລັ່ງ ຄຶ່ດ ອຶນໂຍ່ງ ເວືາຍ ແຕ ອັນ ຕາຢັຮ.
16 ກວາຍ ຣາໄງ່ອ໌ ຣາລັ່ງ ຢຳນັ່ບ ເຢືາງ ເຈົາຣາຊີ, ກະ ອັນ ວຍາຣ ຕັຮ ແຕ ຣານະ ຕາ ອໍ;
ມາ ກວາຍ ຊາກູລ ຕາ ເບີນ ຕາຕ່ອຍ໌ ໂອນ ກຣັ່ກ, ກະ ອັນ ກຸນເຕົາ ລາລື່ ອີ ຕະ.
17 ຣານະ ກວາຍ ກຸນເຕົາ ເຮາະ ຕະ ລາ ຣານະ ຊາກູລ;
ກະ ເນົ່າ ຊາອັຣ ກວາຍ ຕະ ປຼາ.†
18 ກວາຍ ຊາກູລ ຣັ່ບ ເກືາ ແຕ ຣານະ ປຼຸງ;
ມາ ກວາຍ ຣາໄງ່ອ໌ ຣາລັ່ງ ຣັ່ບ ລັ່ຮ ເກືາ ແກີດ ດັງ ລາລື່ ແອັນ.
19 ປັຣແນີ ມັນເຕຣືາ ກວາຍ ແຣັ່ງ ລື່ ຄຣາບ ກູກຸຮ ກວາຍ ອໍ;
ໄລ່ ແຕີ່ອ໌ ປໍ ງັ່ຮ ຕົ່ງ ດຸງ ກວາຍ ຕານັ່ອງ ອໍ, ເຈີ່ ແຊອ໌ ອັນ ຈ່ອຍ.
20 ກວາຍ ກາດີດ ເນົ່າ ຕູນ ມານັ່ຮ, ກວາຍ ອາລັ່ຮ ເນົ່າ ຕູນ ຕູຕວຍ໌;
ມາ ກວາຍ ຊຸ, ເບຼີ ເນົ່າ ອີ ອຶງແຮງ, ອຶນຊີ່ງ ເນົ່າ ອີ ຢູບ.
21 ຄັນ ກວາຍ ອາແລ່ະ ຢໍອ໌ ອີ ແອີດ ຣໍ່ອ໌ ບູຍ, ອຶງເຄາະ ອັນ ອາໂຢ່ະ ຕະ ມັຮ ກວາຍ ກາດີດ:
ມາ ກວາຍ ອາແລ່ະ ພູມາດ ກວາຍ ການໍ່ອ໌, ກວາຍ ກັອຍ ຕະ ໂລ່ຍຮ.
22 ກວາຍ ອາລັ່ອຮ ເງ່ ອີ ຕະ ຣານະ ຕາ ອໍ, ລື່ ອັນ ແກຼິ ຣານາ;
ມາ ກວາຍ ກາ ອາລັ່ອຮ ເງ່ ອີ ຕະ ຣານະ ອໍ, ເນົ່າ ອາໂຢ່ະ ລັ່ຮ ອັນ ກະ ຕະ ຕານັ່ອງ ຕາປຶ່ງ ໂຈະ ອັນ.
23 ກວາຍ ແທຣິງ ເບີນ ໂດຍ ຕາ ຣາລໍ່ ທຣໍ ຕາ ຣາລິ່ຮ;
ມາ ກວາຍ ປາໂລງ ບີ່ອ໌ ປັຣນາຍ ປາຍ ບີ່ອ໌ ຊັນຕອຍ໌, ແກີດ ຕຸ່ຮ ກາດີດ.
24 ກວາຍ ຣາໄງ່ອ໌ ຣາລັ່ງ ເບີນ ຣັ່ບ ມັຮ ມູ່ນມັ່ງ ຊັງ ຊານາ,
ມາ ກວາຍ ຊາກູລ ຣັ່ບ ລັ່ຮ ເກືາ ຕາປູ່ນ ຣານະ ຊາກູລ ກາ ໄລ່ ຕະ.‡
25 ພາເຍືານ ກາ ຕະ ອຶນຕີ ປຍາຍ໌, ລາ ອັນ ຈ່ອຍ ມັຮ ກວາຍ ໂອນ ເບີນ ອາມົ່ງ;
ມາ ກວາຍ ອາຕີ ຕາ ເບີນ ຕານັ່ອງ, ອັນ ລາ ກວາຍ ຈິ ເຢົ່າ.
26 ກວາຍ ຢຳນັ່ບ ເຢືາງ ເຈົາຣາຊີ ແອີດ ກຼີດ ກຼອດ ຈອດ ອໍໍ,
ກະ ກອນ ອາເຈົາ ອັນ ຕາ ເບີນ ປິ່ດ ຣາແປີບ ແຢີບ ຣາເວືາຍ.
27 ຢຳນັ່ບ ເຢືາງ ເຈົາຣາຊີ ລາ ນ່ະ ປັຣໂລ່ຍ໌ ແດີອ໌ ໂອນ ກວາຍ ເບີນ ອາມົ່ງ,
ດໍອ໌ ເຕ່ອ໌ ຈ່ອຍ ໂອນ ແວັດ ແຕ ກູຈີດ.
28 ເຕືາວ ປັຣເຍືາ ກາ ເບີນ ກຼຶ່ງ ກອນແຊມ, ອັນ ແກີດ ຊະເຢືາງ ປັຣເລືາງ ປາເນົາ;
ມາ ເຕືາວ ປັຣເຍືາ ກາ ແອິ ກອນແຊມ, ອັນ ແອິ ອຳນາດ ອຶນເຕົ່າ.
29 ຣາໄງ່ອ໌ ລາລື່ ກວາຍ ກາ ຈາ ອຶງກ່ອຍ ນ່ອຍ໌ ງ່ອຍ໌ ອຶງກ່ອຍ ອາຕີ;
ມາ ກວາຍ ມິ່ດ ອາອຸ່ງ ປຸ່ງ ລັງໄກຮ ລາ ກວາຍ ຊາກູລ.
30 ເບີນ ຣາງຶ່ຮ ອຽນ ອໍ ຕະ ໂອນ ຈະຈັ່ນ ແກີດ ບັນ ເຣ່ງ;
ມາ ຣາງຶ່ຮ ຊັຣແມງ ກູມິ່ ຕະ ໂອນ ຈະຈັ່ນ ແກີດ ຊາຣີ່ ຊາກໍ່.
31 ກວາຍ ອາແລ່ະ ຕະ ຕຸ່ຮ ກວາຍ ກາດີດ, ລາ ມູເຈິງ ອັນ ພູມາດ ເຢືາງ ກາ ແຕງ ກວາຍ ກັອຍ;
ມາ ກວາຍ ອາແລ່ະ ກາ ອາໂຢ່ະ ຕະ ກວາຍ ແອິ ຊັຣນາ ເລືາ ອຶນແຕີດ, ລາ ອັນ ຢຳນັ່ບ ເຢືາງ ເຈົາຣາຊີ.
32 ພໍກາ ອາກັນ ກູຈີດ ປິ່ດ ແຕີ່ອ໌, ກວາຍ ແຣັ່ງ ແກີດ ຊາແຣັຮ ຊາຣວຍ ຍ່ອນ ໄລ່ ຕະ ຕາມມັຮ;
ມາ ກວາຍ ຕານັ່ອງ ອໍ ເບີນ ອຶນຕຸ ອຽນ ອໍ ຍ່ອນ ໄລ່ ຕະ ຕານັ່ອງ ຕາປຶ່ງ.
33 ຣາໄງ່ອ໌ ຣາລັ່ງ ດັຮ ຕຶ່ງ ຣາງຶ່ຮ ກວາຍ ດັງ ຊາອຶ່ຍ;
ມາ ອາກັນ ຣາໄງ່ອ໌ ຣາລັ່ງ ຕາ ເບີນ ດັຮ ຕຶ່ງ ຣາງຶ່ຮ ກວາຍ ກາ ຊາກູລ.
34 ກວາຍ ຕານັ່ອງ ອໍ ຕະ ໂອນ ກຣວາງ ແກີດ ປື່ດ ອາຊັອຮ;
ມາ ກວາຍ ໂລ່ຍຮ ຕະ ໂອນ ກຣວາງ ໄລ່ ແກີດ ກູມາລ ຕະ.
35 ເຕືາວ ປັຣເຍືາ ຊັອງ ຣໍ່ອ໌ ຣາງຶ່ຮ ໂຈະ ມັຮ ກວາຍ ຕະ ຣານະ ອັນ ກາ ຣາໄງ່ອ໌ ຣາລັ່ງ;
ມາ ເຕືາວ ປັຣເຍືາ ຊັອງ ອຶງຄື່ນ ໂຈະ ມັຮ ກວາຍ ກາ ຕະ ໂອນ ອັນ ແກີດ ກູມາລ.
* 14:9 ຣານາ 9 ໄນ່ ຕາ ເບີນ ແຈງ ຕຶ່ງ ປັຣນາຍ ເຮັບເຣີ. ເບີນ ເນົ່າ ອາຕີ ປາຍ: ‘ເຢືາງ ເຈົາຣາຊີ ພູມາດ ກວາຍ ແຣັ່ງ.’ † 14:17 ປັຣນາຍ ເຮັບເຣີ ຕຶ່ງ ຣານາ 17 ໄນ່ ຕາ ເບີນ ແຈງ. ເບີນ ກວາຍ ການໍ່ອ໌ ອາຕີ ປາຍ: ‘ມາ ກວາຍ ຣາໄງ່ອ໌ ຣາລັ່ງ ແອີດ ຣາງຍາອ໌ ຊັອງ.’ ‡ 14:24 ຣານາ 24 ໄນ່ ຕາ ເບີນ ແຈງ ຕຶ່ງ ປັຣນາຍ ເຮັບເຣີ.