25
ໂຊໂລໂມນ ປາຍ ປາລີ່ ພາຍາ ເຕີມ ແອັນ
1 ໄນ່ ລາ ມັຮ ປັຣນາຍ ປາລີ່ ພາຍາ ເຕືາວ ປັຣເຍືາ ໂຊໂລໂມນ ປາຍ ເຕີມ ແອັນ;
ມັຮ ກວາຍ ຕະ ຣານະ ເຕືາວ ປັຣເຍືາ ເຮເຊກີຢາ ຕຶ່ງ ກຣວາງ ຢູດາຍ ຄຽນ ດວຍ໌ ລັ່ຮ ມັຮ ຣາມຶ່ຮ ໄນ່.
2 ກູ່ ຣານະ ກາ ເຢືາງ ເຈົາຣາຊີ ປາໂຕ່ະ ດໍອ໌ ລາ ອາປັຮ ອຳນາດ ອາງອື່ຣ ແຕ ອັນ;
ກະ ກູ່ ຣາມຶ່ຮ ກາ ມັຮ ເຕືາວ ປັຣເຍືາ ອາລັ່ອຮ ໂອນ ດັງ, ລາ ອາປັຮ ອຳນາດ ປື່ດ ແຕ ອັນ ເຕ່.
3 ໄຮ ຕາ ເຕ່ອ໌ ດັງ ແຕ ມັຮ ຣານະ ເຕືາວ ປັຣເຍືາ ແອີດ ຄຶ່ດ;
ຍ່ອນ ຣາງຶ່ຮ ອັນ ລາ ຕີ່ ກວາ ປຣັ່ຮ ຕາວັ່ຮ ກວາ ກຣວາງ.
4 ອຶງເຄາະ ໂຕະ ປຣະ ໂອນ ຊາແຣັຮ ລັ່ອຮ ອຶນແຍ່ະ ເວືາຍ,
ເຈີ່ ກວາຍ ເຈືາງ ເຕ່ອ໌ ອີດ ປຣະ ກັອຍ ຕະ ເກຣີ່ງ ປັຣໂອດ.
5 ມູເຈິງ ກັອຍ ເຕ່, ອຶງເຄາະ ຕູ່ຍຮ ຕັຮ ມັຮ ກວາຍ ຕາ ອໍ ແຕ ເມືາງ ເຕືາວ ປັຣເຍືາ;
ເຈີ່ ອັນ ເຕ່ອ໌ ຕະ ຊົດ ແກີດ ຈັບ ຍ່ອນ ອັນ ປັຣຈີນ ຕານັ່ອງ ຕາປຶ່ງ ລາລື່.
6 ແຕີ່ອ໌ ໄມ່ ຕາຢຶ່ງ ຢັ່ຮ ເມືາງ ເຕືາວ ປັຣເຍືາ,
ໄມ່ ອຶນໂຈຍ ຕະ ນ່ະ ເນືາຍ.
7 ຄາອ໌ ໂອນ ເຕືາວ ປັຣເຍືາ ອາຊັອຮ ອຳນາດ ໄມ່,
ແຕ ອັນ ອາລິ່ຮ ອຳນາດ ໄມ່ ກະ ໂອນ ກວາຍ ການໍ່ອ໌ ແອັນ ເຕ່ນ ໄມ່.
8 ແຕີ່ອ໌ ໄມ່ ເຮີມ ເນົ່າ ຕະ ຣານະ ຕາ ອໍ ອຶນເຕົ່າ,
ອຶນໂຈຍ ກຸນເຕົາ ອາແຕີ່ອ໌ ປໍ ອຶນຕຸ ປັຣຈີນ ປັຣນາຍ.
ອຶງກັອຮ ປຍາຍ໌ ເບີນ ກວາຍ ປາຍ ກູໂຕ ໄມ່ ແຕິ່ ກາ ຕະ ໂລ່ຍຮ,
ຄັນ ນ່ະກັອຍ ນານ່ະ ໄມ່ ອີ ຕະ?
9 ຄັນ ໄມ່ ກະ ເຢົ່າ ໄມ່ ມາ ເບີນ ອຶມພາ ເງ່, ອຶງເຄາະ ເຍືາ ຊັຣຮົງ ເວືາຍ,
ກະ ອຶນໂຈຍ ອາຕີ ກວາຍ ການໍ່ອ໌ ປັຣນາຍ ແກຣ່ະ ກາ ເຍືາ ຊັຣຮົງ.
10 ຄັນ ຕາ ເບີນ ນ່ະກັອຍ, ກູ່ ນະ ດັງ ໄມ່ ຕາ ເຣືາບ ຢຸມ ຣາມຶ່ຮ ແກຣ່ະ;
ເຈີ່ ໄມ່ ແກີດ ກູມາລ ຕະ ຕາ ເກີ່ຍ ປິ່ດ ຊົດ ອາຍຸ່ ຈຸ ກັຣວາງ.
11 ຄັນ ເນົ່າ ອາຕີ ເງ່ ອໍ ກະ ແຈງ,
ໄນ່ ລາ ນ່ະ ຣູ່ບ ເນົ່າ ລູ່ບ ແຕ ປຣະ ແຢງ.
12 ກວາຍ ກາ ຊາງັດ ປັຣນາຍ ກວາຍ ຣາໄງ່ອ໌ ຣາລັ່ງ ຕຽຮ,
ລາ ອັນ ຣັ່ບ ເກືາ ກາເລີຍ ແຕ ແວນ, ແຕີລາ ເກຣີ່ງ ປັຣໂອດ ກາ ຕະ ແຕ ແຢງ ກາ ເຈຍ ອໍ.
13 ນ່ະ ແດີອ໌ ຢິນ ຕະ ໂອນ ກວາຍ ຊູຊອດ ແກີດ ລາຮາງ;
ກວາຍ ຕະ ຣານະ ຕານັ່ອງ ຕາປຶ່ງ, ຕະ ໂອນ ກວາຍ ກາ ແປຣີ ອັນ ເປາະ ຊັອງ ຣໍ່ອ໌ ຣາງຶ່ຮ.
14 ກວາຍ ກາ ເອີອ໌ ອີ ໂອນ ຣັງອອຍ ມາ ອັນ ຕາ ເບີນ ໂອນ,
ລາ ມູເຈິງ ເບີນ ຣາມິ່ລ ກະ ກູຢາລ, ມາ ຕາ ເບີນ ເມືາ.
15 ຄັນ ກວາຍ ຈາ ອຶງກ່ອຍ ນ່ອຍ໌ ງ່ອຍ໌ ອຶງກ່ອຍ ອາຕີ ກວາຍ ຊົດ, ເຕ່ອ໌ ອັນ ຕະ ໂອນ ກວາຍ ຊົດ ຊາງັດ;
ກະ ຄັນ ອັນ ຕະ ອຶນຕີ ລາເມ່ນ ອໍ, ເຕ່ອ໌ ອັນ ຕະ ໂອນ ກວາຍ ຊົດ ຕາປູ່ນ ປັຣນາຍ ອັນ ອາຕີ.
16 ອຶນໂຈຍ ງ່ອຍ໌ ແດີອ໌ ກາຮຍາລ ລວາດ ງື່;
ຄັນ ງ່ອຍ໌ ຊາອຶ່ຍ ເນີ່ມ, ອຶງກັອຮ ປຍາຍ໌ ປາລາງ ຕະ.
17 ອຶນໂຈຍ ເປາະ ຊາອົຮ ເຢົ່າ ເລືອຍໆ,
ຍ່ອນ ອຶງກັອຮ ປຍາຍ໌ ອັນ ຊັອງ ຕາ ເມ່ນ ໄມ່, ເຈີ່ ຊາອັຣ ຕະ ໄມ່ ເລີຍ.
18 ຕູນ ອາແປັດ ກວາຍ ການໍ່ອ໌
ລາ ນ່ະ ອີ ກາຈີດ ອັນ ແຕ ດາວ, ຣາກັລ, ແຕີລາ ກຳ ຊານາ ກາ ປຼາ ລາລື່.
19 ຄັນ ປັ່ອງ ກວາຍ ຕາ ເບີນ ຕານັ່ອງ ຕາປຶ່ງ ແຕີ່ອ໌ ຣາມົຮ ຕຸ່ຮ ກັ່ດ,
ລາ ມູເຈິງ ຈາ ມາ ກາແນງ ແກີດ ຣາໄມ່,
ແຕີລາ ນ່ະ ກວາຍ ໂຢດ ອາເຢີງ ຕາຢັຮ ເປາະ.
20 ຄັນ ລ່ຳ ໂອນ ກວາຍ ງໍ່ ຊາງັດ,
ລາ ນ່ະ ຕວດ ຕຳປັອກ ອັນ ຕຶ່ງ ຕາໄງ ຊາແງດ,
ແຕີລາ ອີດ ບອຍ ອາປຍາອ໌ ຕຶ່ງ ເບິ ອັນ.
21 ຄັນ ກວາຍ ອວານ ໄມ່ ມາ ມາເຍືາຍຮ, ລາ ອຶງເຄາະ ໄມ່ ໂອນ ອັນ ຈາ;
ຄັນ ອັນ ອາເຣືາງ ແດີອ໌, ລາ ອຶງເຄາະ ໄມ່ ໂອນ ອັນ ງ່ອຍ໌.
22 ຕະ ນ່ະກັອຍ, ລາ ຕະ ໂອນ ອັນ ຊັອງ ກູມາລ ຕະ,*
ກະ ເຢືາງ ເຈົາຣາຊີ ລື່ ໂອນ ໄມ່ ເບີນ ເກືາ.
23 ມູເຈິງ ກູຢາລ ຢັ່ຮ ແປີງ ເດີງ ແດີອ໌ ເມືາ,
ມາຮ ກັອຍ ເຕ່ ກວາຍ ອຶນຊອຍ໌ ແບອ໌ ອາແຕີ່ອ໌ ຣາມຶ່ຮ ອວານ.
24 ຄາອ໌ ແອີດ ຊັອງ ຕຶ່ງ ຕຳປວລ ດຸງ,
ແຕ ແອີດ ມວຍ ດຸງ ກະ ລາກວຍ ດຸ ຣາໂລຍຮ ເລືອຍໆ.
25 ຄັນ ຊັອງ ເນົ່າ ຊາບາວ ຣານະ ອໍ ແຕ ອຶນຕຸ ເຢີ່ງ,
ກັອຍ ລາ ມູເຈິງ ງ່ອຍ໌ ແດີອ໌ ຢິນ ບັອງ ຊາແອີດ ອາໂຣ່ະ.
26 ກວາຍ ຕານັ່ອງ ອໍ ມາ ຊາງັດ ກະ ຕາຕູ່ນ ກວາຍ ຕາ ອໍ,
ລາ ມູເຈິງ ແດີອ໌ ປັຣໂລ່ຍ໌ ແກີດ ແປຣິ່, ແຕີລາ ແດີອ໌ ກັອຮ ເບີນ ເນົ່າ ໂຈະ ຣາເຮົາ ບູລ.
27 ຕາ ເບີນ ອໍ ງ່ອຍ໌ ແດີອ໌ ກາຮຍາລ ຮັບ ເນີ່ມ;
ມູເຈິງ ກັອຍ ເຕ່ ຕາ ເບີນ ອໍ ຈໍ່ອ໌ ເລືອຍໆ ໂອນ ເນົ່າ ຍ່ອງ ຈະ ເບີມ.†
28 ກວາຍ ຕາ ດັງ ກຍາອ໌ ຈະ ເບີມ
ລາ ມູເຈິງ ເມືອງ ເບີນ ວຍາງ ເຈີ່ ຣາລຸຮ.
* 25:22 ຕຶ່ງ ຣານາ ໄນ່ ອັນ ປາຍ ນ່ະໄນ່: ‘ຄັນ ເຍືາ ຕະ ນ່ະກັອຍ, ລາ ນ່ະ ເຍືາ ປາໂຣມ ດໍອ໌ ຣາແຮິ ອູ່ຍຮ ຕຶ່ງ ແປຼີ ອັນ.’ † 25:27 ຣານາ 27 ໄນ່ ຕາ ເບີນ ແຈງ ຕຶ່ງ ປັຣນາຍ ເຮັບເຣີ.