13
1 ກອນ ກາ ຣາໄງ່ອ໌ ຣາລັ່ງ ຊາງັດ ປັຣນາຍ ອຶມປໍ່ ອັນ ຕຽຮ ອາຕີ;
ມາ ກວາຍ ກາ ມັ່ກ ຍ່ອງ ຈະ ເບີມ, ອັນ ຕາ ແອອ໌ ເນົ່າ ຕາໄມຮ ອັນ.
2 ກວາຍ ອໍ ເບີນ ຣັ່ບ ເກືາ ຍ່ອນ ແຕ ປັຣໄລຮ ປັຣນາຍ ອັນ ອໍ;
ມາ ກວາຍ ຕາ ອໍ ຢໍອ໌ ອີ ຕະ ແອີງ ຣານະ ຊາອ໌ ຊັອງ.
3 ກວາຍ ດັງ ກຍາອ໌ ແບອ໌ ອັນ ເບີມ, ລາ ອັນ ກຍາອ໌ ຣາງຶ່ຮ ອັນ ເຕ່;
ກວາຍ ຕະ ອຶນຕີ ມາ ຕາ ເບີນ ຄຶ່ດ ອຶນໂຍ່ງ, ລາ ນ່ະ ອັນ ອາປິ່ດ ຈະ ອັນ ເບີມ.
4 ກວາຍ ອາລັ່ຮ ຕາ ດັງ ເບີນ ມັຮ ຣາມຶ່ຮ ອັນ ຢໍອ໌ ອີ ເບີນ;
ມາ ກວາຍ ແທຣິງ, ໂດຍ ແຕີ່ອ໌ ລາລ່ະ ປຣະ ແຕີ່ອ໌ ລາລວຍ.
5 ກວາຍ ຕານັ່ອງ ອໍ ຊາອັຣ ປັຣນາຍ ອາໂລກ;
ມາ ກວາຍ ກາ ຕາ ອໍ ຣາງຶ່ຮ ຕະ ຣານະ ໂອນ ແກີດ ກູມາລ ກະ ຕັງຮາງ.
6 ຣານະ ຕານັ່ອງ ອໍ ບັນ ກຍາອ໌ ກວາຍ ຕະ ປຍາຍ໌;
ມາ ຣານະ ຕາ ອໍ ອາປິ່ດ ກວາຍ ຕະ ໂລ່ຍຮ.
7 ເບີນ ກວາຍ ກາ ກາດີດ ແປັກໆ, ມາ ຕະ ນ່ະ ອັນ ຊຸ ເບີນ;
ມາ ເບີນ ເຕ່ ກວາຍ ຊຸ ເບີນ ເຕີນ ປໍອ໌ ກາ ຕະ ນ່ະ ກວາຍ ກາດີດ.
8 ກວາຍ ຊຸ ເບີນ ເຕ່ອ໌ ໄທ ລັ່ຮ ແດີຍ ອາມົ່ງ ອັນ ແຕ ປຣະ;
ມາ ກວາຍ ກາດີດ ຕາ ເບີນ ເນົ່າ ອີ ປາຕຸ່ຮ ປາຕັລ ອັນ.
9 ກວາຍ ຕານັ່ອງ ອໍ ແກີດ ນ່ະ ຕາບອງ ປາເລືາງ ປັ່ງ ໂປ່ຍ໌;
ມາ ກວາຍ ແຣັ່ງ ແກີດ ນ່ະ ຕາກຍາງ ກາ ລາລີວ ອີ ປັດ.
10 ຣານະ ໂອດ ອາແຕີ່ອ໌ ມັຮ ຣາໂລຍຮ ຣາແລັຮ ຊັອງ;
ມາ ຄາອ໌ ຊາງັດ ປັຣນາຍ ຕຽຮ ດໍອ໌ ແກີດ ກວາຍ ຣາໄງ່ອ໌ ຣາລັ່ງ.
11 ກວາຍ ກາ ເບີນ ມູ່ນມັ່ງ ລຳແບີ, ລາ ປິ່ດ ລຳແບີ ເຕ່;
ມາ ກວາຍ ຊຸ ຍ່ອນ ອັນ ທຣັຮ ປາຮູຣ ຢູຣ ກູມິ່ລ, ລາ ອັນ ແກີດ ຊຸ ອາຊັອຮ ແອັນ.
12 ຄັນ ກວາຍ ແອີດ ອຶງກ່ອງ ງູງຸ່ ງູງູ່ລ ແຕ ມວຍ ຣາມຶ່ຮ ອຶນເຕົ່າ, ຣາງຶ່ຮ ຣາແຮີ ອັນ ແກີດ ລາແກັຮ;
ມາ ຄັນ ຣາມຶ່ຮ ອັນ ອຶງກ່ອງ ລື່ ແຕີ່ອ໌, ຣາງຶ່ຮ ອັນ ຊັອງ ຣໍ່ອ໌ ບູຍ ລາແຮີຍ ລາແຕິ່ຮ.
13 ຣາມຶ່ຮ ຕຸ່ຮ ກັ່ດ ແຕີ່ອ໌ ປໍ ກວາຍ ກາ ພູມາດ ປັຣນາຍ ຕຽຮ;
ມາ ກວາຍ ກາ ຢຳ ປັຣນາຍ ຕາໄມຮ, ອັນ ຕາ ເບີນ ແຢັ່ຮ ອຶງກອຍ ທຣອຍ ອຶງໂກ່ງ.
14 ປັຣນາຍ ກວາຍ ຣາໄງ່ອ໌ ຣາລັ່ງ ອາຕີ ລາ ນ່ະ ປັຣໂລ່ຍ໌ ແດີອ໌ ໂອນ ກວາຍ ເບີນ ອາມົ່ງ,
ດໍອ໌ ເຕ່ອ໌ ຈ່ອຍ ໂອນ ແວັດ ແຕ ກູຈີດ.
15 ກວາຍ ຣາໄງ່ອ໌ ຣາລັ່ງ, ລາ ເນົ່າ ຢຳນັ່ບ;
ມາ ກວາຍ ຕາ ເບີນ ຕານັ່ອງ ຕາປຶ່ງ, ລາ ອັນ ແກີດ ກູຈີດ ປິ່ດ ແດັດ ດຽລ.
16 ກວາຍ ຣາໄງ່ອ໌ ຣາລັ່ງ ຄຶ່ດ ເວືາຍ ແຕ ອັນ ຕະ;
ມາ ກວາຍ ຊາກູລ ອາປັຮ ໂອນ ກວາຍ ການໍ່ອ໌ ເຮີມ ອັນ ເຈຍ ຊາກູລ.
17 ກວາຍ ອາແລ່ະ ເດີງ ປັຣນາຍ ປາເຣິຮ ກາ ມາລ່ຳ ມາລ່ອຍ, ລາ ອັນ ຕະ ຣາລຸຮ ຕຣໍ່ ຣາລໍ່ ວີ່ລ;
ມາ ກວາຍ ປາເຣິຮ ປຍາຍ໌ ລາລື່, ລາ ນ່ະ ອັນ ເດີງ ອາແຕີ່ອ໌ ຣາມຶ່ຮ ອຽນ ອໍ.
18 ກວາຍ ກາ ຕາ ແອອ໌ ເນົ່າ ກາໄຕ່ຮ ອາຕີ, ລື່ ອັນ ແກີດ ກາດີດ ກະ ກູມາລ ຕະ;
ມາ ກວາຍ ອາແລ່ະ ຢຳ ອີດ ມັຮ ປັຣນາຍ ເນົ່າ ກາໄຕ່ຮ ອາຕີ, ລາ ອັນ ເບີນ ຊະເຢືາງ ປັຣເລືາງ ປາເນົາ.
19 ຄັນ ກວາຍ ເບີນ ມັຮ ຣາມຶ່ຮ ອັນ ຊັອງ ຢໍອ໌ ອີ ເບີນ, ລາ ອັນ ຊັອງ ຣໍ່ອ໌;
ມາ ກວາຍ ຊາກູລ ຕາ ເກີ່ຍ ກູໄຣ່ຮ ຕັຮ ມັຮ ຣານະ ຕາ ອໍ.
20 ກວາຍ ອາແລ່ະ ກາ ຣາແຕັດ ກະ ກວາຍ ຣາໄງ່ອ໌ ຣາລັ່ງ, ກວາຍ ກັອຍ ແກີດ ຣາໄງ່ອ໌ ຣາລັ່ງ ເຕ່;
ມາ ຄັນ ອັນ ຣາແຕັດ ກະ ກວາຍ ຊາກູລ, ລາ ອັນ ແກີດ ປິ່ດ ຕາແປດ ແທຣດ ຕາປູ່ນ.
21 ຣານະ ຕຸ່ຮ ກັ່ດ ປວາຍ ກວາຍ ໂລ່ຍຮ ກູ່ ຣາໄງ ກູ່ ຊາເດົາ;
ມາ ກວາຍ ຕານັ່ອງ ອໍ ເບີນ ເກືາ ອໍ ກູ່ ຣາມຶ່ຮ.
22 ກວາຍ ອໍ ດໍອ໌ ມັຮ ມູ່ນ ອັນ ໂອນ ກອນ ອາເຈົາ;
ມາ ມັຮ ມູ່ນ ກວາຍ ແຣັ່ງ, ລື່ ແກີດ ມູ່ນ ກວາຍ ຕານັ່ອງ ອໍ ແອັນ.
23 ອຶມປຶ່ ປຣຽດ ອໍ ທຣໍ ບອງ ຕຶ່ງ ເນືາ ໄທຣ ກວາຍ ກາດີດ,
ມາ ກວາຍ ແຣັ່ງ ໂລ່ບ ອຶນແຍ່ະ ຊັຣນົຮ ກວາຍ ກາດີດ ຈົຮ.
24 ກວາຍ ອາແລ່ະ ມາ ຕາ ເບີນ ປາຕັບ ປານໍ ປາຕໍ ປາກິ່ຣ ກອນ, ລາ ບັອງ ອັນ ຊາອັຣ ກອນ;
ມາ ຄັນ ອັນ ອາໂຢ່ະ ກອນ ອັນ, ອັນ ອຶງເຄາະ ກູດຸ ອາຣຍານ.
25 ກວາຍ ຕານັ່ອງ ອໍ ໂດຍ ພໍ ຈາ ອາກາ ພໍໍ ບຸຮ;
ມາ ກວາຍ ແຣັ່ງ ແກີດ ຕຸ່ຮ ກູປາຍຮ ມາເຍືາຍຮ ໂດຍ ເລືອຍໆ.