12
1 ກວາຍ ອາແລ່ະ ກາ ມັ່ກ ເນົ່າ ຕຽຮ ແຕີ່ອ໌ ອັນ ຕະ ໂລ່ຍຮ, ອັນ ລາ ກວາຍ ດັງ;
ມາ ກວາຍ ອາແລ່ະ ຕາ ມັ່ກ ເນົ່າ ຕຽຮ, ລາ ກວາຍ ຊາກູລ.
2 ເຢືາງ ເຈົາຣາຊີ ຊັອງ ຣໍ່ອ໌ ຣາງຶ່ຮ ໂຈະ ກວາຍ ອໍ;
ມາ ອັນ ອີ ຕະ ໂຕ່ດ ກວາຍ ກາ ອາລັ່ອຮ ເງ່ ຕາ ອໍ.
3 ກວາຍ ແຣັ່ງ ຕາ ເຕ່ອ໌ ແອີດ ກຼີດ ກຼອດ ຈອດ ອໍ;
ມາ ກວາຍ ຕານັ່ອງ ອໍ ຕາຢຶ່ງ ຄຳ ລາລື່.
4 ລາກວຍ ກາ ເບີນ ຣາງຶ່ຮ ຣາແຮີ ອໍ ປາຊະ ປາເຢືາງ ກາຢາອ໌ ອັນ;
ມາ ລາກວຍ ກາ ເມືາງ ປໍ ຣາຕັອງ ກຣັອງ ປໍ ຕາແປັຮ, ລາ ນ່ະ ເບິ ອຶນໂຊະ ປຣີ່ໆ ຕຶ່ງ ອຶງຮາງ ກາຢາອ໌ ອັນ.
5 ມັຮ ເງ່ ກວາຍ ຕານັ່ອງ ອໍ, ເຕ່ອ໌ ເນົ່າ ຊາອຳ;
ມາ ມັຮ ເງ່ ກວາຍ ແຣັ່ງ ມັ່ກ ອີ ອາໂລກ ຊັອງ.
6 ມັຮ ປັຣນາຍ ກວາຍ ແຣັ່ງ ຕະ ໂອນ ເນົ່າ ປິິ່ດ ຣາແປີບ ແຢີບ ຣາເວືາຍ;
ມາ ມັຮ ປັຣນາຍ ກວາຍ ຕານັ່ອງ ອໍ ເຕ່ອ໌ ຣາຈ່ອຍ ກວາຍ ໂອນ ແວັດ ແຕ ເນົ່າ ອີ ຕະ ໄລ່.
7 ກວາຍ ແຣັ່ງ ແກີດ ຣາລຸຮ ກະ ຈຸ່ມເຈືອ ອັນ ແກີດ ແດັດ ປິ່ດ ຊາລີຣ;
ມາ ຈຸ່ມເຈືອ ກວາຍ ຕານັ່ອງ ອໍ ດັຮ ປາງ ກອນ ຮອນ ປາງ ອາເຈົາ.
8 ເກືາ ກວາຍ ຣາໄງ່ອ໌ ຣາລັ່ງ ຣັ່ບ ລາ ດັອຮ ບຸມບວລ ຮູລ ຢຸນຢົ່ງ;
ມາ ເກືາ ກວາຍ ຣາງຶ່ຮ ໂກ່ະ ຣັ່ບ ລາ ເນົ່າ ກາຈັງ ເຈືາດ ພູມາດ ເຣືາງ.
9 ຄາອ໌ ແກີດ ກວາຍ ເມືາດ ກາ ຕະ ນ່ະ ຊູລ ຈາ ນ່ະ ອາຍາ,
ແຕ ຕະ ນ່ະ ອາຍາ ມາ ຈາ ນ່ະ ຊູລ.
10 ກວາຍ ຕານັ່ອງ ອໍ ບັນ ກຍາອ໌ ອໍ ຊັນຕຣັ່ນ ອັນ;
ມາ ກວາຍ ແຣັ່ງ ປາຊັງ ຕັຮ ມັຮ ຊັນຕຣັ່ນ ອັນ.
11 ກວາຍ ກາ ແທຣິງ ຕະ ເນືາ ໄທຣ, ກວາຍ ກັອຍ ເບີນ ໂດຍ ຕາ ຣາລໍ່ ທຣໍ ຕາ ຣາລິ່ຮ;
ມາ ກວາຍ ດຸ ເປາະ ກູເກືາງ, ອັນ ຕະ ດຸງ ຕາ ຕຸ່ກ ກາໄຣ ຕະ ໄທຣ ຕາ ຕຸ່ກ ກູປຼູອ໌, ໂລ່ ເມືາດ ກາໄຊ ກູມໍ.
12 ມັຮ ກວາຍ ໂກ່ະ ໄລ່ ຈໍ່ອ໌ ເລືອຍໆ ເງ່ ມານະ ໂລ່ບ ມານະ;
ມາ ມັຮ ກວາຍ ຕານັ່ອງ ອໍ ກູດຸ ຕະ ກາດະ ຈາ ຕຶ່ງ ຣານາ ປຍາຍ໌.*
13 ກວາຍ ແຣັ່ງ ຕານ ຊາງ ກູວາງ ໂຈະ ຈະ ເບີມ ຍ່ອນ ແຕ ປັຣນາຍ ອັນ ອາໂລກ;
ມາ ກວາຍ ຕານັ່ອງ ອໍ ຕາ ເບີນ ປິ່ດ ຣາແປີບ ແຢີບ ຣາເວືາຍ.
14 ກວາຍ ແຄວ໌ ຕະ ອຶນຕີ, ອຶນເຕົ່າ ອັນ ອີ ເບີນ, ລາ ເບີນ;
ມູເຈິງ ກັອຍ ເຕ່, ກວາຍ ລື່ ເບີນ ເກືາ ແຕ ຣານະ ອໍ ອັນ ຕະ.
15 ກວາຍ ຊາກູລ ຄຶ່ດ ປາຍ ມັຮ ຣານະ ອັນ ຕະ ລາ ປຍາຍ໌ ເຈີ່;
ມາ ກວາຍ ຣາໄງ່ອ໌ ຣາລັ່ງ, ອັນ ຊາງັດ ປັຣນາຍ ເນົ່າ ປາຕັບ ປານໍ ປາຕໍ ປາກິ່ຣ.
16 ກວາຍ ຊາກູລ ຕີອ໌ ຣາງິ່ລ ຈິ່ລ ກູແຕອ໌;
ມາ ກວາຍ ຣາໄງ່ອ໌ ຣາລັ່ງ ຣາລິງ ຕາ ເບີນ ໂຕຍ໌ ຣາໂລຍ໌ ຕາ ເບີນ ອີດ ມັຮ ປັຣນາຍ ກວາຍ ການໍ່ອ໌ ພູມາດ ອັນ.
17 ກວາຍ ຕານັ່ອງ ອາຕີ ລື່ ແຕ ຣານະ ກາ ອັນ ເຮີມ;
ມາ ພາເຍືານ ມາລ່ຳ ມາລ່ອຍ ຊາງັດ ແຈມ ຊວລ ຕຶ່ງ ອາລ່ອງ ຢອງ ຊວລ ຕຶ່ງ ຕາຣົ່ງ.
18 ກວາຍ ກາ ປາຍ ອາລັ່ອຮ ມາ ຕາ ເບີນ ຄຶ່ດ ອຶນໂຍ່ງ, ລາ ນ່ະ ອັນ ໄປ່ອ໌ ກວາຍ ການໍ່ອ໌ ແຕ ດາວ;
ມາ ປັຣນາຍ ກວາຍ ຣາໄງ່ອ໌ ຣາລັ່ງ ເຕ່ອ໌ ປົວ ໂອນ ແກີດ ບັນ ລັ່ຮ.
19 ປັຣນາຍ ອາຕີ ປຍາຍ໌, ແອີດ ດູ່ນ ກູມໍ ກຣໍ ກາໄຊ;
ມາ ປັຣນາຍ ອາຕີ ອາໂລກ, ແກີດ ແດັດ ປິ່ດ ຊາລີຣ.
20 ກວາຍ ມັ່ກ ອາລັ່ອຮ ເງ່ ຕາ ອໍ ອາປັຮ ອັນ ເບີນ ຣາງຶ່ຮ ອາໂລກ;
ມາ ກວາຍ ອາລັ່ອຮ ເງ່ ອໍ, ແອີດ ຣໍ່ອ໌ ບູຍ ລາແຮີຍ ລາແຕິ່ຮ.
21 ກວາຍ ຕານັ່ອງ ອໍ ຕາ ເບີນ ຣາມົຮ ເກຣ່າະ ກຣຍາດ ອຶນເຕົ່າ;
ມາ ກວາຍ ຕາ ອໍ ເບີນ ຕຸ່ຮ ຕັລ ຕາກັລ ຕາບີງ.
22 ເຢືາງ ເຈົາຣາຊີ ອຶງຄື່ນ ກວາຍ ຕະ ອຶນຕີ ອາໂລກ;
ມາ ອັນ ຊັອງ ຣໍ່ອ໌ ໂຈະ ກວາຍ ກາ ຕະ ນ່ະ ປັຣນາຍ ກາ ໄລ່ ປາຍ.
23 ກວາຍ ຣາໄງ່ອ໌ ຣາລັ່ງ ຕາ ເບີນ ອາປັຮ ປາຍ ອັນ ດັງ ຊາອຶ່ຍ;
ມາ ກວາຍ ຊາກູລ ດຸ ປາຍ ປັຣນາຍ ກາ ຕະ ໂອນ ເນົ່າ ດັງ ອັນ ເຈຍ ປຼຸງ.
24 ກວາຍ ແທຣິງ ເຕ່ອ໌ ແກີດ ຊົດ ກວາຍ ການໍ່ອ໌;
ມາ ກວາຍ ປາງາຍ, ອັນ ແກີດ ຊູລ ເນົ່າ.
25 ກວາຍ ກາ ບິ ຕາ ລາເງ່ດ ກາແຍດ ຕາ ກຼຽມ, ນ່ະ ອັນ ໂດລ ເກຣີ່ງ ອຶນຕັອງ;
ມາ ປັຣນາຍ ລາເມ່ນ ອໍ ຕະ ໂອນ ກວາຍ ແກີດ ຣໍ່ອ໌ ຣາງຶ່ຮ ຊັນຕຣຸ່ຮ ລ່ອມ.
26 ກວາຍ ຕານັ່ອງ ອໍ ເດີງ ເຢົ່າ ເປາະ ປໍ ຣານາ ປຍາຍ໌;
ມາ ກວາຍ ຕາ ອໍ ຕະ ໂອນ ຈະ ອັນ ເບີມ ແກຼິ ຣານາ.
27 ກວາຍ ປາງາຍ ອາລັ່ຮ ອີ ຕະ ຈາ ເລີຍ ໄຊອ໌ ກາ ອັນ ອຶມປັນ,†
ມາ ກວາຍ ແທຣິງ ເບີນ ຕຽນ ວັ່ນ ຊາປັ່ນ ປຣະ.
28 ກວາຍ ຕາປູ່ນ ເງ່ ຕານັ່ອງ ອໍ ແກີດ ກົງ ອາມົ່ງ ດູ່ນ;
ມາ ກວາຍ ຕາປູ່ນ ເງ່ ຕາ ອໍ ແກີດ ກູຈີດ ປິ່ດ ແດັດ ດຽລ.
* 12:12 ຣານາ 12 ໄນ່ ຕາ ເບີນ ແຈງ ຕຶ່ງ ປັຣນາຍ ເຮັບເຣີ. † 12:27 ປັຣນາຍ ເຮັບເຣີ ຕຶ່ງ ຣານາ 27 ໄນ່ ຕາ ເບີນ ແຈງ. ເບີນ ເນົ່າ ອາຕີ ປາຍ: ‘ກວາຍ ອາລັ່ຮ ຕາ ດັງ ເບີນ ຊັນຕຣັ່ນ ອັນ ປວາຍ.’